Ep. 20 — Goanaa | Safuhaa\nރަފްހާން ގަސްތުކުރީ ދޮރާށި ދޮށަށް ނުކުމެލާށެވެ. ނޫނީ މަސަލަސްކުރަން ވެއްޖެއްޔާ އޭނަވެސް މޮޔަވެދާނެހެން ހީވާންފަށައިފިއެވެ. އެ ޚިޔާލުގައި ހުރެ ކުރިއަށް ފިޔަވަޅެއް އެޅިތަނާ އާވާ ފަހަތުން އައިސް ރަފްހާންގެ ބުރަކަށްޓައް އެތިފަހަރެއް ވީއްލާލައިފައި ގަމީހުގައި ހިފާ ލައްކިއެއް ޖެހިއެވެ.\n"އާވާ، ކިހިނެތްތިވަނީ، މައިތިރިވެބަލަ...." ރަފްހާން އާވާއާއި ދިމާލަށް އެނބުރުނެވެ. އެވަރުންވެސް އާވާގެ ރުޅި ފިނިވާގޮތެއްނުވިއެވެ. އޭނަ ރަފްހާންގެ ގަމީހުގެ ގޮށްފަތީގައި ހިފާ ދަމައިގަތީ ދަތްތަކަށް ބާރުލާފައެވެ.\n"ހިތަށް އެރިހާގޮތަކަށް ނެހެދޭނެ......" އާވާ ރަފްހާންގެ އަތުގައި ވިކަވިކާފައި ތަދުކޮށް ނުލެވުނުހެން ހީވެފައި ރަފްހާންގެ މޭމަތީގައި ދެއަތުން ތަޅައިގަތެވެ. އާވާ ރުޅިގަދަވެފައި ހުރިއިރު އަތުން ކުރެވޭ ނުކުރެވޭ ކަމެއްވެސް ނޭގެއެވެ.\n"އިނަފް...." އެންމެފަހުން ރަފްހާން އާވާގެ ދެއަތުގައި ހިފަހައްޓާލި ގޮތަށް ތަންކޮޅެއް ބާރަށް ބުނެލިއެވެ. އާވާގެ ބޮލަށް ސަވާރުވެފައިވާ ޝައިތާނާ ފޭބީ ދެނެވެ. ރަފްހާންގެ ދެލޮލަށް ބަލާލުމާއިއެކު ދުވަހަކު ނުގަންނަހާ ބޮޑަށް ލަދުގަތެވެ. އޭނަ އުޅުނުގޮތް ރޭކާލީ އަދި ކިރިޔާއެވެ.\n"އާވާ މާ މައްޗަށް ތިދަނީ، އަހަރެން ވަރަށް ކެތްކޮށްފިން އާވާ އުޅޭގޮތާއި މެދު އެއްޗެއް ނުބުނަން، އަހަރެންވެސް ގަބޫލުކުރަން މިއީ ނަމެއްގައި ކުރެވުނު ކައިވެންޏެއްކަމާއި ދެމީހުން ކޮންމެހެން ގާތްވާކަށް ނުޖެހޭނެކަން، ނަމަވެސް ކުރިންވެސް ބުނިފަދައިން އެކީގައި އުޅެންޏާ ބައެއްފަހަރު ބޭނުންނުވިޔަސް ކަމެއްކުރެވިދާނެ، އެހެނޭ ކިޔާފައި އެކަކު އަނެކަކު ތަޅާމަރަންވީއެއް ނޫން ދޯ، އެއީ އަހަރެން ގަބޫލުކުރާ އުސޫލެއްނޫން، ވިސްނޭމީހުންގެ ގޮތަކީ ރުޅިއަންނަ އިރަށް ގަޔަށް އަތްލުމެއް ނޫން، ވާހަކަދައްކައިގެން ހައްލުކުރަންވާނީ، އާވާ ބޭނުންނުވަންޏާ ދެން އަހަރެން ދުރުން އުޅެދާނަން، އޯކޭތަ......." ރަފްހާން އާވާގެ އަތުން ދޫކޮށްލިއިރު އާވާ ހުރީ އެސްފިޔަ ޖަހާލަން ނޭގިފައެވެ.\nރަފްހާން ދޮރާށިދޮށަށް ނުކުމެފައި ހުއްޓާ ވާރޭ ކަނިޖަހަން ފެށުމުން އެންމެފަހުން އެތެރެއަށް ވަންއިރު އާވާ އިނީ އެތާހުރި ގޮނޑިއެއްގައި އިށީދެލައިގެން ދެއަތްތިލައިގެ ތެރޭގައި މޫނު ފޮރުވައިގެންނެވެ. ރޮނީކަމެއް ނުވަތަ ނޫންކަމެއް ރަފްހާން އަކަށް ނޭގުނެވެ. ރަފްހާން އުނދޯލީގައި ޖައްސާލީ ކޮންމެހެން ނިދާކަށް ނޫނެވެ. އޭނަ ދޭތެރެއަކުން ޔާކިންގެ ފޯނަށް ގުޅިއެވެ. ރަފްހާންއަށް އާވާ އެހެން އިންނާތީ އުދަގޫވެގެން އާވާ ގާތު އޮށޯވެލަން އައުމަށް އެދުނެވެ. އާވާ އަޑުއިވޭކަމަކަށް ނެހެދިއެވެ. އެންމެފަހުން ބޯކޮށް ވާރޭވެހެން ފެށުމުން ހީވީ ނާނާއެއް އަޅުވާލިހެންނެވެ. ރަފްހާންގެ އެސްފިޔަތައް ބަރުވާން ފެށިއެވެ. ރަފްހާން ހޭލެވުނުއިރު ކަންނޭލުގެ ބަދަލުގައި ބައްދާލައިގެން އޮވެވުނީ އާވާގެ ގައިގައެވެ. އާވާ ވަރުބަލިވެގެން ރަފްހާންގެ ގާތަށް އަންނަން މަޖުބޫރުވީތާއެވެ. ރަފްހާން ގަޑިބަލާލިއިރު ފަތިހު ފަހެއްޖަހާ ބޮޑުވެއްޖެއެވެ. ރަފްހާން އާވާއަށް ގޮވާ ހޭލެއްވިއެވެ. އާވާހުރީ ރަފްހާން އާއި ހަތަރުކަޅި ހަމަކުރަން ނުކެރިފައެވެ. ރަފްހާން ޔާކިންއަށް ގުޅަންފެށިއެވެ.\nނަސީބަކުން އެގަޑީގައި ޔާކިން ދޮރުހުޅުވާލާފައި އޭނަގެ ބޭބެއަށް އާއަހަރުގެ ތަހުނިޔާ ކިޔެވެ. އޭނަގާތު ނުބުނެ އާއަހަރު ފާހަގަކުރަން ދިޔައީތީ ޝަކުވާކުރިއެވެ. އާވާ ވިދުވަރެއްހާ ހަލުވިކޮށް ސިޑިން އަރައިގެން ދިޔައީއެވެ.\nމާހުޖަބީން ބާޒާރުކޮށްލަން ދަމުން "ކްރިމްސަންވިލާ" އާއި އަރާހަމަވެފައި ނޭގޭ ބާރެއްގައި އެގެއަށް ދަމާލިހެން ހީވިއެވެ. ހަޔާތުގެ އެތައް އަހަރެއް ހޭދަކޮށްފައިވާ އެގެ ފެނުމުން ކޮންމެވެސް ކަހަލަ އިހުސާސްތަކެއް ހިތުގައި ހޭލައިގަނެ އެގެއަށް ވަންނަ ހިތްވިއެވެ. އެގެއަށް ކޮންމެ ފަހަރަކު ވަދެލެވެނީ އާވާ ދެކިލުމުގެ ބަހަނާގައެވެ. ހަގީގަތުގައި މާހުޖަބީން މިގެއިން ދުރަށް ދާން ބޭނުން ނުވަނީއެވެ. އެގެ ދޫކޮށްލާފައި ދެވުނުކަމުގެ މޮޔަވެސް ހީވިއެވެ. ކިތަންމެ ރީތި އެޕާޓްމެންޓެއް ލިބުނަސް މީހާގެ ހަޔާތުގެ ބޮޑުބައި ވޭތުވެގެން ދާތަނަށް ހިތްޖެހެނީކަން ނޭގެއެވެ. މާހުޖަބީން ސަލާމް ގޮވާލާފައި ވަނީ މިއަދު އާވާ ނޫން މޫނެއް ދެކެލާ ހިތުންނެވެ. އޭނައާއި އަމީން ދިމާނުވަނީ ކީއްވެހެއްޔެވެ؟ އަމީން ނޫޅެނީ ހެއްޔެވެ؟ ޚިޔާލުތަކެއްގައި ހުރެފައި ވަންއިރު އާވާ ހުރީ ޓީވީ ރެކް މަތީގައިވާ ފްރޭމްތައް ސާފުކުރާށެވެ. އާދައިގެ މަތިން ގަޔަށް ދޫ ޓީޝާޓަކާއި ހަރުވާޅެއް ލައިގެން ހުރިއިރު މޫނުމަތިވަނީ މިލާފައެވެ.\n"އާވާ އަހަރެން ބުނީމެއްނު ވަޒީފާއަކަށް ދާން ފަށާށޭ، ކަހަނބު ސްޕީޑްގައި ކޮންމެވެސް ތަނެއްގައި އަތްހާކަން އަދި ހުއްޓަސް މީހާއަށް ކުރިއެރުމެއް ނުލިބޭނެ، ތިހެން އުޅުނީމަ ކިހާ ކަޑަ، ކޮބާތަ ރަފްހާން....." މާހުޖަބީން ގެ ލޯ އެތަން މިތަން ހޯދާލިއެވެ.\n"އޮފީހުގައި...." އާވާ ކުރު ޖަވާބެއްދިނެވެ.\n"ނޫނީ އާވާ އަވަހަށް ދަރިއެއް ހޯދަންވީނު..." މާހުޖަބީން ބިރުގަންނަނީ އާވާ އުޅޭގޮތަކުން ރަފްހާން އާވާ ވަރިކޮށްފާނެތީއެވެ. ދަރިއެއް ހުރެއްޖެއްޔާ އާވާގެ ފައިގައި ކަސްތޮޅު އެޅިދާނެއެވެ.\n"އަހަރެން ނިދަނީ އެހެން ކޮޓަރިއެއްގައި، އަހަރެން ބޭނުން ނުވަނީ ރަފްހާންއާއި އިނދެގެން އުޅެން، މިއުޅެނީ ވަރިވާން......." އާވާ ރުޅިގަދަވާގޮތްވިއެވެ. މަންމަ ގާތުގައި އޭނައާއި ރަފްހާންގެ އެއްވެސް ގުޅުމެއް ނެތްކަން އަންގަން އާވާ އެހާވަރަށް ބުނެދިންއިރު ހިތަށް ކޮންމެވެސް ކަހަލަ އަސަރުތަކެއްކުރިއެވެ. ރަފްހާންގެ ރަގަޅުކަމާއިމެދު މިފަހަކަށް އައިސް ވިސްނެނީއެވެ. ސާމީފަދަ ގޮތްކުޑަ ފިރިހެނަކާއި އެއްވެސް ގޮތަކުން ރަފްހާންއާއި އަޅާ ނުކިޔޭނެއެވެ.\n"ނުބައި ނުލަފާ ކުއްޖާ....." މާހުޖަބީން ގެ އަތުގެ ދިލަ އެތިފަހަރެއް އާވާގެ ކަންކަށިމައްޗަށް އެރިއެވެ.\n"މަންމާ......." އާވާ މޫނުގައި ފިރުމާލަމުން ގޮވާލިއެވެ. އޭނަގެ ކުށަކީ ކޮބާހެއްޔެވެ؟\n"މަށަށް މަންމަ ނުކިޔާށޭ ބުނާނީ ކިތައްފަހަރުތަ؟ ދުވަހަކު ބުނާގޮތަށް ހަދަނީއެއް ނޫން، އަދި ރަފްހާން ގާތުން ވަރިވާން އުޅޭއިރު ދެން މަތިން ފައިބައިގެން މާ މޮޅު މީހަކު އަންނާނީތަ؟ ރަފްހާން ވަރިކޮށްފިއްޔާ އިންނާނެ މީހަކު ވާނީއެއް ނޫން، މިހާރު މިގެއިން ނުކުމެގެން ދޭ، އަހަރެން ބޭނުމެއްނޫން އިތުރަށް ބަދުނާމުވާކަށް...." މާހުޖަބީން އާވާގެ އަތުގައި ހިފާ ދަމަން ފެށުމުން އާވާ ތިހެން ނަހަދާށޭ މަންމާއޭ ކިޔާފައި ބިރުން ގަދަ ދައްކަން އުޅުނެވެ.\n"މަގޭ ދަރިއެއްކަން ދުނިޔެއަށް އެނގިދާނެތީ ލަދުގަންނަނީ ތިހެންވެ......" މާހުޖަބީން އާވާ ކޮށްޕާލުމުން އޭނަގޮސް ޖެހުނީ ކޮންމެވެސް މީހެއްގެ ފައިބުޑުގައެވެ. މާހުޖަބީންގެ މޭގަނޑު އަނގަޔަށް އައިހެން ހީވިއެވެ. އަމީން ހުރީ ދޮރުމަތީގައި ނުރުހުމުގެ ނަޒަރަކުން ބަލާށެވެ. އަމީން އެގޮތަށް ދެފައިމައްޗަށް ކޮޅަށް ހުރެދާނެ ދުވަހެއް އައިސްދާނެކަމަށް މާހުޖަބީން ހިޔެއް ނުކުރެއެވެ. އަމީންއަށް އެއްވެސް އެއްޗެއް އަޑުއިވުނުބާވައެވެ.\nއަމީން އާވާ ބިންމަތިން ނެގިއިރު އާވާ ހުރީ ވަރަށް ހާސްވެ ކަންބޮޑުވެފައެވެ. އަމީން އާވާ ގަޔާއި ކާރިކޮށްލީ ބައްޕައަކު ހިމާޔަތްދޭފަދަ ގޮތަކަށެވެ.\n"އަމީން...." މާހުޖަބީންގެ މޫނަށް ހުރިހާ ލޭތަކެއް ޖަމާވިއެވެ.\n"ވީއިރު އާވާއަކީ މާހުޖަބީންގެ ދަރިއެއްތާ...." އަމީން ބުނެލިއެވެ.\n"ނު..ނޫން...." މާހުޖަބީން އެއްޗެކޭ ބުނަން އުޅުމުން އަމީން އަތްއުފުލާލިއެވެ.\n"އިތުރަށް އަހަންނަށް އޮޅުވަން އުޅުމުގެ ބޭނުމެއް ނެތް، މާހުޖަބީން އަހަރެންގެ ހަޔާތަށް ފުރަތަމަ އައީވެސް ދޮގުތަކެއް ހަދައިގެން އަހަންނަށް އޮޅުވާލައިގެން، ދަރިއެއްނެތް މީހެއްކަމަށް ބުނީ، ތިމާގެ ކުޑަ އަންހެންދަރިއަކު ހުއްޓާ އެދަރިފުޅު އެއްލާލައިފައި އައިގޮތަށް އެތައް އަހަރެއްވީފަހުން އެކުއްޖާ ގެއަށް ގެނައީ ދައްތައެއްގެ ދަރިއެކޭ ކިޔާފައި، ދޮގެއްގެ މައްޗަށް ހަޔާތެއް ބިނާ ނުކުރެވޭނެ، އެހެންވެކަން ނޭގޭ މާހުޖަބީން އަހަންނާއި ދުރަށް ދާން މިންވަރު ކުރެއްވީ، މިހާތަނަށް އަހަރެން މާހުޖަބީންގެ ގާތު މިގެއަށް ވަންނަން މަނާކޮށްފައެއް ނުވާނެ، ނަމަވެސް މިގޭ ހަތަރުފާރުން އެތެރޭގައި އަހަރެންގެ ފިރިހެންދަރިފުޅުގެ އަންހެނުން ގަޔަށް އަތްލައިގެން މާހުޖަބީން އެ ދަރިފުޅުގެ ހުރުމަތް ކަނޑާލައިފިކަމަށް އަހަރެން ދެކެނީ، މީގެފަހުން މިގެއަށް ވަނުމުގެ ހުއްދައެއްނެތް، އަޑުއިވިއްޖެތަ؟ މިތަނުން ނުކުމޭ....." އަމީން ގެ މޫނުމަތިން ރުޅިވެރިކަމުގެ ކުލަވަރެއް ނުފެނުނަސް އޭނަ ހުރީ އިންތިހާއަށް ރުޅިގަދަވެފައިކަން ގައިމެވެ.\n"އަމީން، ތިކުއްޖާގެ ނުބައިނުލަފާކަން ހަމަ ނޭގެނީތަ؟ " މާހުޖަބީން ލަދުގަންނަގޮތްވިއެވެ.\n"އެއީ އަހަރެން ބަލަންޖެހޭކަމެއް ނޫން، އެކަމުގައި ގޮތެއް ނިންމުމުގެ ހައްގު އޮންނާނީ އެކަނި ރަފްހާންއަށް، މިތަނުން ދާށޭ ބުނެފީމެއްނު...." އަމީން ދޮރު ހުޅުވާލާފައި ދާން މަގުދެއްކިއެވެ. އާވާގެ ހިތަށް އެކަމުން ކުޑަ އުފަލެއް ލިބިފައިވެސް މަންމައާއިމެދު ހަމްދަރުދީވިއެވެ. މަންމަ އޭނައާއި ދޭތެރޭގައި ކިތަންމެ އިހާނެތިކޮށް ހިތިކަމުގައިވިޔަސް މަންމަވާނީ މަންމައަށެވެ. އޭނަ މަންމައާއި ޖަދަލުކޮށް ޒުވާބު ނުކުރަނީވެސް މައިމީހާކަމުގައި ވާތީއެވެ. އިހުތިރާމްކުރީވެސް އެހެންވީމައެވެ. ނަމަވެސް ހައްދުން ބޭރުވުމުން އާވާ މަންމައާއިއެކު މިތަނުން ދާކަށް ބޭނުމެއް ނޫނެވެ. ހަގީގަތުގައި ކްރިމްސަންވިލާއިން އޭނައަށް އެހެން ތަނަކުން ނުލިބޭފަދަ ސަލާމަތްކަން ލިބިފައިވެއެވެ.\nމާހުޖަބީން ކާރަށް އެރިއިރުވެސް މޫނު ހީވަނީ އަނގުރު އަލިފާންކޮޅެއް ހެންނެވެ. އާވާގެ ދިފާއުގައި އަމީން ވާހަކަދެއްކީ ކޮންމެހެން އާވާއަށް ހެޔޮއެދިގެން ނޫނެވެ. މާހުޖަބީންދެކެ އައިސްފައިވާ ރުޅިއާއި އިހުސާސްތައް އެވަގުތު ބޭރުކޮށްލީއެވެ. އެގެއަށް ނުވަންނާށޭ ބުނާނެ ދަނޑިވަޅަކަށް ބަލަބަލާ ހުއްޓާ އަމީންއަށް ފުރުސަތެއް ލިބުނީއެވެ. މުޅި އުމުރަށް އޭނަ އެގެއަށް ވަނުން މަނާކުރީއެވެ. ނަމަވެސް އޭނަގެ ދަރިފުޅު އެގޭގައި ހުރިއްޔާ އޭނައަށް ވަނުމުގެ ހައްގު ނޯންނަންވީ ކީއްވެހެއްޔެވެ؟ އަމީން ބޭނުން ނުވިޔަސް އޭނަގެ ދަރިފުޅު އެގޭގައި ހުރިއްޔާ މި ގުޅުން ކަނޑައެއް ނުލެވޭނެއެވެ. އޭނަގެ ނުފޫޒުވެސް އޮންނާނެއެވެ. ދެން އޮތްގޮތަކީ އާވާއާއި ރަފްހާން ވަކިވިޔަނުދޭން މަސައްކަތްކުރުމެވެ. އާވާއަށް އަވަހަށް ދަރިއަކު ލިބުމެވެ. އެކަން ވާނީ ކިހިނެއް ހެއްޔެވެ؟\nމާހުޖަބީން ކާރަށް އެރިއިރު އޭނަހުރީ ނިކަން ހޫނުވެފައެވެ. އާވާގެ ސަބަބުން ދިމާވާހާ މުސީބާތްތަކެވެ. އެންމެފަހަރަކުވެސް އެކުއްޖާ ބުނާގޮތަށް ހަދާނެނަމައެވެ. މާހުޖަބީން ޓިޝޫއަކުން މޫނުފޮހެލިއެވެ. އަންވަރުއަށް ގުޅިއިރު އޭނަ އަދިވެސް އުޅެނީ ރިޒޯޓްގައެވެ. ބައެއްފަހަރު އޭނަ މަސައްކަތް ބުރަކަމުން މާހުޖަބީން އެކަނިވެރިވެގެންގޮސް ގޮތްހުސްވާ ހިސާބަށް ދާ ވަރުވެއެވެ. މާހުޖަބީންގެއަށް ގޮސް އަބަދު ކުރާކަމަކީ ނާޔާއަށް އަޑުލުމެވެ. ނާޔާ ކިޔަވާ މޮޅުކުއްޖަކަށްވެ ރަގަޅު ފިރިޔަކު ހޯދުމަކީ މާހުޖަބީންގެ ހުވަފެނެވެ. އެކަން ކުރެވެން އޮތީ ނާޔާ ކިޔަވައިގެންނެވެ. ނާޔާ ބުނާގޮތަށް ހަދަނީއެއް ނޫނެވެ. ގިނައިން އިންނާނީ ޓީވީ ބަލާށެވެ. ނޫނީ އެފްބީގައެވެ. އެކަމާއިހުރެ މާހުޖަބީން އެހުރިހާ އެއްޗެހި ކަނޑާލާފައި ފޯނު އަތުލަން ހިތަށް އަރައެވެ. މިޒަމާނުގައި ކުދިންގެ ހަލާކަކީ މިއީއެވެ. އެމީހުން ކުޑައިރު ކިހާ ބަސްއަހާ ހެއްޔެވެ؟\nމާހުޖަބީންއަށް އެޕާޓްމެންޓްގެ ދޮރުހުޅުވާލިއިރު އާދައިގެމަތިން ފަޅުކަމާއި އެކަނިވެރިކަމެވެ. ނާޔާއަށް ގުޅާލުމުން ބުނީ އަންވަރުބެގެ ކުދިންނާއިއެކު މޫދަށް އައީކަމުގައެވެ. އެކަމާއި ދެކޮޅުހަދާކަށް މާހުޖަބީންއަކަށް ނުކެރެއެވެ. އަންވަރުގެ ކުދިންދެކެ އަންވަރު ލޯބިވާރު އެނގެންފެށީ މާފަހުންނެވެ. އެއީ އަންވަރުގެ ހިތުގެ އެތިކޮޅުތަކެވެ. އެކުދިން ކުރާކަމަކާއި ދެކޮޅުވެއްޖެ މީހަކަށް އަންވަރު ދުވަހަކު ހިތްހެޔޮ ނުކުރާނެއެވެ. ވީއިރު ނާޔާ ގާތު އެމީހުންނާއިއެކު ނޫޅޭށޭ ބުނާނެ ހިތްވަރެއް ނުލިބުނެވެ. އަންވަރުގެ ކުދިންވެސް ރަފްހާންފަދަ ރަގަޅު ކުދިންނަށްވިނަމައެވެ. ރަފްހާންފަދަ ބަސްއަހާ ދަރިއަކު ލިބޭނީ ނަސީބު ރަގަޅު މަންމަ އަކަށެވެ. އެފަދަ އަންހެންކުއްޖަކުވެސް އޭނައަށް ލިބުމަށް މިންވަރު ނުކުރެއްވިއެވެ. މާހުޖަބީން ސޯފާއަށް ތިރިވިގޮތަށް މައިގްރޭންގެ ވަރުގަދަ ހަމަލާއެއް އައެވެ. އޭނަގެ ބޮލުގައި މަސާޖްކޮށްލަދޭނެ މީހަކު ވާނެނަމައެވެ. އެވަގުތު ހަނދާނަށް އައީ އޭނަ އެގޮތަށް ބޮލުގައި ރިއްސާއިރު އަމީން ބޮލުގައި ފިރުމާދޭ ހަނދާނެވެ. އެފަދަ އޯގާތެރި ފިރިޔަކު ދޫކޮށްލާފައި އޭނަ މިދުވަނީ ކާކުގެ ފަހަތުން ހެއްޔެވެ؟ ލާރިއަކީ ހުރިހާ އެއްޗެއް ބާވައެވެ.\n"އަންވަރު، ވަރަށް ގަދަޔަށް ބޮލުގައި ރިއްސާތީ މިއުޅެނީ، އާދެވިދާނެތަ؟ " މާހުޖަބީން ގުޅާލައިފިއެވެ.\n"މިއިނީ މީޓިންގައޭ ޖަބީ، ނަންނި ގޮވައިގެން ޑޮކްޓަރަށް ދައްކަންދާންވީނު، ނޫނީ ޕެއިންކިލަރއެއް ނަގާ، އެތާ ކެބިނެޓްގައި ހުންނާނެއްނު ބޭސް، މީޓިން ނިމުނުހާ އަވަހަށް ދާނަން އިނގޭ......" އަންވަރު ފޯނު ބޭއްވިއެވެ.\nމާހުޖަބީން ދެލޯ މަރާލީ ހިތަށް ކުރި އަސަރަކުން ކެތްނުވެގެންނެވެ. މާހުޖަބީން ނާޔާއަށްވެސް ގުޅިއެވެ. ނާޔާ ފޯނު ނުނެގުމުން އެންމެފަހުން އާވާއަށް ގުޅިއިރު އާވާގެ ފޯނު އޮތީ ނިވާލާފައެވެ. އިންސާނުން އެންމެ އެހީތެރިކަމަށް ބޭނުންވާނީ ނިކަމެތިވާ ވަގުތުގަޔާއި ބަލިވާއިރުއެވެ. ތިމާގެ މޮޅުކަން ފެނި އުދުހިފައި އުޅުނަސް ކޮންމެވެސް ދުވަހަކުން ފިޔަ ބިނދި އެހެންމީހުންގެ އެހީތެރިކަމަށް ބޭނުންވެދާނެކަން މާހުޖަބީންއަކަށް ނޭގެއެވެ. އޭނަ އުޅުނީ އެކަނިމާއެކަނި އަމިއްލައަށް ފުދިގެންނެވެ. މިވަގުތުކޮޅު ކާރީގައި ގާތްމީހަކު ހުންނާނެނަމައޭ އެތައް ފަހަރު ހިތަށް އަރައިފިއެވެ. އެކަނިމާ އެކަނި ކުކުރާލަ ކުކުރާލާ އޮތްވާ ގަދަޔަށް ރިހިފައި ރަގަޅުވީ ހޮޑުލެވުނީމައެވެ.\nއަމީންގެ އަންހެންކޮއްކޮ އަމާރާ އަމީންއަށް ގެނެސްދިން ޚަބަރަކުން އަމީންގެ ބޮލުގައި ކުޑަކޮށް ރިއްސާލިއެވެ. އަމާރާގެ ދަރިފުޅު އާނާގެ ގާތް އެކުވެރިޔަކު މަސައްކަތް ކުރަނީ ކްލިނިކެއްގައެވެ. އެކުއްޖާ ބުނިގޮތުން އިސްތަށިގަނޑު ކުރުކޮށް ކޮށާލާފައިވާ އާވާ ކިޔާ ކުއްޖަކު ނަފްސާނީ ޑޮކްޓަރަށް ދައްކަން އެތަނަށް ދިޔައެވެ. އާވާއަކީ މޮޔައެއްކަމަށް ހަދާފައި އެކުއްޖާ އާނާ ގާތުގައި އެ ވާހަކަ ދެއްކުމާއިއެކު އާނާއަށް އެއީ ރަފްހާންގެ އަންހެނުން އާވާކަން އެނގުނެވެ. މާލެއަކީ ކުޑަތަނެކެވެ. އެކަހަލަ ވާހަކަތައް ފަސޭހައިން ފެތުރޭނެއެވެ. އަމާރާ ބުނީ އޭނައަށްވެސް އާވާ ފެނުމުން އެކަހަލަ ގޮތެއް ހީވާކަމަށެވެ.\n"ބޭބެދެން މާ ރަގަޅުވާނެ އާނާ އާއި ރަފްހާން ކައިވެނި ކުރުވައިފިއްޔާ، އާނާ އަދިވެސް އެހެރީ ރަފްހާންއަށްޓަކާ، ބޭބެ ބުނާނީ ދެބެންގެ ދެދަރިކުދިން ކައިވެނި ކުރުވުން ރަގަޅެއް ނޫނޭ، އެކަމަކު ރަފްހާން މޮޔައަކާއި އިނދެގެން ހުރުމަށްވުރެ މިގޮތްވެސް މާ ރަގަޅުވާނެ......." އެންމެފަހުން އަމާރާ ހިތުގެ އެދުން އޭނަގެ ބޭބެގާތުގައި ފާޅުކޮށްފިއެވެ.\n"އަމާރާ، ރަފްހާންއަކީ ބޮޑުވެފައި ހުރި ވިސްނޭ ފިރިހެންކުއްޖެއް، އޭނަ ކައިވެންޏެއްކުރީ އަމިއްލައަށް މީހަކު ފެނިގެން، ބޭބެ މިހިރީ ދަރިން ބޭނުން ކޮންމެ މީހަކާއި ކައިވެނިކުރުމުގެ ހުއްދަދޭގޮތަށް، ދަރިންގެ އުފާތައް މިވަގުތު ބޭބެއަށް މުހިއްމު، ރަފްހާން އާއި ވާހަކަދައްކައިގެން ޚިޔާލު ބަދަލުކުރުވުމަކީ އަމާރާގެ ކަމެއް....." އަމީން ކުޑަކޮށް ހީލިއެވެ. އަމާރާ ދެއްކި ވާހަކައަކުން ހިތަށް ކުޑަ ނުތަނަވަސްކަމެއް ލިބި އާވާ އުޅޭގޮތާއިމެދު އަމީންވެސް ޚިޔާލުކޮށްލިއެވެ. ހަރަކާތްތަކުގައި ލަސްވެފައި އެ ލޮލުގައި ހިތާމަވެރިގޮތެއް ހުއްޓަސް އާވާގެ މޮޔަގޮތެއް ނުހުރެއެވެ.\n"ދެއަންބަށް ވިޔަސް އިންނަން އާނީ އެހެރީ...." އަމާރާ އިތުރަށް ބުނެދިނެވެ.\n"އޯ......." އަމީން ކޮއްކޮގެ ދަރިފުޅާއި މެދު ކަންބޮޑުވާންފެށީ އެ ވާހަކަ އިވުމުންނެވެ. ކުޑައިރު އާނީ ރަފްހާންގެ ފަހަތުން އުޅުނުކަން އެއީ އަމީންއަށްވެސް ވަންހަނާވެފައިވާ ކަމެއް ނޫނެވެ. ރަފްހާން ފެނިއްޖެއްޔާ އާނާގެ ދެލޮލުން ހުންނަނީ ތަރި ދިއްލިފައެވެ. ރަފްހާންއާއި ދިމާލަށް އާނާ އަބަދުހެން ބަލާނެއެވެ. އެނޫން އެހެން އެއްޗެއް އާނާއަށް ނުފެންނަ ކަހަލައެވެ. ރަފްހާންގެ ހުންނަ މަޑުމައިތިރި ކަމާއި ރަގަޅުކަމުގެ ސަބަބުން އަންހެންކުދިން ރުހެނީކަމަށް އަމީން ހީކުރިއެވެ. އާއިލާގެ ތެރޭގައިވެސް ޔާކިންއަށްވުރެ ރަފްހާން މާ ބޮޑަށް މަގުބޫލުވެ އެންމެންގެ ލޯބި ލިބޭ ޒުވާނަކަށްވެފައިވެއެވެ.\n"އާވާ ބަލާފައި ބޭބެއަށް މޮޔައަކާއި ވައްތަރެއްނުވޭތަ؟ " އަމާރާ އަހާލައިފިއެވެ.\n"ހިޔެއްނުވޭ، މަޑުމައިތިރި ބަސްއަހާ ކުއްޖެއްކަމަށް މޫނުމަތިން ދައްކަނީ..." އަމީން ހަގީގަތް ހާމަކުރިއެވެ.\n"މޫނަށް ބަލާފައި ނަފްސާނީ ޕޭޝަންޓުންގެ މޮޔަކަން ކަނޑައަޅާކަށް ނޭގޭނެ، އެމީހުންގެ އުޅުމާއި ވިސްނުން ހުންނަގޮތުން ސައިކިއޭޓްރިކް މީހެއްކަމަށް ޑޮކްޓަރުން ނިންމާނީ، ބޭބެ ކަމެއްކޮށްދެންޏާ ރަފްހާންއާއި އާނީގެ ކައިވެނި ކުރުވަދީ، މިވާހަކަ ނުބުނެވިފައި ހުއްޓާ ރަފްހާން ކުއްލިއަކަށް މީހަކާއި އިނީ، އެކަން ނުކުރެވިއްޖެއްޔާ އެކުއްޖާގެ ދިރިއުޅުން ބަރުބާދުވެގެން ހިނގައިދާނެ........" އަމާރާ ހުރީ ކޮންމެ ހާލެއްގައިވެސް ރަފްހާން އާއި އާނީ ގުޅުވަން ނިންމައިގެން އެކަމުގެ ޚިޔާލީ ފޮލާ ކައްކާށެވެ. އަމީން އެކަމާއި ބެހޭގޮތުން އެހާ ގިނަ ވާހަކަ ދައްކާކަށް ޝައުގެއްނެތެވެ. ރަފްހާންއަށް އެއްވެސް ކަމަކަށް މަޖުބޫރުކުރަން އަމީން ބޭނުންނުވާތީއެވެ. އެންމެ ބަސްއަހާ ރަގަޅު ދަރިފުޅުގެ ހިތަށް އެއްވެސް ދެރައެއް ދޭން އަމީން ބޭނުމެއް ނޫނެވެ.\nރަފްހާން "ކެންޒިއާހޮޓެލް" ގައި އޭނައަށް ޚާއްސަކުރެވިފައިވާ އޮފީހުގެ ކެބިންގައި އިންއިރު ބޭރުން ފެންނަ މަންޒަރު ވަރަށް ހިތްގައިމެވެ. މޫދާއިދިމާލަށް ކިތަންމެ އިރެއްވާންދެން ބެލިޔަސް ރަފްހާން ފޫއްސެއްނުވާނެއެވެ. ރަފްހާން މަސައްކަތުގައި ގިނައިރުވުމުން ކޮފީއެއް ބޯލަން އޭނަ ދިޔައީ ހޮޓެލްގެ ރެސްޓޯރެންޓަށެވެ. ރެސްޓޯރެންޓަށް ވަންއިރު މީހުން އެހާ ގިނައެއް ނޫނެވެ. އެތާތިބި އަންހެންކުދިން އާދައިގެ މަތިން ރަފްހާން ފެނުމާއިއެކު ތުއިވެ އެކަކު އަނެކަކަށް ކޮންމެވެސް އެއްޗެހިތަކެއް ކިޔާފައި ހީލިއެވެ. ރަފްހާންގެ ޝަޚުސިއްޔަތުން އެހެން މީހުންނަށް ކުރާ އަސަރު އެހާ އެނގޭހެނެއް ހިޔެއްނުވެއެވެ. އޭނަ އޭރު ބަލަމުން އައީ ފޯނުން އައި ޑާކް ޕްރިންސެސްގެ މެސެޖަށެވެ.\n"ޑާކްނައިޓް، އައި ނީޑް ޔޯ ހެލްޕް، ނޫނީ އަހަރެން މޮޔަވެދާނެ..." އާވާ ލިޔެފައި އޮތެވެ.\n"ޔެސް މައި ޑިއަރ، އަވަހަށް ބުނޭ ކީއްކޮށްދޭންވީ...." ރަފްހާން ކޮފީއަކަށް އޯޑަރ ދީފައި ގޮސް އިށީދެލީ ހުސް މޭޒެއްގައެވެ.\n"ވަރަށް ބޮޑު މައްސަލަތަކެއް ޖެހިގެން މިއުޅެނީ، އެހެންވެ އަހަރެން ހިތަށް އަރާ ދުނިޔެއަށް ނައިނަމައޭ، ނަސީބުދެރަކަމުން ދުނިޔެއަށް އާދެވިއްޖެ، އެކަމަކު ޔޫޒްލެސް ކަޑަމީހެއްގެ ގޮތުގައި ހުރުމަށްވުރެ ދަންޖެހިގެން މަރުވިޔަސް މާ ފަސޭހަވާނެ...." އާވާ ޓައިޕްކުރިއެވެ. އެ ޖުމްލަތަކުންވެސް އާވާ މާޔޫސްވެފައިވާވަރު ރަފްހާންއަށް އެނގުނެވެ. ރަފްހާން އެވަގުތުކޮޅު ބުނެދިނީ އަމިއްލައަށް މަރުވުމުގެ ހުރި ބޭކާރުކަމެވެ. ކޮންމެ އިންސާނަކުވެސް ދުނިޔެއަށް ފޮނުއްވަނީ ވަކި މަގުސަދެއްގައި ކަމަށާއި އެކަމާއި ސުވާލުކުރުމުގެ ހައްގު އިންސާނުންނަށް ނެތްކަމުގައެވެ. ފިކުރުތަކުން ސަލާމަތްވާންވެގެން އަލިފާންގަނޑަކަށް އެރުމަށްވުރެ ޑާކްނައިޓްފަދަ ހެޔޮއެދޭ މީހަކާއި ވާހަކަދައްކަން ހުރުމަށް އާވާ ބޭނުން ނުވަނީހެއްޔޭ އަހާލުމުން އާވާ ހިނިތުންވެލާފައި އިމޯއެއް ފޮނުވާލައިފިއެވެ. އާވާ ގާތުން ރަފްހާން އަހަން ފެށުމުން ދެން ކިޔާދިނީ އޭނަގެ މަންމަ އެގެއަށް އައި ވާހަކައާއި ފިރިމީހާގެ ބައްޕައާއި ދެމީހުންގެ އަރައިރުމެވެ. މަންމަ އެގެއަށް އަންނަން މަނާކުރި ވާހަކައެވެ. ބައްޕައަށް އޭނައަކީ މަންމަގެ ދަރިއެއްކަން އިއްތިފާގުން އެނގުނުކަމަށެވެ. މިއީ ރަފްހާންއަށްވެސް އަދި ނޭގޭ ހާދިސާއެކެވެ. ބައްޕަ އެފަދަ ވާހަކައެއް އޭނަ ގާތު ދައްކާފައެއް ނުވެއެވެ. ދެން އާވާ ފެށީ ފިރިމީހާގެ ފަރާތުން އަނެއްކާ ގޯނާ ކުރިމަތިވާންފެށި ވާހަކައެވެ.\n"ފިރިމީހާގެ ވާހަކަ އަހަރެން ކައިރީ ދެއްކުމަކީ ރަގަޅުކަމެއްތަ؟ ފާފަވެރިނުވާނެތަ؟ އާވާ ވިސްނާލާފައި ބުނެބަލަ...." ރަފްހާން ހިނިތުންވެލިއެވެ. އާވާއަށް އޭނަ މިހުރިހާ ވާހަކައެއް މިދެއްކެނީ ޚުދު ރަފްހާންގާތު ކަން އެނގިއްޖެއްޔާ ދެން ވާނީ ކިހިނެއްހެއްޔެވެ؟ މޮޔަކުއްޖެކެވެ. ނެޓަށް އިތުބާރުކުރާން ވާނީ ވަކި ހައްދަކަށެވެ. ރަފްހާން އާވާއާއި ފޯނުން ވާހަކަދައްކަން އިންކާރުކުރާ ސަބަބެއްވެސް އެ ޅަ ސިކުނޑިއަކަށް ނުވިސްނުނެވެ. އާވާ މިފަހަރުވެސް ހަނދާންކޮށްދިނީ އެއީ ހަގީގަތުގައި އޭނަގެ ފިރިމީހާ ނޫންކަމެވެ. ހަގީގީ ކައިވެންޏެއް ނޫންކަމެވެ. ނަމަވެސް ސާމީ އާއި އޭނަގެ ފިރިމީހާ ވަރަށް ތަފާތުކަމަށް އާވާ ބުނެލިއެވެ.\n"ތިބުނީ ކޮންގޮތަކުން ތަފާތު ވާހަކަ؟ ހަޒްބެންޑް އަތްލީމަ ލައިކްވަނީ ތަ ނޭގިވެސް....." ރަފްހާން އަށް އެވަރު އެނގެއެވެ. އާވާ އުޅެނީ ޖަޒުބާތުތަކަށް ފިލާށެވެ. ކުޑައިރު ހިނގާފައިވާ ހާދިސާއެއްގެ ސަބަބުން ފިރިހެނުންނާއި ދޭތެރޭ އިތުބާރު ނުކުރެވެނީއެވެ. ވަކި ހިސާބަކުން ބިރުގަންނަނިއެވެ. ދެރައީ އާވާ ހުރިހާ ވާހަކައެއް ކިޔާދޭން ބޭނުންނުވާ ކަމުގައެވެ. ކޮންމެ ކޮންމެ މީހަކީ ސާމީ ނޫންކަން އޭނަ އާވާއަށް ވިސްނާދޭނީ ކިހިނެއް ހެއްޔެވެ؟


ބ. ހިތާދޫ ގުލިސްތާނުގެ ޤާސިމް އިބުރާހިމް ( ބީކާސީ ) އަކީ ހީވާގި މަސައްކަތް ތެރިއެކެވެ. އޭނާއަކީ މިއަދު ޢުމުރުން ދުވަސްވީ މީހެއް ނަމަވެސް ޒުވާން ދުވަސްވަރެކޭ އެއްފަދައިން ޤާސ\nބަނބުކެޔޮ ގަހުގައި އެލުވާފައި އަނިޔާކުރިއެވެ\nމުޙައްމަދު ޙަސަން | 26 ނޮވެންބަރ 2012\nބ. ހިތާދޫ ގުލިސްތާނުގެ ޤާސިމް އިބުރާހިމް ( ބީކާސީ ) އަކީ ހީވާގި މަސައްކަތް ތެރިއެކެވެ. އޭނާއަކީ މިއަދު ޢުމުރުން ދުވަސްވީ މީހެއް ނަމަވެސް ޒުވާން ދުވަސްވަރެކޭ އެއްފަދައިން ޤާސިމް ގެ ޢަޒުމާއި ޙިއްވަރަށް ކުޑަވެސް ބަދަލެއްނާދައެވެ. އޭނާއަށް ވީވަރަކުން މަސައްކަތް ކުރަމުންދެއެވެ. އޭނާގެ ޙަޔާތުގައި ވޭނާ ހިތްދަތިކަމާޢި އަނިޔާވެރިކަން ވަނީ ކުރިމަތިވެފައެވެ. މިގޮތުން އެދުވަސްވަރު ކަންތައް ހިނގާ ދިޔަގޮތް ހިތާދޫ އޮންލައިންއަށް ވަނީ ޙިއްޞާކޮށްފައެވެ.\nއޭނާ ކިޔައިދިން ގޮތުގައި އެދުވަސްވަރަކީ ދެވަނަ ބޮޑު ހަނގުރާމައިގެ ދުވަސްވަރެވެ. ދިވެހިންގެ ނަމުންނަމަ ބޮޑުތަދުގެ ދުވަސްވަރެވެ. ކާނެބޯނެ އެއްޗެއް ނުހުރެވެ. ކާޑު ލިބެނެގޮތެއް ނެތެވެ. ދައުލަތުން އެދެއްވާ އެއްޗަކުން އެކަކުކާލާނެ ވަރުވެސް ނުވެއެވެ. އޭރު ކައިބޮއި އުޅުނީ މަގޫފަތާއި ބޯށިފަތް ފަދަ ތަކެއްޗެވެ. ހައިބަޑާއި އެކު އެމީހަކު އަތުޖެހުނު އެއްޗެއް ކެވޭތޯ ބަލަނީއެވެ. ރުކަށް އެރޭމީހުން ރުއްއަޅައިގެން ބަޑު ހައިހޫނުކަން ފިލުވޭތޯ ބަލައެވެ. ނަމަވެސް ރަށުގެ ކަންވޮށި ވެގެންވާ މީހުންނާއި ވެރިން ތިބެނީ ބަނޑުފުރާ ކައިގެންނެވެ. ޤާސިމް ބުނި ގޮތުގައި އޭރު ވެރިންނަށް މުސާރައިގެ ގޮތުގައި ކޮންމެ ދޯންޏަކުން މަސްބައި ދިނުމަށްވަނީ މަޖުބޫރު ކޮށްފައެވެ.\nއޮޑިދޯނި ފަހަރުން ބާނާ ހުރިހާ މަހައްވެސް ގެންދަން ޖެހެނީ ބޮޑުބަދިގެއަށެވެ. އެބަދިގޭގައި ރައްޔިތުން ބާނައިގެން ގެންނަ މަސްތައް ކެއްކުމަށް ފަހު ރައްޔިތުންނަށް ދެނީ ވަރަށް ކުޑަމިންވަރެކެވެ. މިހެންކަމުން އެދުވަސްވަރު މަސްބޭނުމަށްފަހު ވެރިންނަށް ސިއްރުން ފަޅުރަށްރަށުގައާއި ރަށުގެ ތުނޑީގައި މަސްވަޅުލައި ފަހުން މަސްކައްކައިގެން ކަމުން ގެންދެއެވެ. އެކަންތައް ބެލެހެއްޓުމަށް ވެރިން އަބަދުވެސް ރޭގަނޑާއި ދުވާލު ޕޮލިހުން ފަދައިން ޕެޓުރޯލު ކުރަމުން ދެއެވެ. މިގޮތުގެ މަތިން އެމީހުންގެ އަތުގައި ޖެހިއްޖެ މީހަކަށް ވަރަށް އަނިޔާ ކުރާނެކަމަށް ގާސިމް ބުންޏެވެ.\nއެއްދުވަހު ބަނޑުހައިވެގެން ވަލުތެރޭގައި ކާއްޓެއް ކާންހުއްޓާ ޤާސިމް އަތުލައިގަތެވެ. ޤާސިމްގެ ކަރަށާއި ބަނޑަށް ފިއްތައި ކެއިއެތިކޮޅު ނެރެން މަސައްކަތް ކުރިއެވެ. އެއަށްފަހު ކާޑުގެއަށް ގެންގޮސް ފެންޑާމަތީގައި އަނދަގޮޑި ޖަހާފައި ބޭއްވިއެވެ. އެވަރުން ނިމުނީކީ ނޫނެވެ. އެތަށް އަނިޔާއެއް ކުރުމަށްފަހު ދެން ބޮޑުބަދިގެ ކައިރީގައި ހުރި ބަނބުކެޔޮގަހެއްގައި ރޯނުން ދެއަތް ބަނދެފައި ބިމުގައި ފައިނުޖެހޭގޮތަށް އެލުވުމަށްފަހު ގައިގެ އެކިތަންތަނުގައި ތެޅިއެވެ. މިގޮތަށް ބައިގަޑިއިރު ބޭއްވުމަށްފަހު މޮހާލިއެވެ.\nkerigen comment kurah vaa.ekan kuri bayaka mai allah narakaaige azaabu enmee gadha minvarakah dhevaandheyve aaameeen


މަޖިލީހުގެ ދައުރު އަނެއްކާވެސް އިތުރުކޮށްފި މަޖިލީހުގެ ދައުރު އަނެއްކާވެސް އިތުރުކޮށްފި\nރައްޔިތުން މަޖިލީހުގެ ޖަލްސާ ކުރިއަށް ދަނީ -- ފޮޓޯ / މަޖިލިސް\nރައްޔިތުންގެ މަޖިލީހުގެ މިއަހަރުގެފަހު ދައުރު ޑިސެމްބަރު މަހުގެ7ވަނަ ދުވަހާއި ހަމައަށް އިތުރުކުރުމަށް ރައްޔިތުންގެ މަޖިލީހުން ފާސްކޮށްފިއެވެ. މިގޮތަށް ފާސްކޮށްފައިވަނީ ވޯޓުގައި ބައިވެރިވެވަޑައިގެންނެވި 61 މެންބަރުންގެ އަޣްލަބިއްޔަތުންނެވެ.\nމަޖިލީހުގައި އަދިވެސް މުހިންމު ގިނަ މަސައްކަތްތަކެއް ކުރުމަށް ހުރުމާއެކު މިދިޔަ ހަފްތާގައިވެސް ވަނީ މަޖިލީހުގެ ދައުރު މިމަހުގެ5ވަނަ ދުވަހާ ހަމައަށް އިތުރުކުރުމަށް ނިންމާފައެވެ. މަޖިލީހުގެ މި ދައުރުގައި ނިންމުމަށް ހަމަޖެހިފައިވާ މުހިންމު މަސައްކަތްތަކުގެ ތެރޭގައި ބަޖެޓް ފާސްކުރުމާއި، ލާމަރުކަޒީ ޤާނޫނަށް ހުށަހަޅާފައިވާ އިޞްލާހުތައް ފާސްކުރުންވެސް ހިމެނެއެވެ.\nރައްޔިތުންގެ މަޖިލީހުގެ ޤަވާއިދު ބުނާގޮތުން މަޖިލިސް ހިންގަމުންދާނީ ތިން ދައުރަކަށެވެ. މަޖިލީހުގެ ފުރަތަމަ ދައުރު ފެށޭނީ ފެބުރުއަރީ މަހުގެ ފުރަތަމަ ދުވަހުން ފެށިގެން އޭޕްރީލް މަހުގެ ނިޔަލަށެވެ. ދެވަނަ ދައުރު ހިނގާނީ ޖޫން މަހުގެ ފުރަތަމަ ދުވަހުން ފެށިގެން އޯގަސްޓް މަހުގެ ނިޔަލަށެވެ. އަދި ތިން ވަނަ ދައުރު ހިނގާނީ އޮކްޓޫބަރު މަހުގެ ފުރަތަމަ ދުވަހުން ފެށިގެން ނޮވެމްބަރު މަހުގެ ނިޔަލަށްކަމަށް މަޖިލީހުގެ ޤަވާއިދު ބުނެއެވެ.\nމަޖިލީހުގެ މެންބަރުންނަށް ކޮންމެ އަހަރަކުވެސް ތިން މަސް ދުވަސް، ޗުއްޓީގެ ގޮތުގައި ލިބެއެވެ.


މޯލްޑިވްސް ފަންޑް މެނޭޖްމަންޓް ކޯޕަރޭޝަން ލިމިޓެޑް\nމިކޯޕަރޭޝަނަށް ބޭނުންވާ ފޮޓޯކޮޕީ މެޝިނެއް ސަޕްލައިކޮށްދޭނެ ފަރާތެއް ހޯދުމަށް\nމިކޯޕަރޭޝަން އަށް ބޭނުންވާ ފޮޓޯކޮޕީ މެޝިންއެއް ސަޕްލައިކޮށްދޭނެ ފަރާތެއް ހޯދުމަށް ބޭނުންވެއެވެ. ވީމާ، މިކަމަށް ޝައުގުވެރިވާ ފަރާތްތަކުން އެޓޭޗްކުރެވިފައިވާ މައުލޫމާތުޝީޓާ އެއްގޮތަށް އަންދާސީ ހިސާބު ހުށަހެޅުއްވުން އެދެމެވެ.\nބީލަން ހުށަހަޅާ ފަރާތްތަކުން، އަގު ހުށަހަޅަންވާނީ ބިޑް ހުށަހަޅާ ފޯމްއިންނެވެ. ބީލަން ކާމިޔާބުކުރާ ފަރާތްތައް ކަނޑައަޅާނީ އެންމެގިނަ މާކްސް ލިބޭ ފަރާތަކަށް ބީލަން ކާމިޔާބުވާގޮތަށެވެ. އަގު ހުށަހެޅުމުގައި ތިރީގައިވާ ކަންކަމަށް ސަމާލުކަންދޭންވާނެއެވެ.\n.އަގު ހުންނަން ވަނީ ދިވެހި ރުފިޔައިންނެވެ\nޖުމްލަ އަގު ހުށައަޅަންވާނީ ޖީ.އެސް.ޓީ ހިމަނައިގެންނެންނެވެ.\nއަދި މަތީގައި ބަޔާންކޮށްފައިވާ އައިޓަމްގެ ސްޕެސިފިކޭޝަންތަކާއި އެއްވަރު ވާންވާނެއެވެ.\nއަދި ބަޔާންކޮށްފައިވާ ސްޕެސިފިކޭޝަންތަކަށްވުރެ ދަށްނަމަ އެ ބިޑް ބާތިލްކުރެވޭނެއެވެ\nއަގު ހުށަހަޅާއިރު "އަގު ހުށަހަޅާ ފޯމް" ނެތިޖެއްނަމަ އެ ބިޑް ބާތިލްކުރެވޭނެއެވެ\n.ބިޑް ހުށަހަޅާފަރާތަކީ ވިޔަފާރި ރެޖިސްޓްރީ ކުރުމުގެ ޤާނޫނުގެ ދަށުން ރެޖިސްޓްރީ ކުރެވިފައިވާ ފަރާތަކަށް ވާންވާނެއެވެ\nއަދި ޤާނޫނުގައިވާފަދައިން ރެޖިސްޓްރީ ކުރެވިފައިނުވާނަމަ ބިޑް ބާތިލްކުރެވޭނެއެވެ\nތަޖުރިބާއަށް މާރކްސްދެވޭނީ، ވޭތުވެދިޔަ5އަހަރު ތެރޭގައި ކޮށްފައިވާ މިފަދަ މަސައްކަތްތައް ނިންމިކަމުގެ ރިފަރެންސް ލެޓަރ ހުށަހަޅާފައިވާނަމަ ކޮންމެ މަސައްކަތަކަށް ލިބޭނީ3ޕޮއިންޓެވެ. (ގިނަވަގެން މިބަޔަށް ލިބޭނީ 30 ޕޮއިންޓެވެ.)\nވީމާ، މިކަމަށް ޝަޢުޤުވެރިވާ ފަރާތްތަކުން 26 ޑިސެމްބަރ 2019 ވާ ބުރާސްފަތި ދުވަހުގެ 12:00 އަށް މި ކޯޕަރޭޝަންއަށް (9A, ހ.އޯކިޑް) ހާޟިރުވެ މައުލޫމާތު ސާފުކުރެއްވުމަށްފަހު 29 ޑިސެމްބަރ 2019 ވާ އާދިއްތަ ދުވަހުގެ 12:00 އަށް މިކޯޕަރޭޝަނަށް ވަޑައިގެން އަންދާސީ ހިސާބު ހުށަހެޅުއްވުން އެދެމެވެ.\nމިކަމާ ގުޅޭގޮތުން އިތުރު މަޢުލޫމާތު ބޭނުންފުޅުވާނަމަ، 9884778 އަށް ރަސްމީ މަސައްކަތު ގަޑީގައި ގުޅުއްވުން އެދެމެވެ.


Kuda viligili resort mimahu 6gai hulhuvanee – Iru\nކ. ކުޑަ ވިލިނގިލީގައި ތަރައްގީކޮށްފައިވާ ރިސޯޓް މިމަހުގެ 6ވަނަ ދުވަހު ހުޅުވުމަށް ތައްޔާރުވެއްޖެއެވެ. ކުޑަ ވިލިގިލި ރިސޯޓް މޯލްޑިވްސްގެ ނަމުގައި ހުޅުވާ މި ރިސޯޓުގައި 59 ބީޗް ވިލާ އާއި 36 ވޯޓާ ވިލާއާއި އެކު ޖުމްލަ 95 ވިލާ ހުރެއެވެ.\nފަސް ތަރީގެ މި ރިސޯޓުގައި ތަފާތު އެކި ކެއުންތައް ލިބޭ3ރެސްޓޯރެންޓު ހުރެއެވެ. އަދި ފަތުރުވެރިންނަށް ބޭނުންވާނެ އިތުރު ޙިދުމަތްތަކާއި، ސްޕާއެއްގެ ޙިދުމަތްވެސް މި ރިސޯޓުން ލިބެން ހުންނާނެއެވެ. ކުޑަ ވިލިގިލި ރިސޯޓް މޯލްޑިވްސްއަށް ވެލާނާ އިންޓަރނޭޝަނަލް އެއަރޕޯޓުން 30 މިނެޓުގެ ލޯންޗު ދަތުރަަކުން ދެވޭނެއެވެ.\nކުޑަ ވިލިގިލި ރިސޯޓު ހުޅުވުމަށް ތައްޔާރުވެފައިވާއިރު، ދާދި ފަހުން ރާއްޖޭގައިވަނީ އިތުރު ރިސޯޓު ހުޅުވާފައެވެ. އެއީ ރިޓްޒް ކާލްޓަން މޯލްޑިވްސް ފަރި އައިލެންޑްސް ރިސޯޓާއި، ޕަޓީނާ މޯލްޑިވްސް ފަރި އައިލެންޑެވެ.\nހުސްވި އަހަރުތެރޭ ރާއްޖޭގެ ފަތުރުވެރިކަމަށް އައި މަޑުޖެހުމާއެކު ރިސޯޓްތައް ހުޅުވާ ތާރީޚުތައްވެސް ލަސްވެގެން ދިޔައެވެ. އެގޮތުން މިދިޔަ އަހަރު ރާއްޖޭގައި އަލަށް 12 ރިސޯޓު ހުޅުވުމަށް ނިންމާފައި އޮތް ނަމަވެސް އަހަރު ނިމިގެން ދިޔައިރު، ހުޅުވުނީ4ރިސޯޓެވެ.\nއިންސާނީ ވަގުފާރިކުރުމެއް މިހާރު ރާއްޖޭގައި ނެތް: މިނިސްޓަރު ފައްޔާޒް


Income tax ge adhadhu kanda alhaafai vanee vaudhaa hilaafah! | Mihaaru\nރައްޔިތުންގެ މަޖިލީހުގެ އެސްއޯއީ ކޮމިޓީ--ފޮޓޯ: ހުސައިން ވަހީދު/ މިހާރު\nއިންކަމް ޓެކްސްގެ އަދަދު ކަނޑައަޅާފައި ވަނީ އެމްޑީޕީގެ ވައުދާ ހިލާފަށް!\n09 އޮކްޓޯބަރ 2019 - 14:29 60 comments\nއިންކަމް ޓެކްސް ނަގާ އާމްދަނީގެ އެންމެ ދަށް ސީލިންގެ ގޮތުގައި 40،000ރ. ސަރުކާރުން ކަނޑައެޅުމުން، އެކަމާ އެމްޑީޕީ ޕާލިމެންޓްރީ ގްރޫޕުން މަޝްވަރާކުރަން ފަށައިފި އެވެ.\nމި އަހަރު ބޭއްވި މަޖިލީހުގެ އިންތިހާބު ދުވަސްވަރު އާންމުކުރި "އެޖެންޑާ 19" ގައި އިންކަމް ޓެކްސް ނަގާނީ މަހަކު 60،000ރ. އަށް ވުރެ ބޮޑު އާމްދަނީއެއް ލިބޭ މީހުންގެ އަތުން ކަމަށް ބުނެ އެކަން އާންމުކޮށްފައިވެ އެވެ.\nމިކަމާ ގުޅޭ ގޮތުން އެމްޑީޕީ ޕާލިމެންޓްރީ ގްރޫޕް މެމްބަރު، އަދި ރައްޔިތުންގެ މަޖިލިހުގެ އެސްއޯއީ ކޮމިޓީގެ މުގައްރިރު އިލްޔާސް ލަބީބު ވިދާޅުވީ މުޅި ޓެކްސްގެ ނިޒާމް ވަށައި ޖެއްސުމަށް އިންކަމް ޓެކްސް އަކީ ވަރަށް މުހިއްމު ޓެކްސްއެއް ކަމަށެވެ. "އެޖެންޑާ 19" ގައި އިންކަމް ޓެކްސް ނަގާ މީހުންގެ ގޮތުގައި 60،000ރ. އަށް ވުރެ މަތިން ކަނޑައަޅަން ނިންމީ މިޑްލް އިންކަމް ލިބޭ މީހުން ނުހިމަނާ، އެންމެ ބޮޑެތި އާމްދަނީ ލިބޭ މީހުން ހިމަނަން ކަމަށް އޭނާ ވިދާޅުވި އެވެ.\nއިލްޔާސް ވިދާޅުވީ މާލޭގައި ރަނގަޅު ދިރިއުޅުމެއް އުޅުމަށްޓަކައި ގާތްގަނޑަކަށް މަހަކު 50،000ރ. ގެ އާމްދަނީއެއް ބޭނުންވާ އިރު، އެވަރުގެ އާމްދަނީއެއް ގިނަ މީހުން ހޯދަނީ، ދެ ވަޒީފާ އަދާކޮށްގެން ކަމަށެވެ.\n"މިހާރު މާލޭގައި ކުލި ދައްކާފައި، އާއިލާގެ ކަންކަން ހަމަޖައްސައިގެން ކިރިއާ އުޅެވޭ މީހުންގެ އަތުން މި ޓެކްސް ނެގީމާ ވަރަށް ބޮޑަށް ދަތިވާނެ. އާންމުކޮށް ހަމަޖެހިގެން މާލޭގައި ދިރިއުޅެވޭނީ 50،000ރ. ގެ އާމްދަނީއެއް ލިބޭ މީހުން. އެހެންވީމަ 40،000ރ. އިން ޓެކްސް ނަގާ ނަމަ ކޮންމެވެސް ވަރަކަށް އެ ވަރުގެ އާމްދަނީއެއް ލިބޭ މީހުންނަށް އުނދަގޫވާނެ،" އޭނާ ވިދާޅުވި އެވެ.\nއިލްޔާސް ވިދާޅުވީ 60،000ރ. އާމްދަނީ ލިބޭ މީހުންގެ ތެރޭގައި މަޖިލީހުގެ މެންބަރުންނާއި ވަޒީރުންނާއި ކުންފުނިތަކުގެ އެންމެ އިސް ވެރިން ވެސް ހިމެނޭނެ ކަމަށެވެ.\nއާމްދަނީ 40،000ރ. އަށް ވުރެ ބޮޑު ނަމަ އިންކަމް ޓެކްސް ދައްކަން ޖެހޭ ގޮތަށް ސަރުކާރުން ހުށައަޅަނީ، އެއަށް ވުރެ ބޮޑު އާމްދަނީއަކުން ޓެކްސް ނަގަން ނިންމައިފި ނަމަ، ދައުލަތަށް ލިބޭ އާމްދަނީ ކުޑަވެ، އިންކަމް ޓެކްސް ނެގުމުގެ ކަންކަމަށް ދާ ހަރަދާއި ލިބޭ ފައިދާއާ ބައްދަލު ނުވާނެތީ ކަމަށް ބުނެފައިވާ ކަމަށް އިލްޔާސް ވިދާޅުވި އެވެ.\nމިހާރު ސަރުކާރުން ކަނޑައަޅާފައިވާ އުސޫލުން އިންކަމް ޓެކްސް ދައްކަން ޖެހޭ މީހުންގެ އަދަދު އުޅޭނީ ގާތްގަނޑަކަށް 6،000 ގަ އެވެ.\nޕްރޮގްރެސިވް ޓެކްސް ނިޒާމަކަށް ދާ އިރު ތިން ރޭޓެއްގައި ޓެކްސް ނަގަން ނިންމާފައިވެ އެވެ.\nމީގެ ތެރެއިން 40،000ރ. އާއި 60،000ރ. ގެ އާމްދަނީ ލިބޭ މީހުން އިންކަމް ޓެކްސް އަށް ދައްކަން ޖެހޭނީ އަށް ޕަސެންޓެވެ. އެކަމަކު އެއީ ފުރަތަމަ 40،000ރ ކެނޑުމަށް ފަހު ދެން ލިބޭ އާމްދަނީއަކުންނެވެ. މިހާރު ކަނޑައަޅާފައިވާ ގޮތުން 60،000ރ. އާއި 100،000 އާ ދެމެދުގެ އާމްދަނީއެއް ލިބޭ ނަމަ 10 ޕަސެންޓް އަދި 100،000ރ. އަށް ވުރެ ބޮޑު އާމްދަނީއެއް ލިބޭ މީހުން 15 ޕަސެންޓްގެ އިންކަމް ޓެކްސްއެއް ދައްކަން ޖެހޭނެ އެވެ.\nރާއްޖޭގައި 40،000ރ. އާއި 60،000ރ.އާ ދެމެދުގެ އާމްދަނީއެއް ލިބޭ މީހުންގެ އަދަދަކީ ގާތްގަނޑަކަށް 2،600 އެވެ.\nމަޖިލީހުގެ ބޮޑު މެޖޯރިޓީއެއް ސަރުކާރު ހިންގާ މައި ޕާޓީ އެމްޑީޕީ އަށް ލިބިފައިވާ އިރު އިންކަމް ޓެކްސްގެ އަދަދު ކަނޑައެޅުމުގައި ސަރުކާރުގެ ކަމާ ގުޅޭ އިދާރާތަކާ މަޝްވަރާކޮށް، އެކަން އެންމެ ފުރިހަމައަށް ކުރެވޭނެ ގޮތްތައް ބަލާނެ ކަމަށް އިލްޔާސް ވިދާޅުވި އެވެ.\nއިތުރު ލިޔުންތައް ފިނޭންސް މިނިސްޓްރީ އާމްދަނީން ނަގާ ޓެކްސް އިންކަމް ޓެކްސް ބިލް މެމްބަރު އިލްޔާސް ލަބީބު (ހުޅުދޫ) އެމްޑީޕީ\nއިންކަމް ޓެކްސް ނެގުމުގެ ބިލް ތަސްދީގުކުރައްވައިފި\nޓެކްސްގެ 85 ޕަސެންޓް ހިއްސާކުރަނީ 60 ފަރާތް


އޭނާއަށް އަހަރެންނަށް ޙަސަދަވެރިވީމެވެ. | Dhiislam | Dhiislam\nފޮޓޯ: ގޫގްލް ފޮޓޯސް\nއަހަރެންގެ ނަމަކީ ކެރޮލީން އެރާޒޯއެވެ. އަހަންނަކީއެމެރިކާއަށް ނިސްބަތްވާ ކްރިސްޓިއަނަކީމެވެ. ކުޑައިރުއްސުރެން އަހަރެންނަށް ދަސްކޮށްދީފައިވަނީ އަހަރެންގެ ދީނަކީ ކްރިސްޓިއާނިޓީކަމުގައެވެ. ފައްޅީގައި ބާއްވާ އެކި ބައްދަލުވުންތަކަށް އަހަރެން ގޮސް އުޅެނީ މަންމަމެން ކިޔާވަރުންނެވެ. އެއީ އަހަރެން ފޫހިވާކަމެކެވެ.\nއެކަމަކު އަހަރެން ހިދާޔަތުގެ މަގު ހޯދުމަށް ދަތުރުފެށުމަށް މަގުފަހިވީވެސް ކްރިސްޓިއަން ކޭމްޕެކެވެ. އަހަރެންގެ ޢާއިލާއަކީ ފަޤީރު ޢާއިލާއެކެވެ. އަހަރެން އުޅެބޮޑުވީ ދިރިއުޅުމުގެ ވަރަށް ގިނަ ލައްޒަތުތަކުން މަޙުރޫމްވެގެންނެވެ. ކޭމްޕް ގެ ފަހު ދުވަސް ވީ އޮކްޓޯބަރު މަހެއްގެ ފިނި ދުވަހަކަށެވެ. އަހަރެން ހިނގަމުން އައި އުސް ފަސްގަނޑުގެ މަތިން ހިނގާލާފައި ދެވުނީ ރީތި އަތިރިއަކަށެވެ. އެތާނގެ ވެލިގަނޑު މަތީގައި މޫދަށް ބަލަން އެތައް އިރަކު އަހަންނަށް އިނދެވުނެވެ. އެއީ އަހަންނަށް ފުރަތަމަ ކުރެވުނު ރޫޙާނީ އިޙްސާސްކަމުގައި ބުނެވިދާނެއެވެ. ހިތާއިހިތުން އަހަރެންގެ ދިރިއުޅުމުގެ ކަންކަމާއިމެދު އަހަރެންގެ ކަލާންގެއަށް ޝަކުވާކުރީމެވެ. އަހަރެންގެ ކަންކަން އަވަހަށް ބަދަލުކޮށްދެއްވާތޯ ހިތުގެ އަޑިން އެދުނީމެވެ. އެދުވަހު އަހަރެން އެކަނި އިނދެ ވަރަށް ރުއީމެވެ.\nއަހަރެންގެ ހިތް މަޑުމަޑުން ބަދަލުވާންފެށީވެސް އެދުވަހުން ފެށިގެންނެވެ. އެދުވަހު އަހަރެންގެ ހިތުގައި ރޯވެފައި އިން ކުޑަކުޑަ ހުޅުކޮޅުވެސް ނިވިދިޔަފަދައެވެ. އަހަރެން ދީނީ ކަންކަން ކުރަން ފޫހިވާންފެށިއެވެ. އަހަރެން ގެ ބޭނުންތައް ފުއްދައިނުދޭ، އަހަރެންގެ މަތިން ހަނދާން ނުހުންނަ ކަލާންގެއަކަށް އަޅުކަންކުރަން އަހަރެން ބޭނުންނުވީއެވެ.\nއަހަރުތައް އެގޮތުގައި ފާއިތުވަމުންދިޔައީ ހީވެސް ނުކުރާހާ އަވަހަށެވެ. އަހަރެންގެ ހިތުގައި އެއްވެސް ކަލާނގެއަކަށް ނުވަތަ ދީނަކަށް ޖާގައެއް ނުދެމެވެ. އެކަމަކު އަހަރެންގެ ޙަޔާތުގައި ކުރިމަތިވަމުންދިޔަ އިމްތިޙާނުތަކުން އަރައިގަނެވޭތޯ ހިތްވަރާއެކު މަސައްކަތް ކުރަމުންދިޔައީމެވެ. ނަމަވެސް އަހަރެންގެ ޝަކުވާތައް ބައިވަރެވެ. އެއަށްވުރެންވެސް އަހަރެންގެ ހިތުގައިވާ ހިތްހަމަނުޖެހުންތައް އިތުރުވަމުންދިޔައީ، މި ޝަކުވާތައް އަޑުއަހައި، އަހަރެންގެ އުނދަގޫތައް ފިލުވަދޭނެ ފަރާތެއް އަހަރެންގެ ދިރިއުޅުމުގައި ނެތީމައެވެ.\nކުރިޔެކޭވެސް އެއްގޮތަށް ދުވަސްތައް ހޭދަވަމުންގޮސް، އެއްދުވަހަކު އަހަންނަށް ޖަނާޒާއަކަށް ދަޢުވަތު ލިބުނެވެ. އެ ޖަނާޒާގައި މަޔަކު އޭނާގެ ދަރިފުޅު ގެއްލިގެން ދިޔަ ގޮތުގެ ވާހަކަތައް ކިޔައިދެމުންދިޔައެވެ. އަހަރެން އޭނާގެ ކޮންމެ ލަފުޒެއް އަޑުއަހަމުންދިޔައީމެވެ. އެ އަންހެންމީހާގެ ކޮންމެ ޙަރަކާތަކަށް އިސްވެސް ޖަހާނުލައި އަހަންނަށް ބަލަހައްޓައިގެން އިނދެވުނެވެ. އޭނާ ވާހަކަދައްކަމުން ދިޔައިރު އެ އަޑުގައި ހިތާމައާއި މޮޅިވެރިކަން އެކުލެވިފައިވީ ނަމަވެސް، އެ އަޑުގައިވަނީ އަޖައިބެއްފަދަ ޔަޤީންކަމެކެވެ. އެ މޫނުމަތި މިލާފައިވިޔަސް، އެ ދެލޮލުން ވިދަމުންދިޔައީ އުފާވެރިކަމާއި އަމާންކަމުގެ ކަރުނައެވެ.\nއެ އަންހެންމީހާ ބުނަމުންދިޔައީ އޭނާގެ ދަރިފުޅުވީ އެމީހުންގެ ކަލާނގެ ޙަޟްރަތުގައިކަމަށެވެ. އެހިނދު އެ ތުންފަތުގައިވީ ލުއި ހިނިތުންވުމުގެ ސަބަބުން އަހަރެންގެ ހައިރާންކަން އިންތިހާއަށް އިތުރުވެގެންދިޔައެވެ. އަދި މި އަންހެންމީހާގެ ހިތުގައި އޭނާގެ ދިރިއުޅުމުގެ ކަންކަން ހިނގަމުންދާ ގޮތާއިމެދު އުފެދިފައިވާ ހިތްހަމަޖެހުން ފެނި، އެކަމަށްޓަކައި އޭނާއަށް ޙަސަދަވެރިވެވުނެވެ. މިފަދަ އުފާވެރިކަމެއް އޭނާއަށް ލިބުމުގެ ފަހަތުގައިވަނީ ކޮން ސިއްރެއްބާއޭ އެތައްފަހަރަކު އަހަރެންގެ ހިތް އެނގެން ބޭނުންވިއެވެ. ގެއަށް ދިޔުމަށްފަހުންވެސް އަހަންނަށް މުޅި ދުވަހު ވިސްނެމުންދިޔައީ އޭނާއާއިމެދުގައެވެ. އެ އަންހެންމީހާގެ އިލާހާއިމެދު އޭނާގެ ހިތުގައިވީ ފުރިހަމަ އިތުބާރާއިމެދުއެވެ. އަހަރެންވެސް އެފަދަ އުފާވެރިކަމެއް ބޭނުމެވެ.\nޖެހިގެން އައި ހަފްތާތައް ވެގެންދިޔައީ އަހަރެން ދީނާއި ބެހޭގޮތުން ހޯދައި ބަލަން ކުރި ދަތުރުގެ ފެށުމަށެވެ. އަހަރެންގެ ދީނަކީ ކްރިސްޓިއާނިޓީ ކަމަށްވުމުން ފުރަތަމަ ފެށީ އެ ދީނުންނެވެ. އެތައް ހަފްތާއެއްގެ އާދީއްތަ ދުވަސްތައް އަހަރެން ހޭދަކުރަމުން ދިޔައީ ފައްޅީގައެވެ. ފާދިރީން ދައްކަމުންދިޔަ ވާހަކަތަކުގެ ކޮންމެ ލަފްޒެއް އަހަރެން ކަނުލާ އަޑުއެހީމެވެ. އެ ވާހަކަތަކުން އަހަރެންގެ ހިތުގެ އުށްބައްތީގައި އާހުޅުކޮޅެއް ރޯކޮށްލަފާނެކަމުގެ އުންމީދުގައެވެ. އަހަރެންގެ ހިތަށް އީމާންކަމުގެ ކުޑަވެސް އަލިކަމެއް ލިބޭތޯއެވެ. ނަމަވެސް އެގޮތުގައި މަސްތަކެއް ފާއިތުވެ ދިޔައިރުވެސް، އަހަރެންގެ ކަނު އަނދިރި ޙަޔާތަށް ބަދަލެއް ނާދެއެވެ.\nއެހެންކަމުން ދެން އަހަރެން ނިންމީ އެހެން ދީނަކާއި ބެހޭގޮތުން މަޢުލޫމާތު ހޯދައި އެއްކުރާށެވެ. އެއީ ބުދަ ދުވަހެއްގެ ހެނދުނުގެ ވަގުތެވެ. އަހަރެން އެހާ ހެނދުނަކާ ހޭލީވެސް، ހެނދުނު ވަޒީފާއަށް ދިޔުމުގެ ކުރިން، ކުރީ ރޭގައި އަހަރެން ގޫގްލް ގައި ހޯދި މިސްކިތަށް ދިއުމަށްޓަކައެވެ. އެހެނަސް، ކާރުގައި އެތައް ހިސާބަކަށް ދެވުނުއިރުވެސް އެ މިސްކިތް ފެންނަގޮތެއް ނުވިއެވެ. އެ މިސްކިތް ހުރިތަނާއި އެޑްރެހަށް ދާންދެން އެނގެން އޮވެފައި، އެ މިސްކިތް ނުފެނުމުން އަހަރެންގެ ހިއްވަރު އެލުނެވެ. ހިސާބަކަށް ރުޅިވެސް އައެވެ. އެހާމެ ދެރަވެސް ވިއެވެ. ވަޒީފާއަށް ގަޑިޖެހިދާނެތީ އަހަރެންގެ ކަންބޮޑުވުން އިތުރުވިއެވެ. އެންމެފަހުން މިއީ ބޭކާރު ގޮތުގައި ގެއްލިދިޔަ ވަގުތުތަކެކޭ ހިތަށް އަރައި އަހަންނަށް ބޭ އިޚްތިޔާރުގައި ރޮވެންފެށުނެވެ. އަހަރެންނަށް އަހަރެންގެ އިހުސާސްތައް ކޮންޓްރޯލް ނުކުރެވުނީއެވެ. އަދި ބޮސް އަށް ގުޅައި، ވެގެން އުޅޭގޮތް ކިޔައި ދިނުމަށްފަހު އެދުވަހު ވަޒީފާއަށް ލަސްވެދާނެކަމުގައި ބުނީމެވެ. އޭނާގެ ޖަވާބު ކުރުވެފައި ސާދާއެވެ.\n"އަހަރެން ތިބާއަށް ތިކަމުގައި އެހީވެދޭނަމެވެ."\nއޭނާ ވަޢުދުވީ ފަދައިން އަހަންނަށް އެކަމުގައި އެހީވެދިނެވެ. އަހަރެން އެ މިސްކިތާއި ހަމައަށް ގެންގޮސްދިނެވެ. އަހަންނަށް އެ ވަގުތު ލިބިގެންދިޔަ އުފާވެރިކަމުން ޚުދު އަހަރެންވެސް ހައިރާންވިއެވެ. ފުރަތަމަ ސަބަބަކީ އަހަންނަކީ މުސްލިމަކަށް ނުވުމެވެ. ދެވަނަ ސަބަބަކީ އަހަރެންނަށް އަބަދުވެސް ހީކުރެވިފައިވަނީ މުސްލިމުންނަކީ ބޯ ހަމަނުޖެހޭ ބައެއްގެ ގޮތުގައެވެ. އެމީހުންނާއިހެދި މަޢުޞޫމް އެތަކެއް ބަޔަކު މަރުވެ ގޮސްފައިވާ ޓެރަރިސްޓުންކަމުގައެވެ. ނަމަވެސް އެމީހުން އަޅުކަންކުރާ ތަނަށް އާދެވުމުން އަހަންނަށް އުފާވެރިކަން އިޙުސާސްކުރެވެންވީ ކީއްވެގެން ހެއްޔެވެ؟\nކޮންމެއަކަސް، ވަރަށް ހިތްވަރުކޮށްފައި މިސްކިތުގެ ދޮރާއި ހަމައަށް ގޮސް، ދޮރު ހުޅުވާލީ އެދޮރުގެ އަނެއްފަރާތުން އަހަންނަށް އައިސްދާނެ ބިރުވެރިކަމަކަށް ތައްޔާރުވެ ހުރެގެންނެވެ. ކިތަންމެ ބިރުވެރިކަމެއް ހިތުގައި އޮތަސް، މި ގޮތްނޭނގޭ ދީނާއި ބެހޭގޮތުން އަހަންނަށް ކޮންމެވެސް އެއްޗެއް އެނގެން ބޭނުންވެފައި ހުރިލެއް ބޮޑުކަމުންވެސް މެއެވެ. އެތެރެއަށް ވަދެ މިސްކިތުގެ އިމާމާއި ބައްދަލުކުރަން ބޭނުންވާ ވާހަކަ ބުނީމެވެ. ނަމަވެސް އެވަގުތު އޭނާ މިސްކިތުގައި ނެތުމުން އަހަރެންގެ ފޯން ނަންބަރު ދިނުމަށް މިސްކިތުން ދިމާވި މީހާ އެދުނެވެ. އޭނާ ދިއްކޮށްލި ގަނޑުކޮޅުގައި އަހަރެންގެ ފޯން ނަންބަރު ނޯޓްކޮށްލީ މިކަން މިހިސާބުން ނިމުނީކަމަށް އަހަރެންގެ ހިތުން ނިންމަމުންނެވެ. އަވަސް އަރުވާލާފައި މިސްކިތުން ނުކުންނަށް ހިނގައިގަތީމެވެ.\n"އިމާމްގެ ނަމަކީ ޢަބްދުއްލަޠީފެވެ. އޭނާ ތިބާއަށް ގުޅާނެއެވެ." މިސްކިތުން ދިމާވި މީހާ އަހަންނަށް ބުނެލިއެވެ.\nއަހަންނަށް ހިތާއި ހިތުން ބުނެލެވުނެވެ. "ހަމަ އަސްލުވެސް އެ ބުނާ އިމާމަކު އަހަންނާއި ގުޅާނެހެއްޔެވެ؟ އަހަންނަކީ މުސްލިމަކަށް ނުވާއިރުވެސް އަހަންނާއި ވާހަކަދައްކާނެ ހެއްޔެވެ؟ އަހަރެމެން ދެމީހުންނަކީ އުޑާއި ބިމާހާ ތަފާތު ދެމީހުންނަށް ވީއިރުވެސް، އޭނާ އަހަރެންގެ ރޫޙާނިއްޔަތަށްޓަކައި މިކުރާ ދަތުރުގައި އޭނާ އަހަރެންގެ ޙާލަތު ދެނެގަނެ، އަހަންނަށް އެހީތެރިވެދޭނެހެއްޔެވެ؟ އަހަންނަށް އެފަދަ މީހަކާއި ވާހަކަދެއްކޭނެ ހެއްޔެވެ؟"\nއަހަންނަށް އިމާމް ޢަބްދުއްލަޠީފުގެ ކޯލު އައީ އޭގެ ދެގަޑިއިރު ފަހުންނެވެ. އެއަށްފަހު އިމާމް އާއި ބައްދަލުވެ، އަހަރެންގެ ވާހަކަތައް އޭނާއާއި ޙިއްސާކުރީމެވެ. ކްއިސްޓިއާނިޓީއާއި މެދު އަހަރެންގެ ހިތުގައި އުފެދިފައިވާ ސުވާލުތައް ހުށަހެޅީމެވެ. އިމާމް އަހަރެންގެ ހުރިހާ ވާހަކަތަކެއް ނިމެންދެން ކަނުލާ އަޑުއަހަން އިނެވެ. އެއަށްފަހު އެއް ސުވާލަކަށްފަހު އަނެއް ސުވާލަކަށް ޖަވާބުދެމުންދިޔައެވެ. ނޭނގޭ ސަބަބަކާހެދި އަހަންނަށް އިމާމްގެ ހުރިހާ ޖަވާބެއް ހިތުގެ އަޑިން ޤަބޫލުކުރެވުނެވެ. ދެގަޑިއިރުގެ ބައްދަލުވުމަކަށްފަހު އަހަރެން އިންތަނުން ތެދުވީ އަހަރެންގެ ލިސްޓުން މުސްލިމުންގެ ދީން ޗެކްއައުޓް ކޮށްލުމަށް ނިޔަތްގަނެގެންނެވެ.\nނަމަވެސް އަހަރެން ތެދުވުމާއެކު އިމާމް ޢަބްދުލް ލަޠީފް އަހަންނަށް ބުނެލިއެވެ.\n"އުޚްތާއެވެ. ތެދުމަގު ހޯދުމަށް ތި ކުރާ ދަތުރުގައި އަހަރެން ބައިވެރިކޮށްދިނީތީ ޝުކުރުވެރިވަމެވެ. މިތަން ދޫކޮށް ދާއިރު ތިބާއަކީ މުސްލިމަކަށް ނުވީ ކޮން ސަބަބަކާތޯ ނުވަތަ ތިބާ މުސްލިމް ވާންވީ ކޮން ސަބަބަކާހުރެތޯ ތިބާއަށް އެނގޭނެކަމުގައި ހީކުރަމެވެ."\nމުޅި އެރޭ އަހަންނަށް ވިސްނުނީ އެ ޖުމްލަތަކާއިމެދުއެވެ. ޖެހިގެން އައި ހަފްތާގައިވެސް އަހަންނަށް ވިސްނުނީ އެކަމާއިމެދުއެވެ. އަދި އަހަރެން އިސްލާމް ދީނާއިމެދު އިތުރަށް ހޯދައި ބަލަންފެށީމެވެ. އެ ދީނާއިމެދު އަހަންނަށް އެނގެމުންދިޔަދިޔަހެން، އަހަރެންގެ ހިތް އެ ދީނަށް ހުޅުވެމުންދިޔައެވެ. އަހަރެން އެ ބަޔަކާއިމެދު އެންމެ ގޯސްކޮށް ވިސްނި މުސްލިމުންނަކީ ހަގީގަތުގައި އެހާ ގޯސް ބައެއް ނޫންކަން އަހަންނަށް އެނގިގެންދިޔައެވެ. އެމީހުން އަހަރެމެން ކަހަލަ މީހުންނަށްވުރެން މާ ރަނގަޅުކަން އަހަންނަށް އެނގި ފަހުމްވެގެންދިޔައެވެ. އިސްލާމުންނާއިމެދު އަހަންނަށް އިވެމުންދިޔަ ގިނަ އަޑުތަކަކީ ހަގީގަތެއް ނެތް، ބުހުތާނު ވާހަކަތަކެއްކަން އަހަންނަށް މާ ރަނގަޅަށްވެސް އެނގުނެވެ.\nއިސްލާމްދީނާއިމެދު އަހަންނަށް އެނގެމުންދިޔަވަރަކަށް އަހަރެން އެދީނަށް ވަންނަން ބޭނުންވާންފެށިއެވެ. ނަމަވެސް އަހަންނަށް އެކަން ކުރާނެހާ ހިތްވަރެއް ނުލިބުނެވެ. ނަމަވެސް އޭގެ ތިން މަސްފަހުން އަހަރެން ހުއްޓި ހުރީ އެންމެ ފުރަތަމަ އަހަރެން ދިޔަ މިސްކިތުގައެވެ. އެދުވަހު އަހަރެން ޢަރަބި ބަހުން ކިޔަމުންދިޔަ ޝަހާދަތުގެ ކަލިމަތައް އަހަރެންގެ ހިތާއި ރޫޙުގެ އެންމެ ފުންމިނަށް އަސަރުކުރުވަމުންދިޔައެވެ. އަދި އެ ވަގުތުކޮޅު ވެގެންދިޔައީ މުޅި ޙަޔާތުގައިވެސް، އެންމެ ފުރަތަމަ ފަހަރަށް މި ޙަޔާތަށް އަލިކަމެއް އައި ދުވަހަށެވެ. ދީނާއިމެދު އެންމެ ފުރަތަމަ އަހަންނަށް ވިސްނަން މަޖުބޫރުކުރުވި ޙާދިސާގައި އަހަރެން ޙަސަދަވެރިވީ އަންހެންމީހާގެ މޫނު މަތީގައިވީފަދަ ހިތްހަމަޖެހުމެއް އަހަންނަށް އިޙުސާސްވީ ފުރަތަމަ ދުވަހަށެވެ. އަލްޙަމްދުލިﷲ.


SunOnline: Column: Sahaabihyaathunge nanooma - 1\nއިސްލާމްދީނުގެ އެއްމަޤްޞަދަކީ އެންމެހައި އިންސާނުންގެ މެދުގައި ހަމަހަމަކަން ޤާއިމްކުރުމެވެ. އިސްލާމީ ދައުލަތުގައި ދޮންމީހުންނާއި ކަޅުމީހުންގެ، މުއްސަންދީންނާއި ފަޤީރުންގެ، އަންހެނުންނާއި ފިރިހެނުންގެ އިންސާނީވަންތަކަމުގައި ތަފާތެއްނެތެވެ.\nއިސްލާމްދީނުގެ އުނގަންނައިދިނުންތަކާއި ޤާނޫނުތަކާއި ޙުކުމްތަކުގެ ޒަރީޢާއިން މުޅި ދުނިޔެއަށް ދީފައިވަނީ ހަމަހަމަކަމުގެ އިރްޝާދެވެ. ނަތީޖާއެއްގެ ގޮތުން ދުނިޔޭގައި އިހުއްސުރެ ޤާއިމްވެފައި އޮތް ދީނާއި، އަޚްލާޤާއި، ރަށްވެހިކަމާއި، ސިޔާސަތުގެ އޮނިގަނޑު މުޅިން ބަދަލުވިއެވެ.\nއިސްލާމްދީން ފޮނުއްވުމުގެ ކުރީން ދުނިޔޭގައި އުފެދުނު ހުރިހައި ރަށްވެހިކަމަކާއި، އިންސާނުންނަށް އައި ހުރިހައި ތަރައްޤީއަކީ ހަމަ އެންމެ ޖިންސެއް (ފިރިހެނުން) ގެ އަޚްލާޤާއި ވިސްނުމުގެ ބާރުގެ ނަތީޖާއެވެ. މިޞުރާއި، ބާބިލާއި، އީރާނާއި، ގްރީކާއި، ޗައިނާއާއި، އިންޑިޔާގައި ތަފާތު ސިވިލައިޒޭޝަންތައް އުފެދިފައިވެއެވެ. އެތަންތާނގައި އުފެދުނު ރަށްވެހިކަމުގައި އަންހެނުންގެ އެއްވެސް ޙިއްޞާއެއް ނެތެވެ. ނަމަވެސް އިސްލާމްދީން އައިހިނދު ދެޖިންސުގެ ހިންމަތާއި މިންނަތް ތަރައްޤީގެ ވަސީލަތަކަށް ވެއްޖެއެވެ. އެހެންކަމުން އިސްލާމީ ތަމައްދުނުގެ ބަގީޗާ ހެދިބޮޑުވެ އެބަގީޗާގެ ބަހާރު އައިހިނދު އާކުލަތަކަކާއި އާ ވަސްތަކެއްގެ މާމެލާމެލި ފަރިވެ ފޮޅިފައިވެއެވެ.\nއިސްލާމްދީން އައުމުގެ ކުރީން ދުނިޔޭގެ ތަފާތު ޤައުމުތައް އަންހެނުންނާމެދު ބަލަމުން އައީ ތަފާތު ނަޒަރަކުންނެވެ. އިރުމަތީ މީހުންގެ ނަޒަރުގައި އަންހެނުންނަކީ ފިރިހެނުންގެ ޒާހިދުކަމުގެ ފަސްބައިގައި ޖެހުނު ލައްގަނޑެކެވެ. ރޯމަނުންގެ ނަޒަރުގައި އަންހެނުންނަކީ ގޭގައި ގެންގުޅޭ ފެހާމާނު މުދަލެކެވެ. ގްރީކުން ބުނަމުން އައި އަންހެނުންނަކީ ޝައިޠާނުން ކަމުގައެވެ. ބަދަލުގެނެސްފައިވާ ތައުރާތުގައި އަންހެނުން ސިފަކޮށްފައިވަނީ ދާއިމީ ލަޢުނަތް ޙައްޤު ބައެއް ކަމުގައެވެ. ޔޫރަޕް ބަލައިފައިވަނީ އަންހެނުންނަކީ ކަލާނގެ ނުވަތަ ކަލާނގެއާ އެއްފަދަ ބައެއް ކަމުގައެވެ. ނަމަވެސް އިސްލާމްދީން އަންހެނުންނާމެދު ބަލައިފައިވަނީ އިސްވެދިޔަ ހުރިހާ ނިޒާމުތަކަށްވުރެވެސް މާބޮޑަށް އިންސާނީ ފިޠުރަތާ ގުޅޭ ގޮތަކަށެވެ. އެއަށްވުރެ މާ އިންޞާފުވެރި ނަޒަރަކުންނެވެ. އިސްލާމްދީނުގައި އަންހެނުންނަށް ދީފައިވާ މަޤާމައި ދަރަޖައަކީ އޭގެ ނަތީޖާއަށް ބަލާއިރު އެހެނިހެން ޤައުމުތަކާއި ދީންތަކަށްވުރެ ނަތީޖާ މާ ރަނގަޅު މަޤާމަކާއި ދަރަޖައެއްކަން ޔަޤީނެވެ.\nޝައްކެއްނެތެވެ. ދުނިޔޭގެ ކޮންމެ ޤައުމަކީވެސް އެބައެއްގެ ޤައުމީ ތާރީޚާމެދު ފަޚްރުވެރިވާ ޤައުމެކެވެ. ނަމަވެސް މުސްލިމުން ފިޔަވައި އެހެނިހެން ޤައުމުތަކުގެ މީހުންކުރެން އެބައިމީހުންގެ އެފަޚްރުވެރި ވާހަކަތަކުގައި ލަޠީފީ ޖިންސުގެ ޙިއްސާ އޮތީ ކިހާވަރަކަށްތޯ ސުވާލުކޮށްފިނަމަ ވެރިވެގެން ދާނީ ހަނުހިމޭންކަމެވެ. އެބައިމީހުންގެ ފަޚްރުވެރިކަމާއި ބޮޑާކަމުގެ ހުރިހާ އަޑުތަކެއް ކެނޑިގެން ހިނގައިދާނެއެވެ. ތެދުފުޅެކެވެ. ގްރީކުންނަށް އެބައިމީހުންގެ "ރައްބާތުއްނައުޢު" ހުށަހެޅިދާނެއެވެ. ޔޫރަޕްގެ "ގޯލްޑަން ޑީޑްސް" ގެތެރެއިން ހަނގުރާމަވެރި ބައެއް އަންހެނުން ދެއްކިދާނެއެވެ. އިންޑިޔާގެ މާޟީގެ ތެރެއިންވެސް ޢިއްފަތްތެރިކަމާއި ޢިޞްމަތްތެރިކަމުގެ ބައެއް ދޭވީންގެ ނަން ކިޔައިލެވިދާނެއެވެ. ނަމަވެސް އެއިން އެކެއްގެ ފުށުންވެސް ދުނިޔެއަށް ކުޑަވެސް ތަރައްޤީއެއް ޙާޞިލުވިބާވައެވެ؟ ރަށްވެހިކަމުގައި އެންމެ އިންޗިއެއްވެސް ކުރިޔަށްދިޔަ ބާވައެވެ؟ ތާރީޚު މިސުވާލުތަކުގެ ޖަވާބު ދޭނީ ނަފީގެ ގޮތުގައިކަމީ ޝައްކެއްހުރި ކަމެއް ނޫނެވެ.\nޤައުމީ ތާޜީޚުތައް ދޫކޮށްލުމަށްފަހު ދެން ނިކަން ދުނިޔޭގެ ޤައުމުތަކުގެ ދީނީ ތާރީޚުގެ މައްޗަށް ނަޒަރު ހިންގައިލަމާ ހިންގަވާށެވެ. އޭރުން އަޅުގަނޑުމެންނަށް ސާބިތުވާނީ އެތާރީޚުގެ ޞަފްޙާތައްވެސް ވަނީ މަދު އިސްތިސްނާއެއް ފިޔަވައި ހިޔަ މިތުރުންގެ ކުލަގަދަ ޚިދްމަތްތަކުގެ ވާހަކައިން ހުސްވެގެންކަމެވެ.\nއާދެ، މިމޭރުމުން މިޞްރު މީހުންނަށް އާސިޔަތު ބިންތު މަޒާހިމްގެ ނަންފުޅު ހުށަހެޅިދާނެއެވެ. ތައުރާތުގެ އަހުލުވެރީންނަށް މޫސާގެފާނުގެ ދައިތާފުޅު މަރްޔަމް ބިންތު ޢިމްރާނުގެ ނަންފުޅު ކުރިޔަށް ނެރެވިދާނެއެވެ. ހަމައެފަދައިން ނަޞާރާއިން މަރްޔަމުލް އަޒްރާއުގެ ނަންފުޅު ހުށަހަޅައިފާނެއެވެ. ޝައްކެއްނެތެވެ. އެބޭބޭކަލުންގެ މާތްކަމާއި ދަރަޖައަކީ އަޅުގަނޑުމެން މުސްލިމުންވެސް އިޢުތިރާފުވާ ޙަޤީޤަތެކެވެ. ނަމަވެސް އެއިން އެއްވެސް ބޭކަނބަލެއްގެ ދީނީ ނުވަތަ އިޞްލާޙީ އެއްވެސް މަސައްކަތްޕުޅުތަކެއް ތާރީޚު ފާހަގަކޮށްފައިވޭ ބާވައެވެ؟\nއިސްލާމްދީނުގެ ރަޙްމަތާއި އޯގާތެރިކަމުގެ ދާއިރާއިން ޖާގަ ހޯއްދަވާފައިވާ އަންހެން ސާހިބުން ދުނިޔޭގެ ތާރީޚުގައި ވަނީ އިންތިހާ ދަރަޖައިގެ އަގުހުރި ޚިދްމަތްތަކެއް އަދާކުރައްވައިފައެވެ. ނުހަނު ބުޠޫލަތްތެރި ދައުރުތަކެއް ކުޅުއްވައިފައެވެ. ނަމަވެސް މިއަދު އަޅުގަނޑު ގަލަން ނަގައިގެން މިއުޅެނީ ހަމައެކަނި ޞަޙާބިއްޔާތުންގެ ޙަޔާތްޕުޅުގެ މައްޗަށް ޚާއްޞަ ގޮތެއްގައި ބަލައިލުމުގެ މަޤްސަދުގައިކަމަށްވާތީ، މިތާނގައި އަޅުގަނޑު ބަލައިލާނީ ހަމައެކަނި އެބޭބޭކަނބަލުންގެ މައްޗަށެވެ. އެބޭކަނބަލުންގެ މަސައްކަތްޕުޅުތަކަކީ ތަރައްޤީގެ މަގުގައި ލަޠީފް ޖިންސު އަޅާންފެށި އެންމެ ފުރަތަމަ ފިޔަވަޅުތަކެވެ.\nޞަޙާބިއްޔާތުންގެ ހަޔާތްޕުޅުން ނަޒަރު ހިންގާއިރު ތަފާތު ދާއިރާތަކުން ނަންފުޅުވިދާ އެތައްއެތައް އަޞްޙާބު ބޭކަނބަލުންނެއްގެ ނަމޫނާ ހުށަހަޅައިލެވޭން އެބައޮތެވެ. އޭގެތެރެއިން އަޅުގަނޑު މިތާނގައި މިހާމަކޮށްލަނީ ހަމައެކަނި ކުޑަކުޑަ ނަމޫނާއެކެވެ. ދާދި މަދު ދާއިރާތަކަކުން ވަރަށް މަދު ނަންފުޅުތަކެކެވެ.\nކީރިތި ޤުރްއާން ހިތްޕުޅު ދަސްބޭކަނބަލުން\nއުއްމުލްމުއުމިނީން އައްސައްޔިދާ ޢާއިޝާ ޞިއްދީޤާ ރަޟިޔަﷲ ޢަންހާ\nއުއްމުލްމުއުމިނީން އައްސައްޔިދާ އުންމު ސަލަމަތު ރަޟިޔަﷲ ޢަންހާ\nއުއްމުލްމުއުމިނީން އައްސައްޔިދާ ޙަފްޞާ ބިންތި ޢުމަރު ރަޟިޔަﷲ ޢަންހާ\nއައްސައްޔިދާ އުންމު ވަރަޤާ ރަޟިޔަﷲ ޢަންހާ\nއުންމުލް މުއުމިނީން އައްސައްޔިދާ ޙަފުޞާ ބިންތި ޢުމަރު ރަޟިޔަﷲ ޢަންހާ\nއައްސައްޔިދާ އަސްމާއު ބިންތި އަބީބަކުރު ރަޟިޔަﷲ ޢަންހާ\nއައްސައްޔިދާ އުންމުހާނީ އަންޞާރިއްޔާ ރަޟިޔަﷲ ޢަންހާ\nއައްސައްޔިދާ ފާޠިމާ ބިންތު ޤައިސު ރަޟިޔަﷲ ޢަންހާ\nފިޤުހުވެރި އަދި ފަތުވާދެއްވި ޞަޙާބިއްޔާއިން\nއުންމުލް މުއުމިނީން އައްސައްޔިދާ އުންމު ޙަބީބާ ރަޟިޔަﷲ ޢަންހާ\nއުންމުލް މުއުމިނީން އައްސައްޔިދާ ޞަފިއްޔާ ބިންތި ޙުޔައްޔު ރަޟިޔަﷲ ޢަންހާ\nއުންމުލް މުއުމިނީން އައްސައްޔިދާ ޖުވައިރިއްޔާ ބިންތި އަލްޙާރިޘް ރަޟިޔަﷲ ޢަންހާ\nއުންމުލް މުއުމިނީން އައްސައްޔިދާ މައިމޫނާ ބިންތި އަލްޙާރިޘު ރަޟިޔަﷲ ޢަންހާ\nއައްސައްޔިދާ ފާޠިމަތުއް ޒަހްރާއު ރަޟިޔަﷲ ޢަންހާ\nއައްސައްޔިދާ އުންމު ޢަޠިއްޔާ ރަޟިޔަﷲ ޢަންހާ\nއައްސައްޔިދާ ޒައިނަބު ބިންތި އަބީ ސަލަމަތު ރަޟިޔަﷲ ޢަންހާ\nއައްސައްޔިދާ އުންމު އައިމަން ރަޟިޔަﷲ ޢަންހާ\nއައްސައްޔިދާ އުއްމުއްދަރްދާއު ރަޟިޔަﷲ ޢަންހާ\nއައްސައްޔިދާ އުއްމު ޝާރިކު ރަޟިޔަﷲ ޢަންހާ\nއައްސައްޔިދާ ހައުލާއު ބިންތި ތުވައިތު ރަޟިޔަﷲ ޢަންހާ\nއައްސައްޔިދާ ސަހްލާ ބިންތި ސުހައިލު ރަޟިޔަﷲ ޢަންހާ\nއައްސައްޔިދާ ޢާތިކާ ބިންތި ޒައިދު ރަޟިޔަﷲ ޢަންހާ\nއައްސައްޔިދާ ލައިލާ ބިންތި ޤާނިފު ރަޟިޔަﷲ ޢަންހާ\nވިރާޘަތުގެ ޢިލްމުގެ މާހިރާ\nވަރިއާއި ގާތުން ކިރުދިނުމުގެ މައްސަލަތަކުގެ ޢާލިމާ\nޢިލްމުލް އަސްރާރު އާއި ޝަރީޢަތުގެ މާހިރާއިން\nއައްސައްޔިދާ އަސްމާއު ބިންތި ޔަޒީދު ބުނުއްސަކަން\nހަނގުރާމައިގެ މައިދާނުގެ ބަޠަލާއިން\nއައްސައްޔިދާ ނުސައިބާ ބިންތި ކަޢުބު ރަޟިޔަﷲ ޢަންހާ\nއައްސައްޔިދާ ޚައުލާ ބިންތި އަޒްވަރު ރަޟިޔަﷲ ޢަންހާ\nއަތްތެރި މަސައްކަތުގެ މާހިރާއިން\nއުއްމުލްމުއުމިނީން އައްސައްޔިދާ ސައުދާ ބިންތި ޒަމްޢަތު ރަޟިޔަﷲ ޢަންހާ\nއުއްމުލްމުއުމިނީން އައްސައްޔިދާ ޒައިނަބު ބިންތި ޖަޙުޝު ރަޟިޔަﷲ ޢަންހާ\nއާއްމު ބޭސްވެރިކަމާއި ކަނޑިފާރު ބޭހުގެ މާހިރާއިން\nއައްސައްޔިދާ މަޢާޛާ އަލްޣިފާރިއްޔާ ރަޟިޔަﷲ ޢަންހާ\nއައްސައްޔިދާ އުމައިމާ ބިންތި ޤައިސު ރަޟިޔަﷲ ޢަންހާ\nއައްސައްޔިދާ އުންމު ކަބްޝާ ޤުޟާޢިއްޔާ ރަޟިޔަﷲ ޢަންހާ\nއައްސައްޔިދާ ރުބައްޔަޢު ބިންތި މުއައްވިޛު ރަޟިޔަﷲ ޢަންހާ\nއައްސައްޔިދާ އުއްމު މުޠާޢު އަސްލަމިއްޔާ ރަޟިޔަﷲ ޢަންހާ\nއައްސައްޔިދާ އުއްމު ޒިޔާދު އަސްލަމިއްޔާ ރަޟިޔަﷲ ޢަންހާ\nއައްސައްޔިދާ ޚަންސާއު ބިންތު ޢަމްރު ރަޟިޔަﷲ ޢަންހާ\nއައްސައްޔިދާ ޒައިނަބު ބިންތި ޢައްވާމު ރަޟިޔަﷲ ޢަންހާ\nއައްސައްޔިދާ ސަފިއްޔާ ބިންތި އަބްދުލް މުއްޠަލިބު ރަޟިޔަﷲ ޢަންހާ\nއައްސައްޔިދާ ޤުތައިލާ ބިންތި އައްނަޟަރު ރަޟިޔަﷲ ޢަންހާ\nއައްސައްޔިދާ މައިމޫނާ ބިންތި އަބްދުﷲ ރަޟިޔަﷲ ޢަންހާ\nއައްސައްޔިދާ ހިންދު ބިންތި އަޘާޘާ ރަޟިޔަﷲ ޢަންހާ\nއައްސައްޔިދާ އުމާމާ އަލްމަޒީދިއްޔާ ރަޟިޔަﷲ ޢަންހާ\nއައްސައްޔިދާ ރުޤައްޔާ ރަޟިޔަﷲ ޢަންހާ\nއައްސައްޔިދާ ސުޢުދާ ބިންތި ކުރުޒު ރަޟިޔަﷲ ޢަންހާ\nއައްސައްޔިދާ ކަބްޝާ ބިންތި ރާފިޢު ރަޟިޔަﷲ ޢަންހާ\nއައްސައްޔިދާ ނުޢުމް އިމްރައަތު ޝައްމާސު ރަޟިޔަﷲ ޢަންހާ\nއައްސައްޔިދާ ހިންދު ބިންތި ޙާރިޘު ރަޟިޔަﷲ ޢަންހާ\nއައްސައްޔިދާ ޝައްފާއު ބިންތި އަބްދުﷲ ރަޟިޔަﷲ ޢަންހާ\nއުންމުލްމުއުމިނީން އައްސައްޔިދާ ޙަފުޞާ ބިންތި އުމަރު ރަޟިޔަﷲ ޢަންހާ\nއައްސައްޔިދާ އުއްމު ކުލްޘޫމް ބިންތި ޢުޤުބާ ރަޟިޔަﷲ ޢަންހާ\nއުންމުލްމުއުމިނީން އައްސައްޔިދާ ޚަދީޖަތުލް ކުބުރާ ރަޟިޔަﷲ ޢަންހާ\nއައްސައްޔިދާ އަސްމާއު ބިންތި މުޚައްރިބާ ރަޟިޔަﷲ ޢަންހާ\nއައްސައްޔިދާ ޙައުލާއު ބިންތި ތުވައިތު ރަޟިޔަﷲ ޢަންހާ\nއައްސައްޔިދާ ތަޤްފިއްޔާ ރަޟިޔަﷲ ޢަންހާ\nއައްސައްޔިދާ މަލީކާ އުންމުއްސާއިބު ރަޟިޔަﷲ ޢަންހާ\nހުވަފެން ތައުބީރުގެ މާހިރާ\nއައްސައްޔިދާ އަސްމާއު ބިންތި ޢުމައިސު ބިން މަޢުދު ރަޟިޔަﷲ\nއާދެ، ކުރީންވެސް ދެންނެވިފަދައިން މަތީގައި ބަޔާންކޮށްފައިއެވަނީ ޞަޙާބިއްޔާއިންގެ ތެރެއިން ފާހަގަކޮށްލެވޭފަދަ މަތީދަރަޖައިގެ ބައެއް ބޭކަނބަލުން އެފަންނުތަކަކަށް ވެދެވަޑައިގެން ތިއްބެވި ބައެއް ފަންނުތަކާއި، އެފަންނުތަކުގެ ޞަޙާބިއްޔާއިންގެ ނަންފުޅުތަކުގެ ތެރެއިން މަދު ނަންފުޅުތަކެކެވެ. އިސްލާމްދީނަކީ ދީނާއި، ދައުލަތުގެ ދީންކަމާއި، ޢިލްމާއި، ރަށްވެހިކަމުގެ ހުރިހާ ދާއިރާއެއް ޝާމިލުވެފައިވާ ދީނެއްކަމާއި އަންހެނުންގެ ތަރައްޤީއަށް ބާރުއަޅާ ދީނެއްކަން ބަޔާންކޮށް ދިނުމަށްޓަކައި މިވަރުން ފުދޭކަމަށްބަލައި މިމިންވަރަށް ކުރުކޮށްލަމެވެ.\nއިސްލާމްދީނުގެ ނަބިއްޔާ ސައްލަﷲ ޢަލައިހި ވަސައްލަމަ ސުވަރުގެ ވަޑައިގެންނެވިއިރު އެމާތް ސާހިބާގެ ސީދާ ތަރްބިޔަތު ލިބިވޑައިގެންނެވި ޞަޙާބިއްޔާއިންގެ އުނގުފުޅުތައްވެފައިވަނީ ބަޠަލުންގެ ނާސަރީއަކަށެވެ. އެނާސަރީންވަނީ އެހެނިހެން ޤައުމުތައް ހަހުރަ ކުރާ ފަދަ އަބްޠާލުންތަކެއް އުފައްދައިފައެވެ. ޙަސަން ބިން ޢަލީ އާއި، ޙުސައިން ބިން ޢަލީ އާއި، އަބްދުﷲ ބިން ޢުމަރާއި، ޢަބްދުﷲ ބިން ޒުބައިރާއި، ޢަބްދުﷲ ބިން ޢައްބާސާއި، ޢަބްދުﷲ ބިން ޢަމްރު ބުނުލް ޢާސާއި އުސާމާ ބިން ޒައިދު(ރަޟިޔަﷲ ޢަންހުމް) ފަދަ ޢިލްމުވެރި ސިޔާސީ، އަސްކަރީ މާހިރުންނާއި، ޢުމަރު ބުން އަބްދުލްޢަޒީޒު ފަދަ ސިޔާސީންނާއި، މުޙައްމަދު ބުނު ޤާސިމާއި، ޢަޤަބަތު ބުނު ނާފިޢާއި، ތާރިޤު ބިން ޒިޔާދާއި، މޫސާ ބިން ނަސީރުއާއި ޤުތައިބާ ބިން މުސްލިމު ރަޙިމަހުމުﷲ ފަދަ ޢަސްކަރީ ބަތަލުން އެ ނާސަރީން ވަނީ ތަރްބިޔަތުވެފައެވެ.\nއިސްލާމީ ތާރީޚާމެދު ލިޔުއްވައިފައިވާ ބޭރުގެ މުއައްރިޚުންވެސް ވަނީ މިޙަޤީޤަތަށް އިއުތިރާފުވެވަޑައިގެންފައެވެ.\nޕްރޮފެސަރ ފިލިޕްހިއްޓީ އޭނާގެ ފޮތެއް ކަމުގައިވާ "ޢަރަބީންގެ ތާޜީޚު"ގައި ލިޔުއްވައިފައިވެއެވެ.\nAfter the death of the Prophet sterile Arabia seems to have been converted as if by magic intoanursery of heroes the like of whom both in number and quality is hard to find anywhere.\nP.K Hitti, History of Arabs (1979) p. 142\nއިސްލާމްދީނުގެ ނަބިއްޔާ ސުވަރުގެ ވަޑައިގަތުމަށްފަހު ހީވީ ޢަރަބިކަރައިގެ ގަސްގަހާގެހި ނެހެދޭ ބިން ޖާދޫގެ ޒަރީޢާއިން، ބަޠަލުންގެ ނާސަރީއަކަށް ބަދަލުކޮށްލެވުނުހެންނެވެ. ޢަދަދާއި ބާވަތަށް ބެލިކަމުގައިވިޔަސް އެހެން އެއްވެސް ތަނަކުން ހޯދުން އުނދަގޫވާފަދަ އަބްޠާލުންނެވެ.\nއިސްލާމީފިކުރު އަލުން ދިރުވުން\nއިސްލާމީ ވަޙްދަތު ޤާއިމުކޮށް އިސްލާމީ ފިކުރުމަތިވެރިކުރުމަށްޓަކައި އަލުންވެސް ބޭނުންވަނީ މުސްލިމު މަންމައިން ބަޠަލުންގެ ނާސަރީއަކަށްވެ ވަޑައިގެންނެވުމެވެ. ދުނިޔޭގައި އިސްލާމީ ފިކުރު މަތިވެރިކުރުމަކީ، ފިކުރީ ނިޒާމެއްގެ މައްޗަށް އެއަށްވުރެ ފުރިހަމަ ފިކުރީ ނިޒާމެއް ނެރެ ކުރިއެރުވުމެވެ. ޝައްކެއްނެތްގޮތުގައި މިއީ ފަސޭހަ މަސައްކަތެއްނޫނެވެ. މިއިލްހާދުގެ ދައުރުގައި މި މަތިވެރި އަމާޒަށް ވާސިލްވެވޭނީ އުންމަތުގެ މަންމައިން އެކަމަށް ކަމަރު ބަންނަވައިގެންނެވެ. އެމަންމައިންގެ އުނގުފުޅުތަކަކީ ބަޠަލުންގެ ނާސަރީތަކަށް ހައްދަވައިގެންނެވެ. ކުރީގެ ޝިރުކުގެ ދައުރުގައި އުންމަތުގެ މަންމައިން ކުރެއްވި މަސައްކަތްޕުޅު މިއަދުގެ މުސްލިމު މަންމައިން އަލުން ތަކުރާރުކުރައްވައިގެންނެވެ.\nކުރިޔަށް އޮތްތާނގައި އަޅުގަނޑު މަސައްކަތްކުރާނީ މުސްލިމު މަންމައިން ބަތަލުންގެ ނާސަރީތަކަކަށް ވެވަޑައިގަތުމަށްޓަކައި ހޯއްދެވި ތަރްބިޔަތުގެ މައްޗަށް އަލިއަޅުވައިލުމަށެވެ. ކުރީން ލިޔެފައިވާ ބައެއް ލިޔުންތަކުގެ ހިރަފުސް ފޮޅައިފައި އަލުން ހުށަހަޅަމުންގެންދިޔުމަށެވެ.\nޝައްކެއްނެތެވެ. މިއުންމަތުގެ އަންހެންދަރީން މިމަތިވެރި ޚިދުމަތް ބޮލަރުވައިގެން ތެދުވެވަޑައި ނުގަންނަވާހައި ހިނދަކު އަޅުގަނޑުމެންގެ ރަށްރަށާއި، އަވަށްއަވަށާއި، ޢިމާރާތްތައް ދާނީ އަނދައި އަޅިޔަށްވަމުންނެވެ. ރޮހިންގިޔާ މުސްލިމުންގެ ރުއިމަކަށް ހުއްޓުމެއް ނާންނާނެއެވެ. އަލްމަސްޖިދުލް ޢަޤްޞާ ކުރާ ފަރިޔާދަކަށް ނިމުމެއް ނާންނާނެއެވެ. އިސްލާމީ އުންމަތުން ސަލާހުއްދީނުލް އައްޔޫބީއެއް، މުޙައްމަދު ބިން ޤާސިމެއް، ޤުތައިބާ ބިން މުސްލިމެއް، ޠާރިޤު ބިން ޒިޔާދެއް، ދަރުމަވަންތަ ރަދުންނެއް، ގަޑަނާދީއްތަ މަހާރަދުންނެއް، މުޙައްމަދު ތަކުރުފާނެއް، ބޮޑުރަސްގެފާނެއް، އިސްކަންދަރު މަހާރަދުންނެއް، ދޮންހަސަންމަނިކެއް، ޝަހީދުކުރި ބަންޑާރައިންނެއް ތެދުވެވަޑައެއް ނުގަންނަވާނެއެވެ.


Fahu vaguthu Ronaldo kaamiyaabu kuri landun Juventus balinuve...\nފަހު ވަގުތު ރޮނާލްޑޯ ކާމިޔާބުކުރި ލަނޑުން ޔުވެންޓަސް ބަލިނުވެ ސަލާމަތްވެއްޖެ\nމި މެޗު ނިމިގެންދިޔައީ 1-1 ގެ ނަތީޖާއަކުން\nކ. މާލެ | 14 ފެބްރުއަރީ 2020 | ހުކުރު 12:41 | 3,936\nއޭސީ މިލާން އަދި ޔުވެންޓަސް ބައްދަލުކުރި މެޗުގެ ތެރެއިން - ގެޓީ އިމޭޖާސް\nއިޓާލިއަން ކަޕް ސެމީ ފައިނަލް ފުރަތަމަ ލެގް ގައި އޭސީ މިލާން އަދި ޔުވެންޓަސް ބައްދަލުކުރި މެޗުގައި ފަހުވަގުތު ރޮނާލްޑޯ ކާމިޔާބުކުރި ލަނޑުން ޔުވެންޓަސް ބަލިނުވެ ސަލާމަތްވެއްޖެއެވެ.\nއޭސީ މިލާން ދަނޑުގައި ކުޅުނު މި މެޗު ނިމިގެނދިޔައީ 1-1 ގެ ނަތީޖާއަކުން އެއްވަރު ވެގެންނެވެ.\nމެޗު ފަށައިގެން އޭސީ މިލާނުން ޔުވެންޓަސްގެ ގޯލަށް ނުރައްކާ ކުރިއިރު މި ހާފުގައި އޭސީ މިލާނުން ވަނީ ޔުވެންޓަސްގެ ގޯލަށް ފުލުފުލުގައި ހަމަލާތައް އުފައްދައިފައެވެ. މެޗުގެ 10 ވަނަ މިނެޓުގައި މިލާނުގެ އިތުބާރު ފޯވާޑް ޒަލަޓާން އިބްރަހިމޮވިޗް އަށް ވަނީ ލަނޑު ޖަހަން ރަނުގެ ފުރުސަތެއް ލިބި ބޭކާރުވެފައެވެ. އޭނާ ފޮނުވާލި ހަމަލާ ގޯލާ އަމާޒުނުވެ ދިޔައީ ބޭރަށެވެ. އޭގެ ފަހުން މެޗުގެ 28 ވަނަ މިނެޓުގައި މިލާނުގެ ރެބިޗް ވަނީ ނުރައްކާތެރި ހަމަލާއެއް ޔުވެންޓަސްގެ ގޯލަށް ފޮނުވައިލައިފައެވެ. ނަމަވެސް އޭނާ ފޮނުވާލި ހަމާލާގެ ހުރަހަކަށް ވެގެންދިޔައީ ޔުވެންޓަސްގެ ކީޕަރު ބުފަންނެވެ.\nމެޗުގެ ދެވަނަ ހާފު ފަށައިގެން ދެ ޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު ދެވަނަ ހާފުގައި ވެސް މިލާނުން ވަނީ ނުރައްކާތެރި ހަމަލާތަކެއް ޔުވެންޓަސްގެ ގޯލަށް ފޮނުވައިލައިފައެވެ. ނަމަވެސް ޔުވެންޓަސްގެ ކީޕަރު ބުފަން ވަނީ ހުށިޔާރު ކަމާއިއެކު މިލާންގެ ހަމަލާތައް ދިފާއު ކޮށްފައެވެ. މެޗުގެ 61 ވަނަ މިނެޓުގައި މިލާނުން ވަނީ ލަނޑު ޖަހާ ލީޑު ނަގައިފައެވެ. މި ލަނޑު އެޓީމަށް ކާމިޔާބުކޮށްދިނީ ރެބިޗް އެވެ. ނަމަވެސް މެޗުގެ 71 ވަނަ މިނެޓުގައި ހަނާންޑޭޒް އަށް ދެއްކި ރަތްކާޑާއި އެކު މިލާންއަށް ގޮންޖެހުންތަކެއް ކުރިމަތިވިއެވެ. މެޗުގެ 90 ވަނަ މިނެޓުގައި ޔުވެންޓަސްގެ ތަރި ކްރިސްޓިއާނޯ ރޮނާލްޑޯ ވަނީ ލަނޑު ޖަހައިފައެވެ.\nދެވަނަ ލެގަށް ނުކުންނައިރު މިލާންއަށް ދިމާވާނެ އެންމެ ބޮޑު މައްސަލައަކީ އެޓީމުގެ މުހިންމު ތިން ކުޅުންތެރިންނަށް ސަސްޕެންޝަނުގެ ސަބަބުން ނުކުޅެވުމެވެ. ސަމޫ ކަސްޓިލޭހޯ، ތެއޯ ހެނާންޑޭޒް އަދި އިބްރަހިމޮވިޗް ސަސްޕެންޑްވީ ބުރާސްފަތި ދުވަހުގެ ރޭ ކުޅުނު މެޗުގައި ދެއްކި ރީދޫކާޑާއި ގުޅިގެންނެވެ.\nއިޓާލިއަން ކަޕްގެ ސެމީ ފައިނަލްގައި މާރޗް4ވަނަ ދުވަހު އޭސީ މިލާނުން ޔުވެންޓަސް އާއި ދެކޮޅަށް ނުކުންނައިރު މި މެޗު ކުޅެވިގެންދާނީ ޔުވެންޓަސްގެ ދަނޑުގައެވެ.


Real gai massalathakeh neiy: Zidane | Mihaaru\nރެއާލުގައި މައްސަލަތަކެއް ނެތް: ޒިދާން\n05 ސެޕްޓެމްބަރ 2019 - 12:03\nމެޑްރިޑް (ސެޕްޓެމްބަރު 5) - މި ފަހަރުގެ ޓްރާންސްފާ މާކެޓްގައި އޭނާ ގަންނަން ބޭނުންވި ބައެއް ކުޅުންތެރިން ނުލިބުމުން ހިތްހަމަނުޖެހިފައި ހުރިކަމަށް ދެކެވޭ ވާހަކަތަކުގައި ހަގީގަތެއް ނެތް ކަމަށާއި އެ ޓީމުގައި އެއްވެސް މައްސަލައެއް ނެތް ކަމަށް ރެއާލް މެޑްރިޑްގެ ކޯޗު ޒިނެދިން ޒިދާން ބުނެފި އެވެ.\nރެއާލުން ވަނީ މި ފަހަރުގެ ޓްރާންސްފާ މާކެޓްގައި 300 މިލިއަން ޔޫރޯ އަށް ވުރެ ގިނައިން އާ ކުޅުންތެރިން ގަންނަން ހަރަދުކޮށްފަ އެވެ. އެކަމަކު ޒިދާން ބޭނުންވި އެއް މަގާމެއް ކަމަށްވާ އެޓޭކިން މިޑްފީލްޑަރުގެ މަގާމަށް ކުޅުންތެރިޔަކު ލިބޭގޮތެއްނުވި އެވެ. އެމަގާމަށް ރެއާލުން ހޯދަން މަސައްކަތްކުރީ ޓޮޓެންހަމްގެ ކްރިސްޓިއަން އެރިކްސަން، މެންޗެސްޓާ ޔުނައިޓެޑްގެ ޕައުލް ޕޮގްބާ، އަޔަކްސްގެ ވެން ޑަ ބީކް އަދި ސްޕޯޓިން ލިޒްބަންގެ ބްރޫނޯ ފެނާންޑޭޒްގެ ތެރެއިން ކުޅުންތެރިޔެކެވެ.\nއަނިޔާއާ އެކި މައްސަލަތަކުގެ ސަބަބުން މި ފަހަރުގެ ޓްރާންސްފާ މާކެޓްގައި ރެއާލުން ގެނައި ހުރިހާ ކުޅުންތެރިން އަދި ބޭނުންކުރެވޭގޮތެއްނުވެ އެވެ. ޒިދާން އެންމެ ބޭނުންވި އެއް ކުޅުންތެރިއަކީ ޕޮގްބާ އެވެ. އޭނާ ނުލިބުމުން ރެއާލުގެ ބޯޑާ ޒިދާނާ ދެމެދު ހިޔާލުތަފާތުވުންތަކެއް އުފެދުނު ކަމަށް ސްޕެއިނުގެ މީޑިއާތަކުން ވަނީ ރިޕޯޓްކޮށްފަ އެވެ.\nޒިދާން ބުނީ ރެއާލުގައި އޮތް ސްކޮޑާ މެދު ހިތްހަމަޖެހޭ ކަމަށާއި އެ ކްލަބްގެ ރައީސް ފްލޮރެންޓީނޯ ޕެރޭޒާ ދެމެދު އޮތް ގުޅުން ވެސް ވަރަށް ރަނގަޅު ކަމަށެވެ.\n"ފްލޮރެންޓީނޯއާ އަހަންނާ ދެމެދު އޮތީ ވަރަށް ބަދަހި ގުޅުމެއް. އޭނާ އަބަދުވެސް އަހަންނަށް ވަރަށް ރަނގަޅު. ފްލޮރެންޓީނޯ އަކީ އަހަރެން މި ކްލަބަށް ގެނެސްދިން ރައީސް. އަހަރެން އެއްވެސް އިރެއްގައި ހަނދާން ނައްތައެއް ނުލާނެ ކަމެއް އެއީ،" ޒިދާން ބުންޏެވެ.\nޒިދާން ވަނީ މީޑިއާގައި ރެއާލާ ބެހޭގޮތުން ހަގީގަތާ ހިލާފު ވާހަކަތައް ފަތުރާތީ އެކަމާ މެދު ހިތްހަމަނުޖެހުން ފާޅުކޮށްފަ އެވެ.\n"ކަންތައްތައް އޮޅުންފިލުވުމަކީ އެންމެ މޮޅު ގޮތް. ފްލޮރެންޓީނޯއާ އަހަންނާ ދެމެދު އޮތް ގުޅުން ރަނގަޅުކަމަށް އަހަރެން ބުނާއިރު މީގެ ތިން ވަނަ މީހެއް ދެކޭގޮތް އެއީ މުހިއްމު ކަމެއް ނޫން. ހަގީގަތާ ހިލާފަށް އަހަރެން ނުބުނާނަން. އެންމެ މުހިއްމު ކަމަކީ އަހަންނަށް މި އޮތީ ވަރަށް ރަނގަޅު ޓީމެއް ލިބިފައި. މި ޓީމާ އެކު ކާމިޔާބު ހޯދުމަކީ އަހަރެންގެ ބޮލުގައި އެޅިފައި އޮތް ޒިންމާ،" މިދިޔަ މާޗް މަހު އަލުން ރެއާލުގެ ކޯޗުކަމާ ހަވާލުވި ޒިދާން ބުންޏެވެ.\nސްޕެނިޝް ލީގުގެ އާ ސީޒަނުގައި މިހާތަނަށް ރެއާލް ކުޅުނު ތިން މެޗުގައި ވެސް އެ ޓީމު ބޭނުންކޮށްފައިވަނީ ތަފާތު ތިން ސިސްޓަމެކެވެ. ގިނަ ކުޅުންތެރިންތަކަކަށް ފުރުސަތު ދީފައިވާއިރު، ޒިދާން ބުނީ މީގެ އެކި ހާލަތަށް ޓީމު ތައްޔާރުކުރަން އޭނާ ބޭނުންވާ ކަމަށެވެ. އަދި އެއްވެސް ކުޅުންތެރިޔަކަށް ފުރުސަތު ނުދީ ބަހައްޓަން އޭނާ ބޭނުންނުވާ ކަމަށް ވެސް ބުންޏެވެ.


10 ޖެނުއަރީ 2019 ގައި ކުރެވުނު މި މިނިސްޓްރީގެ ނަންބަރު IUL)101-AF/1/2019/4) އިޢުލާނުގައިވާ މަޤާމަށް ޝަރުތުހަމަވާ އެއްވެސް ފަރާތެއް ނެތުމުން އަލުން އެ މަޤާމަށް އިއުލާނުކުރަމެވެ.\n2. ސްޕެޝަލް ޑިއުޓީ އެލަވަންސް: އަސާސީ މުސާރައިގެ %35\nވަޒީފާއަށް އެދޭ ފޯމު މި ( މިނިސްޓްރީ އޮފް އިކޮނޮމިކް ޑިވެލޮޕްމެންޓް ) ކައުންޓަރުން ލިބެން ހުންނާނެވެ. އަދި މި އިދާރާގެ (www.trade.gov.mv) ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 17 މާރޗް 2019 ވާ އާދިއްތަ ދުވަހުގެ 12:00ގެ ކުރިން، މިނިސްޓްރީ އޮފް އިކޮނޮމިކް ޑިވެލޮޕްމެންޓް އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް އަދި ފެކްސް +9603323840 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\n- މިމަޤާމަށް މީހަކު ހޮވުމަށް ބާއްވާ އިންޓަރވިއު އަދި އިމްތިޙާން އޮންނާނީ ، 2019 ވަނަ އަހަރުގެ އޭޕްރިލްމަހުގެ ތެރޭގައި، މިނިސްޓްރީ އޮފް އިކޮނޮމިކް ޑިވެލޮޕްމަންޓްގައެވެ. ވުމާއެކު މިވަޒީފާއަށް ކުރިމަތިލާ ފަރާތްތަކުން، އެތާރީޚުތަކުގައި އިންޓަވިއުއަށް ހާޒިރިވުމަށް ތައްޔާރުވެގެން ތިބުން އެދެމެވެ.\n- މި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3333143،3333160 އަށެވެ. ފެކްސް ކުރާނެ ނަންބަރަކީ، 9603323840+ އެވެ. އީމެއިލް ކުރާނީ [email protected] އަށެވެ.\nސުންގަޑި: 17 މާރިޗު 2019 1200


Raees Maumoon ge 30 aharu | Mihaaru\nކޮއްކޯފުޅު ރައީސް އަބްދުﷲ ޔާމީންގެ ވެރިކަމުގައި ނުހައްގުން ޖަލަށް ލާފައި ހުއްޓާ ރިޔާސީ އިންތިހާބަށް ފަހު ކުރީގެ ރައީސް މައުމޫން ދޫކޮށްލުމުން، ސަޕޯޓަރުންނަށް އިހުތިރާމް އަދާކުރަައްވަނީ\nރައީސް މައުމޫންގެ 30 އަހަރު\nއަހުމަދު ޒާހިރު، ސީނާ\n11 ނޮވެމްބަރ 2018 - 07:13 41 comments\nއެމަނިކުފާނުގެ ވެރިކަމުގައި ސާސްކަފެއްގެ ނިމުމާއި ފެށުން ފެނުނެވެ. އެމަނިކުފާނުގެ ވެރިކަމުގައި ހިޖުރީ ޤަރުނެއްގެ ނިމުމާއި ފެށުން ފެނުނެވެ. އެމަނިކުފާނުގެ ވެރިކަމުގައި މުޅިން އަލުން ލިޔެގެން ދެ ފަހަރެއްގެ މަތިން ރާއްޖޭގެ ޤާނޫނުއަސާސީ އިޞްލާޙުކުރި އެވެ. އެމަނިކުފާނު ފަސް އަހަރުގެ ހަ ދައުރުގައި ވެރިކަމުގައި ހުންނެވި އެވެ. އެކު ޖުމްލަ 30 އަހަރު ދުވަހު ރާއްޖޭގެ ރައީސުލް ޖުމްހޫރިއްޔާ ކަމުގެ މަޤާމުގައި ހުންނެވި އެވެ. އަޅުގަނޑު މިދަންނަވަނީ ރައީސުލްޖުމްހޫރިއްޔާ އަލްއުސްތާޒު މައުމޫނު ޢަބްދުލްޤަޢްޔޫމުގެ ވާހަކަ އެވެ.\nރާއްޖޭގެ ރައީސްކަމާ 1978 ގައި ހަވާލުވެވަޑައިގެންނެވި އިރު ރާއްޖޭގައި އޮތީ ތަރައްގީގެ ހައިހޫނުކަމެކެވެ. ބައެއް ދާއިރާއިން ކުރިއަށް ދާން ބިންގާ ވަނީ އެޅިފަ އެވެ. ފަތުރުވެރިކަމުގެ ސިނާއަތު އޮތީ ފެށިފަ އެވެ. ވަރަށް އާދައިގެ ފެންވަރަކަށް 17 ރިޒޯޓު ތަރައްގީކޮށްފައި އޮތެވެ. އެކު ޖުމްލަ 200 ވަރަކަށް އެނދެވެ. ރިޒޯޓުތައް ހިންގުމާ ބެހޭ ޤަވައިދެއް ނެތެވެ. އެއް ރިޒޯޓު ހިންގަމުން ދިޔައީ ސަރުކާރުގައި ރަޖިސްޓުރީ ވެސް ނުކޮށެވެ.\nއެއް އިރެއްގައި ރާއްޖޭގައި އެންމެ ކުރިއަރާފައި އޮތް، ރާއްޖޭން ބޭރުގައި އާގުބޯޓު ދުއްވުމުގެ ސިނާއަތު ވެސް އޮތީ ދަށަށް ދާން ފަށައިފަ އެވެ. ރާއްޖޭން ދުއްވަމުން ގެންދިޔައީ ޢާއްމުކޮށް ކުދި ބޯޓުފަހަރެވެ. ބޯޓުދަތުރުފަތުރު ކުރުމުގެ ބައިނަލްއަގުވާމީ މަސްއޫލު ފަރާތުން އަލަށް ތަޢާރަފްކުރި ގަވައިދެއްގެ ސަބަބުން ބޭރު ގައުމުތަކަށް މުދާ ގެންގޮސް ދޭން ދަތުރުތައް ލިބުމުގައި، ރާއްޖޭގެ ސަރުކާރުގެ އާގުބޯޓު ދުއްވާ ކުންފުންޏަށް، ދަތިތަކާ ކުރިމަތިލާން ޖެހުނެވެ. މީގެ އިތުރަށް، ދުނިޔޭގެ މަސައްކަތް ކުރުވުމުގެ މާޙައުލަށް އައި ބަދަލަކާ އެކު ކުރިން ދިވެހިން ލައްވާ ބޯޓުފަހަރުގައި މަސައްކަތްކުރުވި ގޮތަށް މަސައްކަތް ކުރުވަން ހުރަސްތަކާ ވެސް ކުރިމަތިލާން ޖެހުނެވެ.\nއެދުވަސްވަރު ކަންތައް ކުރާ ގޮތުން، ގިނަ މީހުންނަށް ހީވެފައި އޮތީ ކަންކަން ކުރުމުގައި އާއްމު ގޮތެއްގައި، ދިވެހިރާއްޖެ ކަމަށް ބެލެވެނީ ހަމައެކަނި މާލެ ކަމަށެވެ. ހުރިހާ ކާރޫބާރެއް ހިނގަނީ މާލޭގަ އެވެ. ކަންކަން ފެށެނީ މާލެ އިންނެވެ. ނިމެނީ ވެސް މާލެ އަށެވެ. ރަނގަޅަށް އުނގެނުމަށް އަންނަން ޖެހެނީ މާލެ އަށެވެ. ބޭސްފަރުވާ އަށް އަންނަން ޖެހެނީ މާލެ އަށެވެ. ކިރިޔާ ވެސް ކަމަކަށްވާ ވަރުގެ ކަމެއް ކުރަން ވެއްޖެ ނަމަ އަންނަން ޖެހެނީ މާލެ އަށެވެ. ތަރައްޤީ ވަމުން ދިޔައީ މާލެ އެވެ. ރާއްޖޭގެ އެހެން ބައެއް ރަށްރަށުގައި މަކްތަބެއްހާ ވަރު ވެސް ނެތެވެ. ބައެއް ރަށްރަށުގެ އޮފީހަކީ ޖިފުޓި ކަހަލަ ތަންތަނެވެ.\nކުރީގެ ރައީސް މައުމޫން: ވެރިކަމުގައި ބޮޑެތި ތަރައްގީތަކެއް ރާއްޖެއަށް ގެނެސްދެއްވި.---ފޮޓޯ: ހުސައިން ވަހީދު/މިހާރު\nސަރުކާރަށް އާމްދަނީ ލިބޭ ވަސީލަތްތައް މަދެވެ. ސަރުކާރަށް މައިގަނޑު ގޮތެއްގައި އާމްދަނީ ލިބުނީ ހިކި ކަނޑު މަހާއި ރޯ ކަނޑުމަސް ބޭރަށް ވިއްކައިގެންނާއި އެސްޓީއޯގެ ވިޔަފާރިންނެވެ. ޓެކްސެއްގެ ގޮތުގައި ސަރުކާރަށް އާމްދަނީ ލިބުނީ ކަސްޓަމުސްގެ މައިމޫލުންނެވެ. ފަތުރުވެރިކަމުގެ ޞިނާޢަތުން ސަރުކާރަށް އެއްވެސް އެއްޗެއް ނުލިބެ އެވެ. ބައިނަލްއަޤްވާމީ ވައިގެ ބަނދަރުން ވެސް ފުރާ މީހުންގެ އަތުން ޓެކްސެއް ނުނަގަ އެވެ. ރާއްޖެ އަށް އަންނަ މީހުންގެ ޕާސްޕޯޓުގައި ތައްގަނޑެއް ވެސް ނުޖަހަ އެެވެ. މިހެންވުމުގެ ސަބަބުން ރާއްޖެ އަށް އަންނަ މީހުންގެ އަދަދު ހޯދަން ބޭނުންވާ ފަރާތަކަށް އެ މަޢުލޫމާތު ހޯދޭނީ ރާއްޖެ އަށް ދަތުރުކުރާ އެއާލައިންތަކުން ގެންގުޅޭ ދަތުރުކުރި ފަސިންޖަރުންގެ ލިސްޓުންނެވެ. ރާއްޖެ އަށް ބޭނުންވާ ބޭރު ފައިސާ ލިބެމުން ދިޔައީ މައިގަނޑު ގޮތެއްގައި ރާއްޖެ އިން ބޭރު ކުރަމުން ދިޔަ ރޯ ކަނޑު މަހާއި ހިކި ކަނޑު މަހުންނެވެ. މަސްދަޅު ބަންދުކުރާ ކުޑަ ކާރުޚާނާއެއް، ޅ.ފެލިވަރުގައި ފަށައިގަނެވުނީ އެވެ.\nރައީސް މައުމޫނު ވެރިކަމާ ހަވާލުވެވަޑައިގެންނެވުމަށް ފަހު، އެމަނިކުފާނުގެ ވެރިކަމުގެ ފުރަތަމަ 100 ދުވަހުގެ ތެރޭގައި އެންމެ ފުރަތަމަ ކުރެއްވި ކަމަކީ ގައުމު ބިނާކުރަން ރޭވުމަށް ނޭޝަނަލް ޕުލޭނިން އޭޖެންސީއެއް އުފެއްދެވުމެވެ. އުނގެނުމުގެ ފުރުސަތުން މަޙްރޫމް ވެފައި އޮތް ރަށްރަށުގައި ދިރިއުޅޭ ކިޔަވާ އުމުރު ފުރައިގެ ކުދިންނަށް ކިޔެވުމުގެ ފުރުސަތު ތަނަވަސް ކޮށްދިނުމަށް، ސަރުކާރުގެ ޚަރަދުގައި އަތޮޅުގެ ވެރިރަށުގައި މަކްތަބު ފެންވަރުގައި ކިޔަވައިދޭ ގޮތަށް ހަމަޖެއްސި އެވެ. ރާއްޖޭގެ ޤާނޫނުއަސާސީ އިޞްލާހުކުރަން ރައްޔިތުންގެ މަޖިލީހުން ފާސްކުރި އެވެ. ރާއްޖެ އިން ބޭރުން ރާއްޖެ އަށް އަންނަ މީހުންގެ ޕާސްޕޯޓުގައި ތައްގަނޑު ޖަހާ ގޮތަށް ހަމަޖެއްސި އެވެ. އެޑިއުކޭޝަނަލް ޕުރޮޖެކްޓް އޮފީސް، އެޑިއުކޭޝަނަލް ޑިވެލޮޕްމެންޓް ސެންޓަރަކަށް ބަދަލުކުރި އެވެ. ރޭޑިއޯ މޯލްޑިވްސް އިން ފޮނުވަމުން ގެންދިޔަ ކުރިސްޓިއަން ދީން ފެތުރުމުގެ ޕުރޮގްރާމްތައް ހުއްޓުވާލި އެވެ. (މި ޕުރޮގްރާމްތައް ފޮނުވަމުން ގެންދިޔައީ ކުރިސްޓިއަން ދީން ފަތުރަން މަސައްކަތް ކުރާ މީހުން އަގު ދީގެންނެވެ.) ދިވެހިބަހާއި އަދަބަށް ޚިދުމަތް ކުރާ މަޖިލީހެއް އުފެއްދި އެވެ. ދިވެހި ތާރީޚާއި ސަގާފަތަށް ޚިދުމަތް ކުރާ މަޖިލީހެއް އުފެއްދި އެވެ.\nރައީސް މައުމޫންގެ ވެރިކަމުގެ ފުރަތަމަ 100 ދުވަސް ހަމަކުރެއްވުމުގެ ކުރިން ރައީސުލްޖުމްހޫރިއްޔާ ކަމުގެ މަގާމުގައި ހުންނަވައިގެން ރަށްރަށަށް ކުރެއްވި ފުރަތަމަ ދަތުރުފުޅު ކ. ގުޅި އަށް ކުރެއްވި އެވެ.\nމެދުނުކެނޑި 10 އަހަރު ވަންދެން ހިންގަމުން ދިޔަ މަކްތަބްތަކާއި މަދްރަސާތަކަށް ދައުލަތުން އެހީ ދޭން ފެށީ ސްކޫލު އުމުރުފުރައިގެ ކުދިންނަށް އުނގެނުމުގެ ފުރުޞަތު ފުޅާކުރުމުގެ ގޮތުންނެވެ. އަތޮޅަކަށް ފަހު އަތޮޅެއްގައި ކޮމިއުނިޓީ ސްކޫލު ހުޅުވެމުން ދިޔަ އެވެ. ޕުރައިމަރީ ސްކޫލު ހުޅުވެމުން ދިޔަ އެވެ. އެއްގޮތަކަށް ވެސް ލިޔަންކިޔަން ނުދަންނަ މީހުންނަށް އަމާޒުކޮށްގެން "އަސާސީ ތަޢުލީމުގެ މަޝްރޫޢު" އިއުލާންކުރި އެވެ. ލިޔަންކިޔަން ނޭނގުން ރާއްޖެ އިން ނައްތާލާށެވެ. ކުޑަކުދިންގެ އިޞްލާޙިއްޔާއެއް ހުޅުވި އެވެ. ރާއްޖެ އަކީ ހޫނު ގައުމަކަށް ވުމާ އެކު ފިނި އިރުގައި މަސައްކަތް ކުރުމުގެ ނިޔަތުގައި އޮފީސްތަކުގައި މަސައްކަތް ކުރާ ގަޑި ހެނދުނު 7:30 އިން 1:30 އަށް ބަދަލުކުރި އެވެ. މި ބަދަލު ގެނައުމުގެ އެހެން ސަބަބުތަކަކީ އޮފީސްތަކުގައި މަސައްކަތްކުރާ އަންހެން މުވައްޒަފުންނަށް ގޭތެރޭގެ މަސައްކަތަށާއި އާއިލާގެ މަސައްކަތްތަކަށް ވަގުތު ލިބޭ ގޮތަށް ހަމަޖެއްސުމެވެ. އަދި ދިރިއުޅުން ތަނަވަސް ކުރުމަށް އަމިއްލަ މަސައްކަތެއް ކުރަން ބޭނުންވާ މީހުންނަށް އެ ފުރުސަތު ވެސް ތަނަވަސް ކޮށްދިނުމެވެ.\nރަމަޟާން މަހުގެ ރޭތައް އިހްޔާކުރުމުގެ ޕުރޮގްރާމެއް ފެށި އެވެ. ޒުވާނުންގެ މަޖިލީހެއް އުފެއްދި އެވެ. މޯލްޑިވްސް އޮލިމްޕިކް ކޮމިޓީ އުފެއްދި އެވެ. ހައި ކޯޓެއް އުފެއްދި އެވެ. އަތޮޅުގެ ކަންތައްތަކާ މެދު މަޝްވަރާކޮށް ގޮތެއް ނިންމަން އަތޮޅު ކޮމިޓީއެއް އުފެއްދި އެވެ. އެއާޕޯޓްސް އޮތޯރިޓީއެއް އުފެއްދި އެވެ. ސަރުކާރުގެ މުވައްޒަފުން ދުޅަހެޔޮކޮށް ބޭތިއްބުމަށާއި އެއްތަނަކަށް ގޮސް ޚިޔާލު ބަދަލުކުރުމުގެ މާހައުލެއް ގާއިމްކުރުމުގެ ގޮތުން ސަރުކާރުގެ މުވައްޒަފުންގެ ނާދީއެއް ހުޅުވި އެވެ. އޮއިވާލި ކަނދުފަތި ހަރުކުރަން ފެށި އެވެ.\nއަޅުގަނޑު މިދެންނެވީ ރައީސް މައުމޫންގެ ވެރިކަމުގެ ފުރަތަމަ ފަސް އަހަރުގެ ފުރަތަމަ ދެ އަހަރު ފުރިހަމަވުމުގެ ކުރިން ކުރެއްވި ބައެއް ކަންތައްތަކުގެ ވާހަކަ އެވެ. ގައުމު ތަރައްޤީގެ މަގުގައި ކުރިއަށް ގެންދަން އެމަނިކުފާނު ވަކި ޚާއްޞަ ދާއިރާއެއް ޚިޔާރެއް ނުކުރައްވަ އެވެ. އެމަނިކުފާނު ގައުމު ބިނާކުރައްވަން ފެއްޓެވީ ބިންގަލުންނެވެ. ހުރިހާ ދާއިރާއަކުންނެވެ. ގަލަކަށް ފަހު ގަލެއް ބާއްވައިގެންނެވެ. އެމަނިކުފާނު ވެރިކަމުން ދުރުވެވަޑައިގެންނެވި އިރު ރާއްޖޭގެ ހުރިހާ އަތޮޅެއްގެ ހުރިހާ ރަށެއްގައި ރަނގަޅު ތަޢުލީމީ ނިޒާމެއްގައި އުނގަންނައިދެމުން ގެންދިޔަ އެވެ. ރާއްޖޭގައި ޔުނިވަސިޓީ ތަޢުލީމު ޙާޞިލްކުރެވޭނެ ގޮތަށް ހަމަޖެހިފައި އޮތެވެ. މަތީ ފެންވަރުގައި ދީނީ ތަޢުލީމް ޙާޞިލުކުރެވެ އެވެ. ފަތުރުވެރިކަމަށް ރަށްތައް ތަރައްޤީ ކުރަން އާއްމުންނަށް ހުޅުވާލުމުން އެތައް ބައިވަރު ރަށެއް މަތީ ފެންވަރުގައި ތަރައްޤީކުރި އެވެ.\nމާލޭގެ ރައްޔިތުންނަށް ކުރިމަތިވެފައި އޮތް އެންމެ ބޮޑު މައްސަލަ އަކީ ބޯހިޔާވަހިކަމުގެ މައްސަލަ އެވެ. އެކަމަށް ހައްލެއް ހޯދަން މާލޭގެ ބިން ހިއްކެން އޮތް އެންމެ ބޮޑު މިންވަރަށް މާލޭގެ ފަޅުން ބިން ހިއްކި އެވެ. ފަތުރުވެރިކަމުގެ މަސައްކަތަށް ކުއްޔަށް ދޫކޮށްފައި އޮތް ވިލިގިނލި، ފަހުން، ވިލިމާލޭގައި މީހުން ވަޒަން ވެރިވާ ގޮތަށް ހަމަޖެއްސި އެވެ. ހުޅުލެއާ އިންވެގެން އޮތް ރިސޯޓް ކްލަބް މެޑް (ފަރުކޮޅުފުށި) އާ ހަމައަށް ބިން ހިއްކައިގެން އާ ސަހަރެއްގެ ބިންގާ އެޅި އެވެ؛ އެއީ ހުޅުމާލެ ވުޖޫއަށް އައުމެވެ. އެތަނުގައި ފުލެޓްތައް އިމާރާތްކޮށް އެކަމަށް ބޭނުންވެފައި ތިބި މީހުންނާ ހަވާލުކުރި އެވެ.\nމިހާރުގެ ގާނޫނުއަސާސީ، އޭރުގެ ރައީސް މައުމޫން އޯގަސްޓް 7، 2008 ގައި ތަސްދީގު ކުރައްވަނީ.\nމާލޭގެ ރައްޔިތުންނަށް އެންމެ ފުރަތަމަ ފުލެޓް އިމާރާތް ކުރަން ފެށީ މާލޭގަ އެވެ. ދިހަ ފަންގިފިލާގެ އިމާރާތެވެ. ކުނި އަޅަމުން ގެންދިޔަ ތިލަފަޅު ހިއްކަމުން ގޮސް އެންމެ ފަހުން ތިލަފުށްޓަށް ބަދަލުވި އެވެ. އެ ރަށުގައި ޞިނާޢީ މަސައްކަތްކުރަން ބިން ދޫކުރި އެވެ. އެއިރުގެ ފެންވަރުން ރަށްތައް ގުޅުވާލަދޭ ފާލަން ވެސް އެޅި އެވެ. އޭގެ ތެރޭގައި ލ. އަތޮޅުގެ ބައެއް ރަށްތައް ގުޅުވާލަދިން ފާލަމާއި ގަމާއި ފޭދޫ ގުޅުވައިދޭ ފާލަން އެޅީ އެސްޓީއޯއިންނެވެ. ފަރެސްމާތޮޑާ ގުޅުވާލުމުގެ ފާލަމެއް ވެސް އެޅި އެވެ. މި ހުރިހާ މަސައްކަތެއް ކުރީ އާމްދަނީގެ ގޮތުގައި ސަރުކާރަށް އޭރު ލިބުނު ނިސްބަތުން މަދު ފައިސާ އިންނެވެ. ސަރުކާރުން ކުއްޔަށް ދޫކުރާ ރަށްތަކުގެ ކުލި އެތައް އަހަރަކަށް ކުރިއަށް ނަގައިގެނެއް ނޫނެވެ. ސަރުކާރުން ވިޔަފާރީގެ ޓެކްހެއް ނުނަގަ އެވެ. ވިއްކާ މުދަލުން ޓެކްހެއް ނުނަގަ އެވެ. ކުއްޔަށް ދޭ ތަންތަނުން ޓެކްހެއް ނުނަގަ އެވެ. މިހެންވުމާ އެކު އޭރު ސަރުކާރަށް އާމްދަނީގެ ގޮތުގައި ލިބުނީ ވަރަށް ކުޑަކުޑަ އެއްޗެކެވެ. ނަމަވެސް ރައްޔިތުން ދަރަނިވެރިނުކޮށް އަސާސީ އަދި ޒަރޫރީ ޚިދުމަތްތައް ދެމުން ގެންދިޔަ އެވެ. އެއް އަތޮޅަށް ވުރެ ގިނަ އަތޮޅަށް ބޭނުން ކުރެވޭ ގޮތަށް، ސަރަހައްދީ ހަސްފަތާލުތައް ގައިމްކުރި އެވެ. ރަށްރަށުގައި ސިއްޙީ މަރުކަޒެވެ. ޑަކްޓަރެއްގެ ޚިދުމަތް ލިބޭ ގޮތަށެވެ.\nމި ޒަމާނުގެ ވަސީލަތްތައް ބޭނުންކޮށްގެން ރައީސް މައުމޫނާ ބެހޭ ގޮތުން މަޢުލޫމާތު ސާފުކުރާ އިރު އެންމެ ފުރަތަމަ ނަންފުޅުގެ ކުރިއަށް އަންނަނީ "ޑިކްޓޭޓަރެ"ވެ. ޑިކްޓޭޓަރުގެ މާނައަކަށް އޮންނަނީ ހުރިހާ ބާރުތަކެއް އޮންނަ މީހެކެވެ. ހުރިހާ ކަމެއްގައި އެއްވެސް ކޮންޓުރޯލެއް ނެތި ހުރިހާ ބާރެއް އޮންނަ މީހެކެވެ. ރައީސް މައުމޫނަށް އެ ބާރުތައް ލިބިވަޑައިގަތެވެ. އެކަމަކު އެ ބާރުތައް ދީފައި އޮތީ ޤާނޫނުއަސާސީންނެވެ. މިސާލަކަށް ދަންނަވާ ނަމަ ފަނޑިޔާރުން ޢައްޔަންކުރުމުގެ ބާރާއި ވަކިކުރުމުގެ ބާރެވެ. ކުރީގެ ޤާނޫނުއަސާސީން މުސްތަޤިއްލު ކޮމިޝަންތައް އުފައްދާފައެއް ނުވެ އެވެ. ރައީސް މައުމޫނުގެ ވެރިކަމަށް ފަހު، އާ ޤާނޫނުއަސާސީ ތަންފީޒު ކުރަން ފެށުމާ އެކު ވެރިކަމަށް އައި އެޑްމިނިސްޓްރޭޝަންތަކަށް "ޑިކްޓޭޓަރު" ގެ ބާރު ޤާނޫނުއަސާސީން ދީފައެއް ނުވެ އެވެ. މުސްތަޤިއްލު މުއައްސަސާތައް މުސްތަގިއްލުކޮށް މަސައްކަތްކުރުމުގެ ފުރުސަތު އާ ޤާނޫނުއަސާސީން ދީފައި އޮވެ އެވެ. ވަކި ދުވަސްވަރެއްގައެއް ނޫނެވެ. އެކި މޫސުމަށް އޮއިވަރު ބަދަލުވާ ގޮތަކަށެއް ވެސް ނޫނެވެ. އެއްކަމަކާ މެދު، އެއްބަޔަކު، އެކި ހަޅާގައި އެކި ގޮތަށް ނިންމާ ގޮތަކަށެއް ވެސް ނޫނެވެ. އެއިރަކު އޮއިވަރު އޮންނަ ގޮތަކަށްް ދާ ގޮތަކަށެއް ވެސް ނޫނެވެ.\nއިންތިޚާބީ ރައީސް އިބްރާހިމް މުހައްމަދު ސޯލިހް (އިބޫ) އާއި ކުރީގެ ރައީސް މައުމޫން ބައްދަލުކުރައްވަނީ.\nރައީސް މައުމޫނުގެ ވެރިކަމުގައި މައްސަލަތައް ނިމެނީ ވަރަށް ލަހުންނެވެ. "ޑިކްޓޭޓަރު" މައުމޫނު، މަޝްވަރާއާ ނުލައި އެއްވެސް ކަމެއް ނުނިންމަވަ އެވެ. އެމަނިކުފާނު އުފައްދަވާފައި އޮތް ތަފާތު މަޖިލީސްތަކުން ވެސް މިކަން ސާފުވާނެ އެވެ. އަތޮޅު ފެންވަރުގައި ވެސް އަތޮޅުވެރިންނަށް ލަފާ ދޭ ކޮމިޓީ އާއި ރަށް ކުރިއަރުވާ ކޮމިޓީ އާއި އަންހެނުން ކުރިއަރުވާ ކޮމިޓީ ފަދަ ކޮމިޓީތައް އުފައްދާފައި ވެ އެވެ. ތަފާތު ކަންކަމަށް، ތަފާތު މަޝްވަރާ މަޖިލީސް އުފައްދާފައި އޮވެ އެވެ. ރައީސުލްޖުމްހޫރިއްޔާގެ އޮފީހަށް މައްސަލައެއް ހުށައެޅުމުން ވެސް އެ މައްސަލައެއް ވަޒީރުންގެ މަޖިލީހަށް ހުށަހެޅުމުގެ ކުރިން ރައީސުލްޖުމްހޫރިއްޔާގެ އޮފީހުގެ ތެރޭގައި މަސައްކަތްކުރައްވާ ކަމާ ބެހޭ ތަޖުރިބާކާރުން އެ މައްސަލައެއް ތަޙްލީލު ކުރައްވާ އެ މައްސަލައަކާ މެދު ކަރުދާހެއް ތައްޔާރުކުރައްވަ އެވެ. ވަޒީރުންގެ މަޖިލީހަށް ހުށައެޅުމަށެވެ. ވަޒީރުންގެ މަޖިލީހުގައި މަޝްވަރާ ކުރުމަށް ފަހު ވަރަށް ގިނަ ފަހަރު އިތުރު ހޯދުންތަކަށް އެ މައްސަލައަކާ ގުޅޭ އޮފީހެއްގެ ޢިލްމީ ތަޖުރިބާކާރުން ހިމެނޭ ގޮތަށް ޓެކްނިކަލް ކޮމިޓީއެއްގައި އެ ކަމަކާ ބެހޭ ބައެއް ވަޒީރުން ވެސް ޝާމިލުވާ ގޮތަށް އެ މައްސަލައަކާ ބެހޭ ގޮތުން ބަހުސް ކުރެވެ އެވެ. ޑިމޮކްރަސީގެ "މެޝިނަށް" ވައްޓައިގެން ކަންކަން އަވަހަށް ނުނިންމޭނެ އެވެ. އެތައް ފެނަކުން ދޮންނަން ޖެހޭތީ ވެ އެވެ. ރައީސް މައުމޫނުގެ ސަރުކާރުގައި ކަންކަން ނިންމުން މާ އަވަސް ނުވަނީ އެހެން ވެގެންނެވެ.\nއަޅުގަނޑު ނިދަން އުޅެނިކޮށް ރައްޓެއްސަކު ފޯނެއް ކުރި އެވެ. އަވަހަށް ޓީވީ ހުޅުވާށޭ ބުންޏެވެ. އަޅުގަނޑު ޓީވީ ހުޅުވި އިރު، ރިޔާސީ އިންތިޚާބުގައި، ގުޅިފައިވާ ޕާޓީތަކުން ބޭއްވި އެންމެ ފަހުގެ ބޮޑު ޖަލްސާ ދުރަށް ފޮނުވަނީ އެވެ. އޭރު ވާހަކަ ދައްކަވަނީ ޢައްބާސް އިބްރާހިމެވެ. އޭނާ ވާހަކަފުޅު ދެއްކެވީ ރައީސް މައުމޫނު އުފައްދަވާފައި އޮތް "ގޮތްޕެއް"ގެ މެންބަރެއްގެ ހައިސިއްޔަތުންނެވެ. އެމަނިކުފާނު ރައީސް މައުމޫނާ ބެހޭ ގޮތުން ވާހަކަފުޅު ދެއްކެވި އިރު އެ ޖަލްސާގައި ތިބި ގިނަ ބައެއްގެ ލޮލުން ކަރުނަ ފޭބިތަން ފެނުނެވެ. އަޅުގަނޑުގެ ހިތަށްއެރި އެވެ. މި ފެންނަނީ ލޯތްބެވެ. ޝުކުރުވެރިވުމެވެ. ރައީސް މައުމޫނުގެ ދިގު ވެރިކަމުގައި، އުނދަގޫ ދުވަސްތަކެއްގައި، ގައުމަށް ކޮށްދެއްވާފައި އޮތް އަގުނުކުރެވޭ ފަދަ ގިނަ ޚިދުމަތްތަކެއް ރާއްޖޭގެ ގިނަ ރައްޔިތުން ހިތުގެ އަޑިން ބަލައިގެންފައިވާ ކަމުގެ ހެކި ފެންނަ މަންޒަރެވެ.\nއަހުމަދު ޒާހިރަކީ ރައީސް މައުމޫންގެ ވެރިކަމުގައި ޖަސްޓިސް މިނިސްޓަރުކަމާއި ރައްޔިތުންގެ މަޖިލިހުގެ ރައީސްކަން ކުރެއްވި ބޭފުޅެކެވެ. މި މަޒުމޫން އޭނާ ލިއެދެއްވީ "މިހާރު"ން އެރުވި ދައުވަތަކަށެވެ.\nއިތުރު ލިޔުންތައް ރައީސް މައުމޫން އަބްދުލްގައްޔޫމް ތާރީހް ޖުމްހޫރީ ދުވަސް ޖުމްހޫރީ 50\n1 year ago 39\nމައުމޫން: ޚުދުމުޚުތާރުކަމުގައި ދިގު މުއްދަތެއް\nއިސް ވެރިޔަކު ނެތުމުން މައުމޫން ފާޑުވިދާޅުވެއްޖެ\n1 year ago 7\nރާއްޖޭގެ ފަނޑިޔާރުގެ، ތާރީޚީ ނަޒަރަކުން\nކަންގަނާއާ އެކު މަސައްކަތްކުރަން ބޭނުން ނުވެދާނެ\nއަޖޭގެ ދަރިފުޅަށް މޯދީގެ ތައުރީފު\nއެލްޖީގެ "ވިންގް" މިއީ އަދި މާ ތަފާތު ފޯނެއް\nއެޕަލްގެ އިންޑިއާ ފިހާރަ މި މަހުގެ 23 ގައި\nޓީވީ ބަތަލު އަލީ އަށް ބޯނީގެ ވެބް ސީރީޒެއް\nކެމިކަލް އަލިފާނުގެ އިހުމާލު، ޒިންމާ އަދި ފިލާވަޅު


"Vaccine nujahaa meehun admit kurun Ithuru"\nވެކްސިން ނުޖަހާ މީހުން އެޑްމިޓް ކުރުން އިތުރު: ސީޑީސީ\nސީޑީސީގެ ޑައިރެކްޓަރު ރޮޝޭލް ވެލަންސްކީ: ވިދާޅުވަނީ ވެކްސިން ނުޖަހާ މީހުން އެޑްމިޓްކުރަން ޖެހޭ ކަމަށް\nއެމެރިކާގެ ސެންޓާ ފޮ ޑިސީޒް ކޮންޓްރޯލް އެންޑް ޕްރިވެންޝަން (ސީޑީސީ) ބުނާ ގޮތުން ކޮވިޑަށް ވެކްސިން ނުޖަހާ މީހުން ހޮސްޕިޓަލްގައި އެޑްމިޓް ކޮށްގެން ފަރުވާދޭން ޖެހޭ އަދަދު 29 ގުނަ އިތުރެވެ.\nސީޑީސީން ބުނާ ގޮތުން ވެކްސިން ފުރިހަމަ ކުރުމުން ހޮސްޕިޓަލްގައި އެޑްމިޓްކުރަން ޖެހޭ ނިސްބަތް ވަރަށް ކުޑަ އެވެ. އަދި ހާލު ސީރިއަސްވެ ނާއުންމީދު ވާކަށް ނުޖެހެ އެވެ.\nސީޑީސީގެ ޑައިރެކްޓަރު ރޮޝޭލް ވެލަންސްކީ ވައިޓް ހައުސްގައި ނޫސްވެރިންނަށް ވިދާޅުވީ ކޮވިޑަށް ވެކްސިން ދޭން ފެށުމުން ހާލަތަށް ބަދަލު އަންނަތަން ފެނިވަޑައިގަންނަވާ ކަމަށެވެ. އޭނާ ވިދާޅުވީ ކޮވިޑަކީ ދުނިޔެއަށް ފަރިތަ ބައްޔެއް ނޫނެވެ. އެހެންކަމުން ފަރުވާއެއް ކަށަވަރު ކުރަން ޖެހެނީ ތަޖުރިބާއިންނެވެ.\nކޮވިޑް ވެކްސިންގެ ދެ ޑޯޒް ފުރިހަމަކޮށް ތިބި މީހުންނަށް ވެސް ކޮވިޑް ޖެހޭ ކަމަށް ބުނެ ރިޕޯޓަރަކު ސުވާލު ކުރުމުން ވެލަންސްކީ ވިދާޅުވީ ކޮވިޑަކީ އަރިދަފުސް ރޯގާއެއް ކަހަލަ ބައްޔެއް ކަމަށެވެ. ކޮވިޑްގެ ތަފާތު ވޭރިއަންޓުން އެކި މީހުންނަށް ކުރާ އަސަރު ތަފާތު ކަމަށެވެ.\nދުނިޔޭގެ ސިއްހަތު ޖަމިއްޔާއިން މަސައްކަތް ކުރަނީ ކޮވިޑް ހުރިހާ ވައްތަރަކަށް އެއްބޭހަކުން ފަރުވާ ދެވޭނެ ނިޒާމެއް ގާއިމު ކުރުމަށް ކަމަށް އޭނާ ވިދާޅުވި އެވެ. އެހެން ނަމަވެސް ބޭސް ބޭނުން ކުރަން ތިބީ އިންސާނުން ކަމަށް ވާތި ތަހުލީލްތައް އަވަސް ކުރެވެން ނެތީ ކަމަށް އޭނާ ވިދާޅުވި އެވެ.\nރޮޝޭލް ވެލަންސްކީ ވިދާޅުވީ އުންމީދަކީ ދުނިޔޭގެ ބޮޑު ބަޔަކަށް ވެކްސިން ދިނުމުން ކޮވިޑް ކޮންޓްރޯލް ކުރެވުމެވެ. ވެކްސިނުން މިހާރުވެސް އެ ތަފާތު ފެނިވަޑައިގަންނަވާ ކަމަށް އޭނާ ވިދާޅުވި އެވެ.


ރައީސަށް ގެއްލުންދޭން ބުނި މީހާގެ ބަންދަށް 15 ދުވަސް\nޓީވީ ޕްރޮގްރާމެއްގައި، ރައީސް އިބްރާހިމް މުހައްމަދު ސޯލިހަށް ގެއްލުންދޭން ގޮވާލި މީހާގެ ބަންދަށް 15 ދުވަސް ކޯޓުން ދީފައިވާ ކަމަށް ފުލުހުން ބުނެފި އެވެ.\nSeptember 06, 2020 50\nރައީސަށް ގެއްލުންދޭން ބުނި މީހާ ހައްޔަރުކޮށްފި\nރައީސް އިބްރާހިމް މުހައްމަދު ސޯލިހްގެ ހަށިކޮޅަށް ގެއްލުން ދޭން ޓީވީ ޕްރޮގްރާމެއްގައި ގޮވާލި މީހާ މިއަދު ހައްޔަރުކޮށްފި އެވެ.\nSeptember 04, 2020 48\nރައީސްގެ ހަށިކޮޅަށް ގެއްލުން ދޭން ގޮވި މައްސަލަ ބަލަނީ\nޗެނަލް-13 އިން އިއްޔެ ގެނެސްދިން ލައިވް ޕްރޮގްރާމެއްގައި ވާހަކަ ދެއްކި މީހަކު، ރައީސް އިބްރާހިމް މުހައްމަދު ސޯލިހުގެ ހަށިކޮޅަށް ގެއްލުން ދޭން ގޮވި މައްސަލަ ފުލުހުން ތަހުގީގު ކުރަން ފަށައިފި އެވެ.\nކޮވިޑް-19 އާ ގުޅިގެން ހެލްތު މިނިސްޓްރީން ހިންގާފައިވާ މުއާމަލާތުތަކުގެ ތެރެއިން ފާހަގަވި އޮޅުވައިލުމާއި މަކަރާއި ހީލަތުގެ މައްސަލަތައް ތަހުގީގު ކުރަން ރައީސް އިބްރާހިމް މުހައްމަދު ސޯލިހު، އެންޓި ކޮރަޕްޝަން ކޮމިޝަން (އޭސީސީ) އާއި ފުލުހުންނަށް މިއަދު އަންގަވައިފި އެވެ.\nAugust 09, 2020 34\nނޫސްވެރިޔާ އަހުމަދު ރިލްވާން ގެއްލުނު މައްސަލައިގައި ކުރެވެން ހުރި ހުރިހާ ކަމެއް އޭރު ވެސް އޮންނާނީ ކޮށްފައި ކަމަށް، އެ ހާދިސާ ހިނގި އިރު ހޯމް މިނިސްޓަރަކަށް ހުންނެވި އުމަރު ނަސީރު މިއަދު ވިދާޅުވެއްޖެ އެވެ.\nAugust 08, 2020 100\nފާޑުވިދާޅުވާ ބޭފުޅެއްގެ ގޮތުގައި ހުންނަވަން ބޭނުންފުޅު ނުވާ ކަމަށާއި ބޭނުންފުޅުވަނީ މިހާރަށް ވުރެ ވެސް ބޮޑަށް އިތުބާރުކުރާ ބަޔަކަށް ފުލުހުން ހެދުން ކަމަށް، ރައީސް އިބްރާހިމް މުހައްމަދު ސޯލިހު އިއްޔެ ވިދާޅުވެއްޖެ އެވެ.\nސަރުކާރުގެ ފަރާތުން ރައްޔިތުން އެންމެ ބޭނުންވަނީ އަދުލް އިންސާފު ގާއިމުކުރަން ކަމަށާއި އެކަމުގެ ފެށުން ގުޅިފައިވަނީ ފުލުހުންގެ ހިދުމަތާ ކަމަށް ރައީސް އިބްރާހިމް މުހައްމަދު ސޯލިހު މިއަދު ވިދާޅުވެއްޖެ އެވެ.\nއަންހެނުންނާއި ކުޑަކުދިންނަށް ޖިންސީ ގޯނާކުރުމުގެ މައްސަލަތަކަށް އިތުރަށް ސަމާލުކަން ދިނުމަށް ރައީސް އިބްރާހިމް މުހައްމަދު ސޯލިހު، ފުލުހުންގެ ކިބައިން މިއަދު އެދިވަޑައިގެންފި...


Grealish City gai miadhu medical hadhaane\nމިއަދުގެ ވަގުތެއްގައި ގްރީލިޝް މެންޗެސްޓާ ސިޓީއަށް ބަދަލުވާނެ ކަމަށް ބެލެވޭ\nރިކޯޑު އަދަދަކަށް މެންޗެސްޓާ ސިޓީއަށް ގެންދިއުމަށް މަސައްކަތް ކުރަމުންދާ ޖެކް ގްރީލިޝް މިއަދުގެ ވަގުތެއްގައި މެންޗެސްޓާ ސިޓީގައި މެޑިކަލް ޓެސްޓުތައް ހަދާނެ އެވެ.\nސިޓީން ގްރީލިޝް ގަންނަން މަސައްކަތް ކުރަނީ 100 މިލިއަން ޕައުންޑަށެވެ. މިއީ ޕްރިމިއާ ލީގުގެ ތާރީހުގައި މިހާތަނަށް ހިނގާނެ އެންމެ ބޮޑު ޓްރާންސްފާ އެވެ.\nމީގެ ކުރިން އެންމެ ބޮޑު އަގެއްގައި ޓްރާންސްފާ ހަދާފައިވަނީ ޕައުލް ޕޮގްބާ އަށެވެ. ޔުވެންޓަސްއިން މެންޗެސްޓާ ޔުނައިޓެޑަށް 2016 ވަނަ އަހަރު ޕޮގްބާ ބަދަލުވީ 93.25 މިލިއަން ޕައުންޑަށެވެ.\nމިހާރު ގްރީލިޝް ކުޅެމުން އަންނަ އެސްޓަން ވިލާއިން ވަނީ 25 އަހަރުގެ ގްރީލިޝް ސިޓީއަށް ވިއްކާލަން އެއްބަސްވެފަ އެވެ.\nމީގެ ކުރިން އެސްޓަން ވިލާއިން ވަނީ ގްރީލިޝް އެޓީމުގައި ބަހައްޓަން ގިނަ މަސައްކަތް ތަކެއް ކޮށްފައިވެ އެވެ. އެގޮތުން ސިޓީން ގްރީލިޝްއަށް ދޭން ނިންމާފައިވާ ވަރަށް ވުރެ ބޮޑު މުސާރައެއް ދީގެން އޭނާ އެކްލަބްގައި ބެހެއްޓުމަށް އެސްޓަން ވިލާއިން މަސައްކަތް ކުރި އެވެ. ނަމަވެސް ޓީމުގެ ކެޕްޓަން ބަހައްޓަން އެކްލަބުން ކުރި މަސައްކަތް ވަނީ ނާކާމިޔާބު ވެފަ އެވެ.\nއެސްޓަން ވިލާއިން ގަބޫލު ކުރާ ގޮތުގައި ގްރީލިޝް އެޓީމުގައި ބަހައްޓަން ބޭނުން ނަމަ ކްލަބްގެ އިންތިޒާމުތައް ރަނގަޅު ކުރަން ޖެހެ އެވެ. އެކްލަބުން ބުނާ ގޮތުގައި އެކަމަށް ދެއަހަރު ދުވަހުގެ މުއްދަތެއް ނަގާނެ އެވެ.\nގްރީލިޝް ސިޓީއަށް ބަދަލުވާން ނިންމީ މުސާރައިގެ އިތުރުން އޭނާގެ ފުޓްބޯޅަ ހަޔާތުގައި ގިނަ ކާމިޔާބީތަކެއް ހޯދަން ބޭނުން ވާތީ އެވެ. އޭނާ ގަބޫލު ކުރާ ގޮތުގައި އެސްޓަން ވިލާގައި ހުރުމަށް ވުރެ މެންޗެސްޓާ ސިޓީގައި އޭނާ ކުރިއަރާ ގޮސް ގިނަ ކާމިޔާބީ ތަކެއް ހޯދަން މާފަސޭހަ ވާނެ އެވެ.


ރާއްޖޭގެ ފުރަތަމަ ޑިވިޜަންގެ ދެޓީމެއްގެ ކޯޗުން އިސްތިއުފާދީފިއެވެ.\nއެގޮތުން އިސްތިއުފާދީފައިވަނީ އެންމެ ފަހުގެ ޗެމްޕިއަން ޓީސީގެ ކޯޗު މުހައްމަދު އާތިފް (އާތީ) އާއި ވިކްޓަރީގެ ކޯޗު މުހައްމަދު އާދަމްއެވެ.\nއެ ދެ ކޯޗުންވެސް އެޓީމުތަކާއި ހަވާލުވިތާ ފަސްވަރަކަށް މަސްވެފައިވާ އިރު، އިސްތިއުފާދީފައިވަނީ ދިމާވެފައި އޮތް މާލީ މައްސަލަތަކާއި ކުލަބުން ލިބެން ޖެހޭ އެއްބާރުލުން ނުލިބުމުގެ ސަބަބުންކަމަށް ވަނީ މަޢުލޫމާތު ލިބިފައެވެ.\nޤައުމީ އަންހެން އަދި ފިރިހެން ޓީމަށާއި ފުރަތަމަ ޑިވިޝަންގެ ކުލަބުތަކަށްވެސް ކޯޗުކަންކޮށްދީ، ކާމިޔާބީތަކެއްވެސް ހޯދާފައިވާ ކޯޗު އާތީ ޓީސީ އާހަވާލުވެ، ޓީސީއަށް ފެންވަރު ރަނގަޅު ގިނަ ކުޅުންތެރިންތަކެއް ގެނެސް މިފަހަރުގެ ސީޒަނާއި ކުރިމަތިލި އިރު އޭނާ ވަނީ ޓީސީއަށް ޗެރިޓީ ޝީލްޑް ހޯދައިދީފައެވެ.\nއެހެންނަމަވެސް އާތީ ޓީސީން އިސްތިއުފާ ދިނީ ކުޅުންތެރިންގެ ކަނބޮޑުވުންތަކެއް ހުރުމުން، ކުޅުމަށް އޭގެ އަސަރުކުރުމާއި ކުޅުންތެރިންގެ ޝަކުވާތަކާއި ގުޅޭގޮތުން މަޝްވަރާ ކުރުމަށް ކުރެވުނު މަސައްކަތް ނާކާމިބުވެފައިވާ ކަމަށް ބުނެއެވެ. އަދި އެކި ފަހަރުމަތިން ޓީސީގެ އިސްވެރިންނާ މަޝްވަރާކޮށްގެންވެސް އެދެވިގެންވާ ޙައްލެއް ނުލިބުމުން ކަމަށްވެސް ވަނީ ބުނެފައެވެ.\nއެނގިފައިވާ ގޮތުގައި ޓީސީގެ މާލީ ހާލަތު ގޯސްވުމުގެ ސަބަބުން ކުޅުންތެރިންނަށް މުސާރަ ނުދެވޭތާ ގިނަ ދުވަސްތަކެއް ވަނީ ވެފައެވެ. އަދި އެ ޓީމުން ވަނީ ކުޅުންތެރިންނާ ބައްދަލުކޮށް ކްލަބް ދޫކޮށްލަން ބޭނުންވާ ކުޅުންތެރިންނަށް އެ ފުރުސަތު ދޭނެ ކަމަށްވެސް އަންގާފައެވެ.\nސީޒަން ފެށެން ކުޑަ ދުވަސްކޮޅަކަށްވެފައި ވަނިކޮށް ޓީމާއި ގުޅި ވިކްޓަރީގެ ޒުވާން ޓީމު ގޮވައިގެން މުހައްމަދު އާދަމް ނުކުތީ ގިނަ ގޮންޖެހުންތަކަކާ އެކުއެވެ. އަދި ފުރަތަމަ ޑިވިޜަނަށް މުޅިން އައު ކުޅުންތެރިންތަކަކާއެކު ރަނގަޅު ނަތީޖާއެއް ނެރެވޭތޯ އޭނާ ވަނީ މަސައްކަތް ކޮށްފައެވެ.\nނަމަވެސް ޓީމުގެ މެނޭޖްމެންޓުން އެއްވެސް އެއްބާރުލުމެއް ނުލިބޭ ވާހަކައާއި މެނޭޖްމެންޓުގެ އެއްވެސް ފަރާތަކާ ބައްދަލު ނުކުރެވި، ކޮށްދޭން ބުނި އެއްކަމެއްވެސް ނުކޮށްދޭ ކަމަށް އޭނާ މުހައްމަދު އާދަމް އައީ ބުނަމުންނެވެ.\nއެހެންކަމުން މުހައްމަދު އާދަމްވެސް މިވަނީ އިސްތިއުފާ ދީފައެވެ.\nކުލަބުތަކުގެ މާލީ ހާލަތު ގޯސްވެ ކުޅުންތެރިންނަށް ދޭ މުސާރަ ނުދެވޭ މައްސަލަ އަނެއްކާވެސް ފެންމަތިވެފައިވާ އިރު، ސަރުކާރުން ދޭން ވައުދުވި ފައިސާއެއް ކުލަބުތަކަށް ލިބިފައިނުވާކަމަށް ކުލަބުތަކުން ބުނެއެވެ.\nއެހެން ކަމުން ޓީމުތައް ހިންގަނީ އެފްއޭއެމުން ލިބިފައިވާ ކުޑަ ބަޖެޓެއްގައިކަންވެސް ކުލަބުތަކުން ވަނީ ފާހަގަ ކޮށްފައެވެ.\nސްޕްރިންގ ކޫލްގެ ބްލޫ ސްޓާރގެ އެހީތެރިކަމާއެކު ނަސްރުގެ 57 ވަނަ މެރަތަން3ގަޑިއިރުން ނިންމައިފި\nސްޕްރިންގ ކޫލްގެ ބްލޫ ސްޓާރގެ އެހީތެރިކަމާއެކު ނަސްރުގެ 75 ވަނަ މެރަތަން3ގަޑިއިރުން ނިންމައިފި\nނަސްރުގެ 57 ވަނަ މެރަތަން އަށްވެސް ސްޕްރިންގ ކޫލްގެ ބްލޫ ސްޓާރ އިން އެހީތެރިކަން ފޯރުކޮށްދީފި


ބޭރު ޤައުމެއްގައި އަނެއްކާވެސް ދިވެހި ދަރިއެއްގެ ނަން ފަޚުރުވެރިކަމާއެކު ވިދާލައިފިއެވެ. ބެންގަލޫރުގެ ގާޑެން ސިޓީ ޔުނިވާރސިޓީން މާސްޓަރސް އިން ޓޫރިޒަމް އެންޑް ޓްރެވެލް މެނޭޖްމެންޓް ކޯހުން ފަޚުރުވެރި އެއްވަނައެއް ހޯދާ، ރަން މެޑަލް ހާސިލް ކުރީ އުމުރުން 28 އަހަރުގެ އައިޝަތު ޒިލްމާ (އާލާ) އެވެ.\nއާލާއަށް ހަނދާނީ ލިޔުމާއި ރަން މެޑަލް ހަވާލު ކޮށްދީފައިވަނީ، އިއްޔެ ބެންގަލޫރުގެ އެޔުނިވަރސިޓީގައި އޮތް ޚާއްސަ ޚަފްލާއެއްގައެވެ. އެޚަފްލާއަށް އާލާ ގޮސްފައިވަނީ ވެސް ރާއްޖޭގެ ޤައުމީ ހެދުމުގައެވެ.\nލިބުނު ކާމިޔާބީއާއި ބެހޭގޮތުން "މިއަދުނޫހަށް" ބަސްދީގަތުމެއް ދެމުން އާލާ ބުނީ، އެކާމިޔާބީއާއިމެދު އޭނާ އިންތިހާއަށް އުފާވާ ކަމަށާއި ނަތީޖާ ފުރަތަމަ ލިބުނު ދުވަހު އޭނާއަށް ޤަބޫލު ވެސް ނުކުރެވުނު ކަމަށެވެ.\n"އެންމެ ފުރަތަމަ އެޚަބަރު ލިބުނު ދުވަހު ޤަބޫލު ވެސް ނުކުރެވިގެން ވަރަށް ގިނައިން ނަތީޖާ އިއުލާން ކޮށްފަހުރި ލިޔެކިޔުމަށް ބެލިން، ހަމަ ޔަގީން ކުރަން ވެގެން އެއީ އަސްލުތޯ ބަލަން. އަޅުގަނޑަށް އެއްވަނަ ލިބޭތަން ދުށުމަކީ އަޅުގަނޑުގެ މަންމަ ވަރަށް ކުރިންސުރެ ވެސް ދެކެމުން އައި ހުވަފެނެއް. އެހެންވެ އެންމެ އުފާވީ މަންމަގެ އެހުވަފެން ސީދާ ކޮށްދެވުނީމަ" އާލާ ބުންޏެވެ.\nއާލާއަށް މިކޯސް ލިބުނީ އޭނަގެ ބައްޕަ (މުޙައްމަދު ޙުސެއިން) ގެ ސަބަބުންނެވެ. "މައުމޫން ފައުންޑޭޝަނުން" ހާފް ސްކޮލާރޝިޕެއް ފެނިގެން މުޙައްމަދު ޙުސެއިން އެވާހަކަ ބުނުމުން އާލާ އެކޯހަށް ކުރިމަތިލާ ހޮވުނެވެ. ދެ އަހަރުގެ އެކޯސް ފުރިހަމަ ކުރަން އާލާ ފަށާފައިވަނީ 2017 ވަނަ އަހަރުގައެވެ.\nމިފަދަ ފަޚުރުވެރި ކާމިޔާބީއެއް ލިބޭނީ ހަމަ ޔަގީނުންވެސް ވަރަށް ބުރަކޮށް މަސައްކަތް ކޮށްގެންކަން ޔަގީނެވެ. އަދި އެކާމިޔާބީއާއި ހަމައަށް ވާސިލްވުމަށް ވަރަށް ގިނަ ކަންތައްތަކެއް ކުރިމަތިވާނެކަން ވެސް ހަމަޔަގީނެވެ. މިފަދަ ކިތަންމެ ކަމެއް އާލާއަށް ވެސް ކުރިމަތިވިއެވެ.\n"ވަރަށް ގޮން ޖެހުންތައް ދިމާވި. އެކި ޤައުމުތަކުން ވަރަށް މޮޅެތި ކުދިން އުޅޭ ޔުނިވާރސިޓީގަ. ޠަބީޢީ ގޮތުން އިންޑިއާގެ ދަރިވަރުންނަކީ ވަރަށް ކިޔެވުމުގަ ހުނަރުވެރި ކުދިންވީމަ އެމީހުންނާއި ޗެލެންޖުކޮށް މިކަން ކާމިޔާބު ކުރުމަށް ވަރަށް ވާދަވެރިކަން އޮތް. އެކަމަކު ހަމަ ވަރަށް ހިތްވަރާއި އުއްމީދާއެކު، ހުއްޓުމެއްނެތި ރެއާއި ދުވާލު މަސައްކަތް ކުރިން އެލަނުދަނޑި ހާސިލް ކުރެވޭތޯ ބަލަން" އާލާ ބުންޏެވެ.\nހިންނަތާ މިންނަތުން އާލާ ކުރި މަސައްކަތުގެ ފޮނިކަން ހަމަ ޔަގީނުންވެސް ވަރަށް ފުރިހަމައެވެ. ބޭރު ޤައުމުގެ ޔުނިވާރސިޓީ އަކުން އެއްވަނަ އާއި ރަން މެޑަލް ހާސިލް ކުރެވުމަކީ، އާލާ ކުރި ބުރަ މަސައްކަތުގެ ނަތީޖާއެވެ. މިފަދަ ފުރިހަމަ ނަތީޖާއެއް ލިބުމުން ލިބޭނެ ފުރުސަތުތައް ވެސް އިންތިހާއަށް ގިނަވާނެކަން ޔަގީނެވެ. ނަމަވެސް އޭވިއޭޝަން މެނޭޖްމެންޓުން ސްޕެޝަލައިޒް ވެފައިވާ އާލާ ބުނީ އޭނާގެ ވިސްނުން ހުރީ އެނބުރި ރާއްޖެ އައިސް ރާއްޖެއަށް ޚިދުމަތް ކޮށްދިނުމަށް ކަމަށެވެ.\n"ރާއްޖޭގަ މަސައްކަތް ކުރަން ބޭނުމީ. ބޭރު ޤައުމުތަކުގަ މަސައްކަތް ކުރަން ވެސް ފުރުސަތު ލިބިފަ ހުރީ. އެކަމަކު އަޅުގަނޑު ބޭނުންވަނީ އެނބުރި އަޅުގަނޑުގެ ޤައުމަށް ގޮސް ޤައުމަށް ޚިދުމަތް ކޮށްދޭން. ޓޫރިޒަމް ނުވަތަ އެވިއޭޝަން ގެ ދާއިރާއިން ސަރުކާރުގަ މަސައްކަތް ކުރަން ޙިޔާލު ކުރަން. ޒިންމާދާރު ޓުރިޒަމާއި އީކޯ ޓޫރިޒަމްގެ މަޝްރޫއުތަކަށް މުހިންމުކަން ދީގެން ސްޓޭކްހޯލްޑަރސް އަށް ފައިދާވާނެ ކަހަލަ ޕޮލިސީސް ހެދުމާއި ތަފާތު އަމިއްލަ ޙިޔާލުތަށް މިދާއިރާއަށް ތަޢާރަފް ކޮށްދޭން ބޭނުންވޭ ވަރަށް ބޮޑަށް" މުސްތަޤްބަލަށް ކުރަމުން އަންނަ ފޮނި އުންމީދުތައް ކިޔައިދެމުން އާލާ ބުންޏެވެ.\nއާލާ ފަދައިން މިފަދަ މޮޅު ކާމިޔާބީއެއް ހާސިލް ކުރަން މަސައްކަތް ކުރާ މީހުންނަށް އޭނާ ދޭން ބޭނުންވާ މެސެޖަކީ ހިތްވަރާއެކު މަސައްކަތް ކުރުމަށާއި އަބަދުވެސް ތިމާގެ ލަނުދަނޑި ހާސިލް ކުރުމާމެދު ވިސްނާ، އެކަމަށް ބޮޑަށް ފޯކަސްކޮށް މަސައްކަތް ކުރުމަށެވެ. އަދި އަމިއްލަ ނަފްސަށް އިތުބާރުކޮށް، އެއީ އެމީހަކަށް ވެސް ކުރެވިދާނެ ކަމެއް ކަމަށް ޤަބޫލު ކުރުމަށް ސަމާލުކަން ދިނުމަށް ވެސް އާލާ ބުނެފައިވެއެވެ. އާލާ ބުނިގޮތުގައި މިދާއިރާއިން މިފަދަ ކާމިޔާބީއެއް ލިބުމަކީ އޭނާ އަބަދުވެސް ދެކެމުން އައި ހުވަފެނެކެވެ. އަދި އެކަން ހާސިލް ކުރުމަށްޓަކައި އޭނާ އެތަކެއް ރެއެއްގެ ނިންޖާއި އަރާމު ނަގާލި ކަމަށާއި ވަރަށް ބުރަކޮށް މަސައްކަތް ކުރި ކަމަށް ވެސް އޭނާ ބުންޏެވެ.\nމިފަދަ ކާމިޔާބީއެއް ލިބުމުން އާލާވެސް ޝުކުރު އަދާ ކުރަން ބޭނުންވާ ފަރާތްތަކެއްވެއެވެ.\n"މިފަދަ ނިއުމަތެއް އަޅުގަނޑަށް ދެއްވި ކަމަށްޓަކައި ﷲ ސުބްޙާނަހޫ ވަޠައާލާ އަށް ޙަމްދާއި ޝުކުރު ކުރަން. އެއަށްފަހު ވަރަށް ބޮޑަށް ޝުކުރު އަދާ ކޮށްލަން ބޭނުން މައުމޫން އަބްދުލްޤައްޔޫމް އަށާއި މައުމޫން ފައުންޑޭޝަންގެ ޓީމަށް. ދެން އަޅުގަނޑުގެ މަންމަ އާއި ބައްޕަ އަށާއި މިކަމުގަ އަޅުގަނޑަށް ހުރިހާ ގޮތަކުން ވެސް އެހީތެރިވެދިން ހުރިހާ ފަރާތްތަކަށް ވެސް ވަރަށް ބޮޑަށް ޝުކުރިއްޔާ" ބަސްދީގަތުން ނިންމާލުމުގެ ގޮތުން އާލާ ބުންޏެވެ.


Ge vikkaalai dharinnaa eku kandumatheegai | Mihaaru\nގެ ވިއްކާލައި ތިން ދަރިންނާ އެކު ޔޮޓެއްގައި ކަނޑުމަތީގައި\n21 ސެޕްޓެމްބަރ 2020 - 07:269comments\nމި ދެމަފިރިން ތިން ކުދިންނާ އެކު މިހާރު ދިރިއުޅެނީ ކަނޑުމަތީގައި އެވެ. އިޓަލީގެ ލޮމްބާޑީ އަށް ނިސްބަތްވާ ސްޓެފާނޯސް އާއި ސާރާ ބާބެރިސް އެ މީހުން ދިރިއުޅުނު ގެ ވިއްކައިލީ މި އަހަރުގެ ކުރީކޮޅުގަ އެވެ. ބޭނުމަކަށްވީ އާއިލާ ގޮވައިގެން ދިރިއުޅުމުގެ ތަފާތު ތަޖުރިބާއެއް ކުރުމެވެ. އެހެންވެ ގެ ވިއްކާލާފައި ގަތީ 17 މީޓަރުގެ ޔޮޓެކެވެ. އެ މީހުންގެ ގެ އަކީ "ޝިބޫމީ" ގެން ނަން ދީފައިވާ މި ޔޮޓެވެ. ދިރިއުޅުމުގެ ހުރިހާ ވަގުތެއް، ކަމެއް އޮތީ ޔޮޓުގަ އެވެ.\nކުރިން ދެމަފިރިން ނިންމައިގެން ތިބީ މިދިޔަ ޖޫން މަހުގެ ތެރޭގައި ދަތުރަށް ނުކުންނާށެވެ. އެކަމަކު އެ މީހުންނަށް ވިސްނުނީ ކޮވިޑް-19 ގެ ހާލަތުގެ ކުރިން ގެ ވިއްކައިލި ނަމަވެސް ފަހުން ބޮޑު ބަލިމަޑުކަމެއްގެ ތެރޭގައި ދެން ގެއެއްގައި ތިބުން އެހާ ރައްކާތެރި ނޫން ކަމަށެވެ. އެހެންވެ ކުރިން ރޭވި ގޮތަށް ވުރެ އަވަހަށް ކޮވިޑްގެ ހާލަތު ގޯސްވާން ފެށުމުން ދަތުރަށް ނުކުތީ އެވެ. މި ދަތުރުގައި ސާރާ އާއި ސްޓެފެނޯސްއާ އެކު އެ މީހުންގެ ތިން ދަރިން ކަމަށްވާ އިއާގޯ، 11، އާއި ނީނާ، 8، އަދި ޓިމޯ، 3، ގެ އިތުރުން އެ މީހުންގެ ކުއްތާ ޕެޕާ ވެސް ބައިވެރިވެ އެވެ.\nފެޝަން ޑިޒައިނަރެއްގެ ގޮތުގައި މަސައްކަތްކުރާ ސާރާ ބުނީ މުޅި ދުނިޔެ އަށް ބޮޑު ބަލިމަޑުކަމެއް ފެތުރިފައި ވަނިކޮށް އެ މީހުން ޔޮޓް ދަތުރަކަށް ނުކުތުމުން ބައެއް މީހުން އެކަމަށް ފާޑު ވެސް ކިޔާފައިވާ ކަމަށެވެ. އެކަމަކު މިހާރު އެ ނިންމުމާ މެދު ކަންބޮޑުނުވާ ކަމަށް ބުންޏެވެ.\n"އަހަރެމެން މި ދަތުރަށް ނުކުތީ އަހަރަކަށް ޕްލޭންކޮށްގެން ބޭނުންވާ ހުރިހާ އެއްޗެއް ވެސް ހިފައިގެން. އޭގެ ތެރޭގައި ކާބޯތަކެއްޗާއި ބޭހާއި ކުއްލި ހާލަތެއް ދިމާވެއްޖެ ނަމަ ބޭނުންކުރާނެ ސާމާނާ ވެސް އެކު،" ސާރާ ބުންޏެވެ.\nއޭނާ ކިޔައިދިން ގޮތުގައި ދަރިން ގޮވައިގެން ކަނޑުމަތީގެ އެޑްވެންޗާއަަކަށް ނުކުތުމަށް ކުރިން ބިރު ވެސް ގަތެވެ. ސަބަބަކީ ކިޔަވާ އުމުރުގެ ތިން ކުދިންގެ އާންމު ރޫޓިން އަށް މިކަމުގެ ސަބަބުން ބޮޑު ބަދަލެއް އަންނާނެތީ އެވެ.\n"އެކަމަކު ސްކޫލަށް ގޮސް ފޮތުގައި ހުންނަ އެއްޗެހި ކިޔަވައިގެން ދިރިއުޅުން ދަސްކުރުމަށް ވުރެ އަމަލީ މައިދާން ތަޖުރިބާކުރަމުން ހުނަރު ތަރައްގީކުރުމަކީ މާ ރަނގަޅު ގޮތެއް،" ސާރާ ބުންޏެވެ. "ދަރިންނަށް ވެސް މިކަން މިހާރު މާ ރަނގަޅު. ވަރަށް އުފަލުން ތިން ކުދިން ވެސް ތިބީ."\nއޭނާ ބުނީ އެޓްލާންޓިކް ކަނޑު ހުރަސްކުރުމާ އެކު ކެރީބިއަން ތަޖުރިބާކުރުމަކީ އެތައް ބައިވަރު ފިލާވަޅެއް ކަމަށެވެ. އެހެންވެ ޔޮޓްގެ ދަތުރުތަކުގެ ތެރެއިން ބައެއް ރަށްރަށް ކައިރީގައި ބަނދަރުކޮށް އެތަންތަނާ ބެހޭ މައުލޫމާތު އެއްކުރުމަށް ކުދިން ވަރަށް ލޯބިކުރި ކަމަށް ބުންޏެވެ. އަދި ދިމަދިމާލުގައި ބަނދަރުކުރާ އިރު އެންމެން ވެސް ތިބެނީ ކޮވިޑުން ރައްކާތެރިވުމަށް އަޅަން ޖެހޭ ހުރިހާ ފިޔަވަޅެއް ވެސް އަޅައިގެންނެވެ.\n"މިހާރު އަހަރެމެން އުފާކުރަން ގެ ދޫކޮށްލައި ކަނޑުމައްޗަށް ނުކުމެވުނުކަމަށްޓަކައި. އެހެން ނޫން ނަމަ ދަރިން ގޮވައިގެން ގޭގެ ހަތަރު ފާރުތެރޭގައި ބަންދުވެގެން ތިބެން ޖެހޭނީ. އެކަމުގެ ސަބަބުން ކުދިންނަށް އެތައް މައްސަތަކެއް ކުރިމަތިވާނެ،" ސާރާ ބުންޏެވެ. "މި ގޮތަށް ދަތުރުކުރަމުން ގުދުރަތީ މާހައުލުގެ ތެރޭގައި އެތަންތަން ތަޖުރިބާކުރަމުން ދިރިއުޅުމާއިގެން ކުރިއަށް ގެންދިއުން ހުރިހާ ގޮތަކުން ވެސް އަހަރެމެންނަށް މާ ހިތްފަސޭހަ."\nސާރާ ބުނީ ޔޮޓް ދަތުރަކަށް ނުކުތުމަކީ ހަރަދު ވެސް ބޮޑު ކަމެއް ނޫން ކަމަށެވެ.\n"ހަމަ ގައިމުގައި ވެސް ގެއެއްގައި އުޅޭ އިރު ދުވަހުން ދުވަހަށް ކުރަން ޖެހޭ ހަރަދަށް ވުރެ އެތައް ގުނަ ހަރަދު ކުޑަ،" އޭނާ ބުންޏެވެ.\nއިތުރު ލިޔުންތައް ކުޑަކުދިން ޔޮޓް އިޓަލީ ދެމަފިރިން


ކާމިޔާބަކީ ޒަމާނާއި ތަނުގައި ލިބެންހުރި ވަސީލަތްތަކުގައި ހިފައިގެން ބާއްޖަވެރިކަން ޙާޞިލު ކުރުމައްޓަކައި އިންސާނާކުރާ މަސައްކަތެވެ. އެއީ ޙަޔާތުގެ ކަންތައްތަކަށް އާދަވުމެވެ. ދިމާވާ މުޞީބާތްތަކާއި ކެރިގެން ކުރިމަތި ލުމެވެ. ވަގުތުގެ ބޭނުން ރަނގަޅު ގޮތުގައި ހިފުމެވެ.\nމިހެން ކަމުން ކާމިޔާބަކީ ކޮންމެވެސް އާދަތަކެކެވެ. އެއީ ވަރަށް ވަރުގަދަ މަތިވެރި އާދަތަކެކެވެ. އެ އާދަ ތަކުގައި ހިފައިގެން ކާމިޔާބު ވެވިދާނެއެވެ. އަދި އޭގައި ހިފައި ކުރިއަރައިދިއުމަށް ކެއްތެރިކަމާއި ހިތްމަތާޢި ޢަޒުމުވެސް ބޭނުންވާނެއެވެ.\nމިއާދަތަކަކީ އީމާންކަމާއި ގުޅިފައިވާ އާދަތަކެކެވެ. އަޚްލާޤާއި ގުޅިފައިވާ އާދަތަކެކެވެ. އަދި ނަފްސާނީ އަދި އިޖްތިމާޢީ ޙާލަތާއި ގުޅިފައިވާ އާދަތަކެކެވެ.\nޙަޤީޤީ ކާމިޔާބާއި ބާއްޖަވެރިކަމަކީ އާޚިރަތުގެ ކާމިޔާބާއި ބާއްޖަވެރިކަމެވެ. މިފަދަ ކާމިޔާބު ޝަޚްޞިއްޔަތަކަށްވުމަށް މަސައްކަތް ކުރެވިދާނެއެވެ. ބައެއް އިންސާނުންނަކީ އުފެދުމުގައި ޤުދްރަތީގޮތުން ވަރަށް ގިނަ ރަނަގަޅު، ކާމިޔާބު ސިފަތަކެއް ދެއްވާފައިވާ ބައެކެވެ. އަނެއްބައި މީހުންނަކީ މަސައްކަތުން އެފަދަ ސިފަތައް ޙާޞިލު ކުރާ މީހުންނެވެ. މިގޮތުން ބާއްޖެވެރިކަން ޙަޞިލްކުރުމަށް ބޭނުންވާ މީހާކަށް ކުރެވިދާނެ ބައެއް ކަންތައްތައް ދަންނަވާލާނަމެވެ،\n- ބާއްޖެވެރިކަމައި ކާމިޔާބުގެ ތަޅުދަނޑިއަކީ ﷲ އަށް އީމާން ވުމެވެ.\n- ބަހާއި ޢަމަލުން މީސްތަކުންނަށް އިޙްސާންތެރިވުން .\n- އަބަދުވެސް ރަނަގަޅު ކަންތަކުގައި މަޝްޣޫލުވެ އުޅުން.\n- ފާއިތުވެދިއަ ދުވަސްތަކާއި މެދު ހިތާމަ ނުކުރުމާއި، ކުރިއަށް އޮތްތާގައި ދެރަގޮތެއް ވެދާނެކަމަށް ނުވިސްނުން.\n- ﷲ މަތިން ގިނަގިނަ އިން ހަނދުމަކުރުން\n- ޚިޔާލުތަކާއި ވަސްވާސްތަކުން ޢަޒުމަށް ބަލިކަށިކަން ނުގެނައުން.\n- މުހިންމު ކަންތަކާއި އެންމެ މުހިންމު ކަންތައް ތަފާތުކުރުން .\nމިއީ ބާއްޖަވެރިކަން ޙާޞިލު ކުރުމައްޓަކައި ކުރެވިދާނެ ބައެއް ކަންތައްތައް ކަމުގައި ދަންނަބޭކަލުން ވިދާޅުވެއެވެ. ބާއްޖެވެރިކަމަށްވުރެން ވަކި، ބޮޑު ނިޢުމަތެއްވޭހެއްޔެވެ؟


Vote lee goi leakuvi mahsala sihrukohgen balanee\nވޯޓުލީ ގޮތް ލީކުވި މައްސަލަ ބަލަނީ ސިއްރުކޮށްގެން\nމަޖިލީހުގެ އިމްތިޔާޒީ ކޮމެޓީން މީގެ ކުރިން ކުރިއަށްގެންދިޔަ ބައްދަލުވުމެއްގެ ތެެރެއިން -- ފޮޓޯ: މަޖިލިސް\nޑިފެންސް މިނިސްޓްރީގެ ޑެޕިއުޓީ މިނިސްޓަރު ހަސަން ޒަމީލް ސޮއިކުރައްވާ މަޖިލީހަށް ފޮނުއްވި ސިޓީއާ ގުޅިގެން އޭނާގެ އިމްތިޔާޒުގެ މައްސަލަ ބަލަން ނުފެންނަ ކަމަށް މެންބަރުން ވޯޓު ދެއްވި ގޮތުގެ މައުލޫމާތުތައް އާންމުވި މައްސަލަ ބެލުން ސިއްރުކޮށްގެން ކުރިއަށް ގެންދަން ނިންމައިފި އެެވެ.\nއެ މައްސަލަ ހޫނުވެ މެމްބަރުންނަށް މަރުގެ އިންޒާރުވެސް ލިބެމުން ދިޔުމުން އެކަން ހިނގައިދިޔަ ގޮތް ބަލަން މިހާރު ވަނީ ސަބް ކޮމެޓީއެއް އެކުލަވާލައިފަ އެވެ. އެ ކޮމެޓީގެ މުގައްރިރަކަށް މަކުނުދޫ ދާއިރާގެ މެމްބަރު މުހައްމަދު ރާއީ އަދި ނައިބަކަށް މަނަދޫ ދާއިރާގެ މެމްބަރު މުހައްމަދު ހާރޫން މިއަދު ވަނީ އައްޔަނުކޮށްފަ އެވެ.\nއިމްތިޔާޒު ކޮމެޓީގަިއ ވޯޓު ދިން ގޮތުގެ މައުލޫމާތު ލީކު ކޮށްލީ އެ ކޮމެޓީގައި އިންނެވި މެމްބަރެއް ކަަމަށް ބައެއް މެންބަރުން ތުހުމަތު ކުރައްވަ އެވެ.\nސަބް ކޮމެޓީން މިއަދު ބޭއްވި ބައްދަލުވުމުގައި ހާރޫން ވިދާޅުވީ އެ މައްސަލަ ބަލާއިރު ތުހުމަތުކުރެވޭ މެމްބަރުގެ ނަން އާންމުކޮށް ހުޅުވާލައިގެން ކުރިއަށްދާ ބައްދަލުވުމެއްގައި ކިއުން ރަނގަޅު ނޫން ކަމަށެވެ.\n"އަޅުގަނޑުމެން އެއް މެމްބަރު އަނެއް މެމްބަރަކަށް ތުހުމަތުކުރެވޭ މައްސަލައަކަށް ވެފައި އެގޮތަށް އެއް ބޭފުޅަކު އަނެއް ބޭފުޅަކަށް ތުހުމަތުކުރާއިރު އާންމުކޮށް ހުޅުވާލައިގެން އެކަން ގެންގޮސްފިއްޔާ ރަނގަޅު ނުވެދާނެ ހީވޭ" ހާރޫން ވިދާޅުވި އެވެ.\nހާރޫންގެ ހުށަހެޅުއްވުމަށް ތާއިދުކުރެއްވީ ކުޅުދުއްފުށީ ދެކުނު ދާއިރާގެ މެމްބަރު ޔާސިރު އަބްދުއް ލަތީފް އެވެ. ވޯޓަށް ފަހު އެ މައްސަލަ ސިއްރު މައްސަލައެއްގެ ގޮތުގަައި ކުރިއަށް ގެންދަން މުގައްރިރު ރާއީ ނިންމެވީއެވެ.\nރައްޔިތުންގެ މަޖިލިސް ރައީސް މުހައްމަދު ނަޝީދު ނަޝީދަށް އަމާޒު ކުރި ހަމަލަ


November 2016 – Haftha\nއިނގިރޭސީންގެ ހިމާޔަތުގައި ދިވެހިންތަކެއް ތިބުމަކީ ހިތާމަކުރަންޖެހޭ ކަމެއް – ހޯމް މިނިސްޓަރު\nއިނގިރޭސީންގެ ހިމާޔަތުގެ ދަށުގައި ދިވެހިންތަކެއް ތިބުމަކީ ހިތާމަކުރަންޖެހޭ ކަމެއް ކަމަށް ހޯމް މިނިސްޓަރު އަޒްލީން އަހުމަދު ވިދާޅުވި އެވެ.\nގައުމީ ދުވަސް ފާހަގަކުރުމަށް ގއ.ވިލިގިލީގައި މިއަދު ބޭއްވި ރަސްމީ ޖަލްސާގައި ވާހަކަ ދައްކަވަމުން ހޯމް މިނިސްޓަރު ވިދާޅުވީ، ރާއްޖެއަކީ ބޭރުގެ ގައުމުތަކުން ދަހިވެތިވާ ގައުމެއް ކަމަށެވެ. އެގޮތުން ރާއްޖޭގެ މިނިވަންކަން ގެއްލުވާލައި އަޅުވެތިކުރުމަށް މަސައްކަތްތަކެއް ކޮށްފައިވާ ކަން ތާރީޚްތަކުން އެގެން އޮތްކަމަށެވެ. އޭގެ ތެރޭގައި އިނގިރޭސިވިލާތް ވެސް ހިމެނޭ ކަމަށް ހޯމްމިނިސްޓަރ އަޒްލީން ވިދާޅުވިއެވެ.\nމިނިސްޓަރ ވިދާޅަުވީ އިގިރޭސިންގެ އަތްދަށުގައި ރާއްޖެ އޮތުމަށްފަހު ފުރިހަމަ މިނިވަންކަމެއް ރާއްޖެ ލިބިފައި އޮއްވާ ދިވެހިންތަކެއް އިނގިރޭސިވިލާތުގެ ހިމާޔަތުގައި ތިބުމަކީ ހިތާމަކުރަންޖެހޭ ކަމެއް ކަމަށެވެ.\nހޯމް މިނިސްޓަރު މިގޮތަށް އިޝާރާތް ކުރައްވާފައިމިވަނީ އިގިރޭސިވިލާތުގެ ސިޔާސީ ހިމާޔަތް ހޯއްދަވައިގެން މިހާރު އެގައުމުގައި ދިރިއުޅުއްވަމުންގެންދަވާ ކުރީގެ ރައީސް މުހައްމަދު ނަޝީދާއި ކުރީގެ ނައިބު ރައީސް މުހައްމަދު ޖަމީލް އަހްމަދާއި، އަލީ ވަހީދުގެ އިތުރުން ސޮބާހްރަށީދާއި ،އަމީންއިބްރާހީމަށް އިޝާރާތްކުރައްވާފައެވެ.\n“އެންމެ ބޮޑު ހިތާމައެއް ލިބިގެންދަނީ ގައުމުގެ މިނިވަންކަމާ ކުޅެން މަސައްކަތް ކުރުމަށް ގެންދާ ބައެއްގެ އަވާގައި ދިވެހި ދަރިން ޖެހިގެންދާތަން ފެންނަމުންދާތީ، އަދި އެ ބައެއްގެ ހިމާޔަތުގައި ރާއްޖެ އޮންނަންޖެހުނު އިނގިރޭސިވިލާތުގެ ހިމާޔަތުގައި އަދިވެސް ދިވެހި ދަރިންތަކެއް ތިބުމަކީ ހިތާމަހުރި ކަމެއް،”ހޯމް މިނިސްޓަރ ވިދާޅުވި އެވެ.\nމިނިސްޓަރު ވިދާޅުވީ، ބޭރުގެ ފަރާތްތަކުގެ ނުފޫޒުގެ ސަބަބުން ގައުމުގެ މުސްތަގުބަލަށާއި މިނިވަންކަން ގެއްލިގެން ގޮސްދާނެފަދަ ހާލަތަކަށް ރާއްޖެ ވެއްޓުނު ވަގުތު އެ ހާލަތުން ރާއްޖެ ސަލާމަތްކޮށްދިނީ، މިހާރުގެ ރައީސް އަބްދުﷲ ޔާމީން ކަމަށެވެ. އެގޮތުން ރާއްޖޭގެ ދާހިލީ ކަންކަމާ ބެހި، މިނިވަންކަން ގެއްލިގެންދާފަދަ ކަންތައްތަކެއް ކޮމަންވެލްތުން ކުރަމުން ދަނިކޮށް އެ ޖަމިއްޔާއިން ރާއްޖެ ވަކިވީ ގައުމަށްޓަކައި ކަމަށް މިނިސްޓަރު ވިދާޅުވި އެވެ.\nAuthor .Posted on November 30, 2016 November 30, 2016 Categories ޚަބަރު\nޕްރެޒިޑެންޓްސް ކަޕް ފުރަތަމަ ފަހަރަށް އީގަލްސްއިން ކާމިޔާބުކޮށްފި\nޓީސީ ސްޕޯޓްސް ކްލަބް 1-0 ގެ ނަތީޖާ އަކުން ބަލިކޮށް ޕްރެޒިޑެންޓްސް ކަޕް ފުޓްބޯޅަ މުބާރާތް ފުރަތަމަ ފަހަރަށް ކްލަބް އީގަލްސްއިން ކާމިޔާބުކޮށްފިއެވެ. އީގަލްސްއިން ފައިނަލް މެޗް ކާމިޔާބުކޮށްފައިވަނީ މެޗްގެ ފުރިހަމަ ވަގުތު ހަމަވިއިރު އެއްވެސް ޓީމަކަށް ލަނޑެއް ކާމިޔާބު ކުރެވިފައިނުވާތީ އިތުރު ވަގުތުގެ ކުޅުމުގައެވެ.\nކްލަބް އީގަލްސްއިން މިމެޗްގައި މޮޅު ކުޅުމެއް ދައްކާފައިވާއިރު ލަނޑު ޖަހާނެ ރަގަޅު ފުރުސަތުތަކެއްވެސް އެ ޓީމަށް ލިބިފައިވާކަން ފާހަގަކޮށްލެވެއެވެ.\nމެޗްގެ 30 ވަނަ މިނިޓްގައި ޓީސީއަށް ލިބުނު ކޯނަރަކުން ނާއިޒް ފޮނުވާލި ބޯޅަ އޭރިޔާ ތެރޭގައި ހުރި އިބްރާހިމް ވަހީދު ބޮލުން ފޮނުވާލި ނަމަވެސް އީގަލްސްގެ ކުޅުންތެރިއެއްގެ ގައިގައި ޖެހިފަ އެބޯޅަ ވަނީ ބޭރުވެފައެވެ.\nމެޗްގެ ފުރަތަމަ ހާފްގެ ފަހު މިނިޓްގައި ޓީސީ އަށް ވަނީ ލަނޑު ޖަހާނެ ރަގަޅު ފުރުސަތެއް ލިބިފައެވެ. ނައުފަލް ވަރަށް ރީތިކޮށް އޭރިޔާ ތެރޭގައި ހުރި ނާއިޒް އަށް ބޯޅަ ދިން ނަމަވެސް ރިޒުވާންއަށްވަނީ އެބޯޅަ ކޮންޓްރޯލް ނުކުރެވިފައެވެ.\nޓީސީ ސްޕޯޓްސްއަށް ލަނޑެއް ކާމިޔާބު ކުރުމަށް އެންމެ ބޮޑު ފުރުސަތެއް ލިބިފައިވަނީ 51 ވަނަ މިނިޓްގައި އިބްރާހިމް ވަހީދުއަށެވެ. ޝިފާން ކައިރިން ނައްޓާލުމަށްފަހު އޭރިޔާ ބޭރުގައި ހުރެ އޭނާ ފޮނުވާލި ބޯޅަވަނީ ގޯލުގެ ދަނޑި ކައިރިން ބޭރުވެފައެވެ.\nއީގަލްސްއަށް ދެވަނަ ހާފްގައި ލިބުނު އެންމެ ރަގަޅު ފުރުސަތު ލިބިފައިވަނީ 62 ވަނަ މިނިޓްގައި މުހައްމަދު ސެޑިކްއަށް ލިބުނު ފުރުސަތެވެ. އޭރިޔާ ތެރޭގައި ހުރެ އޭނާ ފޮނުވާލި ބޯޅަވަނީ ގޯލުގެ ދަނޑި ކައިރިން ބޭރުވެފައެވެ.\nމެޗްގެ ފުރިހަމަ ވަގުތު ހަމަވިއިރު އެއްވެސް ޓީމަކަށް ލަނޑެއް ކާމިޔާބުކުރެވިފައިނުވާތީ އިތުރު ވަގުތުގެ ކުޅުން ފެށުނުތާ މިނިޓެއްވެސް ނުވަނީސް އީގަލްސްގެ އަހުމަދު ރިޒުވާން ވަނީ ލަނޑެއް ކާމިޔާބުކޮށް އީގަލްސްއަށް ކުރި ހޯދަދީފައެވެ.\nއީގަލްސް އިން މި ލަނޑު ޖެހިތާ ހަތް މިނިޓް ފަހުން އެޓީމަށް ވަނީ ލީޑު ފުޅާ ކުރުމަށް ރަގަޅު ފުރުސަތެއް ލިބިފައެވެ. ޕެނަލްޓީ އޭރިޔާ ތެރޭގައި ހުހަށް ހުރެ އީގަލްސްގެ އައިސަމް ފޮނުވާލި ބޯޅަވަނީ ދަނޑި ކައިރިން ބޭރުވެފައެވެ.\nއިތުރު ވަގުތުގެ ދެވަނަ ހާފްގެ ކުޅުން ފެށުނުތާ ގިނަ އިރުތަކެއް ނުވަނީސް ޓީސީގެ ޔާމީން އަށް ރެފްރީ ވަނީ ރަތް ކާޑެއް ދައްކާ ދަނޑުން ފޮނުވާލާފައެވެ. އެހެންކަމުން މެޗްގެ ބާކީ ވަގުތު ޓީސީން ފުރިހަމަ ކޮށްފައިވަނީ އެއް ކުޅުންތެރިއަކު މަދުކޮށެވެ.\nAuthor .Posted on November 30, 2016 Categories ކުޅިވަރު\nރައީސުލްޖުމްހޫރިއްޔާ މެލޭޝިޔާއަށް ފުރާވަޑައިގެންފި\nމެލޭޝިޔާގެ ވެރިކަންކުރާ ޕާޓީ ޔުނައިޓެޑް މެލޭސް ނޭޝަނަލް އޯގަނައިޒޭޝަން (އުމްނޯ)ގެ އަހަރީ އާންމު ބައްދަލުވުމުގައި ބައިވެރިވެވަޑައިގެންނެވުމަށްޓަކައި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ރޭ އެ ޤައުމަށް ފުރާވަޑައިގެންފިއެވެ.\nއެބައްދަލުވުމުގައި ބައިވެރިވެވަޑައިގެންނެވުމުގެއިތުރުން، ރައީސުލްޖުމްހޫރިއްޔާ މި ދަތުރުފުޅުގައި މެލޭޝިޔާގެ ބޮޑުވަޒީރު ދާތޯ ސްރީ މުޙައްމަދު ނަޖީބް ބިން ތުން ޙާޖީ ޢަބްދުއްރައްޒާޤާ ބައްދަލު ކުރެއްވުމަށްވެސްހަމަޖެހިފައިވާކަމަށް ރައީސް އޮފީހުން މައުލޫމާތުދެއެވެ.\nރައީސުލްޖުމްހޫރިއްޔާގެ މި ދަތުރުފުޅުގައި އެމަނިކުފާނުގެ އަރިހުގައި، ޕްރޮގްރެސިވް ޕާޓީ އޮފް މޯލްޑިވްސް (ޕީ.ޕީ.އެމް)ގެ ދެ ޑެޕިއުޓީ ލީޑަރުން ކަމަށްވާ ރައްޔިތުންގެ މަޖިލީހުގެ ފޮނަދޫ ދާއިރާގެ މެންބަރު ޢަބްދުއްރަޙީމް ޢަބްދުﷲ އާއި، މިނިސްޓަރ އޮފް ޓޫރިޒަމް މޫސާ ޒަމީރު ބައިވެރިވެވަޑައިގަންނަވައެވެ. އަދި ޕީ.ޕީ.އެމް.ގެ ސެކްރެޓަރީ ޖެނެރަލް، ރައްޔިތުންގެ މަޖިލީހުގެ ނިލަންދޫ ދާއިރާގެ މެންބަރު ޑޮކްޓަރ ޢަބްދުﷲ ޚަލީލްވެސް، ރައީސުލްޖުމްހޫރިއްޔާގެ އަރިހުގައި މި ދަތުރުފުޅުގައި ބައިވެރިވެވަޑައިގަންނަވައެވެ.\nAuthor ނަޙްފާ މުހައްމަދުPosted on November 30, 2016 Categories ޚަބަރު\nރައީސްގެ އިލްތިމާސް: ޤައުމުގެ އެއްބައިވަންތަކަމަށް ލޮޅުންއަރާފަދަ އެއްވެސް ކަމަކަށް ފުރުޞަތު ނުދިނުން\nޤައުމުގެ އެއްބައިވަންތަކަމަށް ލޮޅުންއަރާފަދަ އެއްވެސް ކަމަކަށް ފުރުޞަތު ނުދިނުމަށް ރައީސުލްޖުމްހޫރިއްޔާ އަބްދުﷲ ޔާމިންއަބްދުލް ގައްޔޫމް ދިވެހިރައްޔިތުންނަށް އިލްތިމާސް ކުރައްވައިފިއެވެ.\nއެމަނިކުފާނު މިކަމަށް އިލްތިމާސް ކުރެއްވީ، މިއަހަރުގެ ޤައުމީ ދުވަހުގެ މުނާސަބަތުގައި ރާއްޖޭގެ ރައްޔިތުންނަށް ފޮނުއްވި ތަހުނިޔާގެ ޚިޠާބުގައެވެ.\nރައީސްގެ ޚިތާބުގައި ވިދާޅުވެފައިވަނީ އަންނަންއޮތް ޖީލުތަކަށް މި ޤައުމު ވާޞިލުކޮށްދިނުމަށްޓަކައި ވާންޖެހުނު ކޮންމެ ޤުރްބާނީއެއްވުމުގައި ފަސްނުޖެހުމަށާއި، ޒުވާނުންނާއި، އަންނަންއޮތް ޖީލުތަކަށް، ޤައުމީ އަބްޠާލުންގެ ޤުރްބާނީތަކުން ޢިބްރަތް ޙާޞިލުކޮށް، ޤައުމާއިގެން ކުރިއަށްދިއުމުގެ އާ ޢަޒުމްތަކެއް ކަނޑައެޅުމަށްވެސް އިލްތިމާސް ކުރައްވާފައިވެއެވެ.\n“އަންނަންއޮތް ޖީލުތަކަށް ޤައުމު ވާޞިލުކޮށްދިނުމަށްޓަކައި ވާންޖެހުނު ކޮންމެ ޤުރްބާނީއެއްވުމުގައި ފަސްނުޖެހުމަށެވެ.އަދި މިއަދުގެ ޒުވާނުންނާއި، އަންނަންއޮތް ޖީލުތަކަށް، ޤައުމީ އަބްޠާލުންގެ ޤުރްބާނީތަކުން ޢިބްރަތް ޙާޞިލުކޮށް، ޤައުމާއިގެން ކުރިއަށްދިއުމުގެ އާ ޢަޒުމްތަކެއް ކަނޑައެޅުމަށް “ރައީސްގެ ތަހްނިޔާގެ ޚިތާބުގައި ވެއެވެ\nމި ލޮބުވެތި ޤައުމަށްޓަކައި ފަޚުރުވެރިވުމާއި، ޤައުމަށްޓަކައި ވާންޖެހުނު ކޮންމެ ޤުރްބާނީއެއް ވުމާއި، ޤައުމުދެކެ ލޯބިވުމަކީ، އަޅުގަނޑުމެންގެ ޤައުމީ އަބްޠާލުން ފަދައިން ކޮންމެ ދިވެހި ފަރުދެއްގެ ހިތުގައި ދިރިގެން އަންނަ އެންމެ މަތިވެރި ޝުޢޫރު ކަމުގައި ވާންޖެހޭނެ ކަމުގައި، ރައީސުލްޖުމްހޫރިއްޔާގެ ޚިޠާބުގައި ވިދާޅުވެފައިވެއެވެ. އަދި، ޒަމާނެއްގެ ކޮޅުންވެސް މި ކަންކަމަށް ބަދަލެއް ނާންނާނެ މިންވަރަކަށް މިކަން އަޅުގަނޑުމެންގެ ހިތްތަކުގައި ބިންވަޅު ނެގިފައި އޮންނަންވާނެ ކަމުގައިވެސް އެމަނިކުފާނު ވިދާޅުވެފައިވެއެވެ.\nސްކޫލްކުދިންނަށް ޚާއްސަކޮށްގެން “ސްމިގްލް” ގެ އުފެއްދުންތަށް އިރާއީ ބުކްޝޮޕުން ތައާރަފުކޮށްފި\nއިރާއީ ބުކްޝޮޕުން އޮސްޓްރޭލިއާގެ މަޝްހޫރު ސްޓޭޝަނަރީ ބުރެންޑެއްކަމަށްވާ “ސްމިގްލް”ގެ އުފެއްދުންތައް ރާއްޖޭގެ ބާޒާރަށް ތައާރަފުކޮށްފިއެވެ.\nމި ރޭ 8:00 އިން ފެށިގެން ސްމިގްލް ބުރޭންޑުގެ އުފެއްދުންތައް ގަލޮޅުގައި ހުންނަ އިރާއީގެ ފިހާރަ އިން ލިބެން ހުންނާނެކަމަށް އެ ބުކްޝޮޕުން މައުލޫމާތުދެއެވެ.\nއިރާއީ ބުކްޝޮޕުންބުނި ގޮތުގައި ސްމިގްލްގެ އުފެއްދުންތަކަކީ ރާއްޖޭން އާންމުކޮށް ލިބެން ހުންނަ ސްޓޭޝަނަރީއާއި ވަރަށް ތަފާތު އުފެއްދުންތަކެކެވެ. އޭގެތެރޭގައި، ތަފާތު ޑޒައިންތަކުގެ ދަބަހާއި، މީރުވަސްދުވާ ގަލަމާއި، ރަބަރުންފުހެވޭ ގަލަމުގެ އިތުރުން ގްރެފިކަލް ކަތުރު ހިމެނެއެވެ. ސްމިގްލްގެ އެކި އުފެއްދުންތަކުގެ އެއްޑިޒައިނެއް ހުންނަ ޕެކޭޖްވެސް އިރާއީން ލިބެން ހުންނާނެކަމަށް އެ ބުކްޝޮޕުން މައުލޫމާތުދެއެވެ.\nސްމިގްލް ބްރޭންޑުގެ އުފެއްދުންތަކަކީ ފެންވަރު ރަނގަޅު މަޝްހޫރު އުފެއްދުންތަކެއްކަމަށާއި ރާއްޖެއާ އެންމެ ކައިރިން ވެސް މި ބުރޭންޑު ލިބެން ހުންނާނީ މެލޭޝިއާ ނުވަތަ ސިންގަޕޫރުންކަމަށް އިރާއީ ބުކްޝޮޕުން މައުލޫމާތުދެއެވެ.\nAuthor ނަޙްފާ މުހައްމަދުPosted on November 29, 2016 December 1, 2016 Categories ޚަބަރު\nއިންތިޚާބު ފަސްކޮށްފިނަމަ ކުރި ހަރަދުތައް ބޭކާރުވާނެ- އީސީ\n2017ވަނައަހަރުގެ ޖެނުއަރީ މަހުގެ 14ވަނަދުވަހު ބޭއްވުމަށް ހަމަޖެހިފައިވާ، ލޯކަލް ކައުންސިލް އިންތިޚާބު ފަސްކޮށްފިނަމަ، އިލެކްޝަންސް ކޮމިޝަން (އީސީ) އިން ކުރި ހުރިހާ ޚަރަދެއް ބޭކާރުވާނެކަމަށް، އެކޮމިޝަނުން ބުނެފިއެވެ.\nކައުންސިލް އިންތިޚާބު2މަސްދުވަހަށް ފަސްކުރުމަށް ސިވިލްކޯޓަށް ޕްރޮގްރެސިވް ޕާޓީ އޮފް މޯލްޑިވްސް(ޕީޕީއެމް)އިން ހުށައަޅާފައިވާ މައްސަލައިގާ ވަކާލާތުކުރައްވަމުން، އިލެކްޝަންސްގެ ވަކީލު ވިދާޅުވ އިންތިޚާބު ފަސްކޮށްފިނަމަ އެއިންތިޚާބުގެ ތައްޔާރީތަކަށް މިހާތަނަށް އެކޮމިޝަނުން ކުރި އެންމެހާ ޚަރަދުތަކެއް ބޭކާރުވެގެން ދާނެކަމަށެވެ.\nއަދި ގާނޫނުގައި ބުނާ މުއްދަތު ހަމަވުމުގެ ކުރިން، ލޯކަލް ކައުންސިލްތަކުގެ އިންތިޚާބު ބޭއްވެން އޮތީ، އެ އިންތިޚާބަށް ކޮމިޝަނުން މިހާރު ކަނޑައަޅާފައި އޮތް ތާރީޚުގައި އެކަން ކޮށްގެން ކަމުން އިންތިޚާބު ފަސްކުރަން ނުޖެހޭ ކަމަށް ވަކީލް ވިދާޅުވި އެވެ.\nޕީޕީއެމްއިން ސިވިލް ކޯޓަށް ހުށައެޅި މައްސަލައިގެ ތެރެއަށް ތަދައްޚުލުވި ފަރާތްތައް ކަމަށްވާ، އެ ޕާޓީގެ ރައީސް މައުމޫން އަބްދުލް ޤައްޔޫމާއި، މޯލްޑިވްސް ޑިމޮކުރެޓިކު ޕާޓީ (އެމްޑީޕީ) އަދި އަދާލަތު ޕާޓީންވެސް ވަކާލާތު ކޮށްފައިވަނީ އިންތިޚާބު ފަސްކުރުމާއި ދެކޮޅަށެވެ.\nޕީޕީއެމްގެ ވަކާލާތު ކުރެއްވި ވަކީލު އަދި ރައްޔިތުންގެ މަޖިލީހުގެ މެންބަރު އިބްރާހިމް ރިޒާ ވިދާޅުވީ ރާއްޖޭގައި ފަހުގެ ތާރީޚުގައި ބޭއްވި އެއްވެސް އާންމު އިންތިޚާބެއް ގާނޫނުގައި ބުނާ މުއްދަތުގައި ބޭއްވިފައި ނެތް ކަމަށެވެ. އަދި ޕީޕީއެމްގެ އެތެރޭގެ މައްސަލަތަކާ ހެދި ލިޔުންތައް ގެއްލުމުގެ ސަބަބުން ޕާޓީގެ މެމްބަރުންނަކީ ކޮބައިކަން ނޭނގޭ ކަމަށާއި އެހެންވެ އިންތިޚާބުގެ ކުރިން ބާއްވަންޖެހޭ ޕްރައިމަރީ އަށް ވެސް ހުރަސް އެޅިފައިވާ ކަމަށް އޭނާ ވިދާޅުވިއެވެ.\nސިވިލް ކޯޓުން މިމައްސަލައިގާ ޙުކުމް ކުރުމަށް ނިންމާފައިވަނީ މިއަންނަ ބުރާސްފަތިދުވަހުއެވެ.\nAuthor ނަޙްފާ މުހައްމަދުPosted on November 29, 2016 Categories ޚަބަރު\nކޮލަމްބިޔާއަށް ފުރި ބުރެޒިލް ޓީމުގެ ބޯޓުވެއްޓި އެތައްބަޔަކު މަރުވެއްޖެ\nކޮޕަ ސުދަމެރިކާނާ (ސައުތުއެމެރިކަން ކަޕް) ގެ ފައިނަލު ކުޅުމަށް ބުރެޒިލްގެ ފުޓުބޯޅަޓީމު ދަތުރުކުރި ފުލައިޓު ވެއްޓުނު ހާދިސާގައި އެތައްބަޔަކު މަރުވެއްޖެއެވެ.\nބްރެޒިލްގެ ލާމިއާ އެއަރލައިންސްގެ މަތިންދާ ބޯޓް މިއަދު ވެއްޓިފައިވަނީ ކޮލަމްބިއާގެ ސިޓީއެއް ކަމަށްވާ މެޑެލިންއާ 50 ކިލޯމީޓަރު ދުރަށް ސެރޯ ގޯޑޯ ނަމަކަށްކިޔާ ސަރަހައްދަކަށެވެ. ބޯޓުން ދަތުރުކުރި 81 މީހުންގެ ތެރެއިން 76 މީހުން މަރުވެފައިވާކަމަށް ކޮލަމްބިޔާގެ އޮފިޝަލުންނާ ހާވާލާދީ ބޭރުގެ މީޑިޔާތަކުން ރިޕޯޓުކުރެއެވެ.\nމިހާދިސާގައި6މީހަކު ދިރިހުއްޓާ ފެނިފައިވީނަމަވެސް، އޭގެ ތެރެއިން އެކަކު ހޮސްޕިޓަލަށް ގެންދިޔަ މަގުމަތީ ވަނީ މަރުވެފައެެވެ. ސަލާމަތްވި މީހުންގެ ތެރޭގައި ބޯޓުން ދަތުރުކުރި ފުޓްބޯޅަ ޓީމުގެ3ކުޅުންތެރިން ހިމެނޭކަމަށާއި، ސަލާމަތްވި އެންމެނަށްވެސް މިހާރު ހޮސްޕިޓަލުގައި ފަރުވާދެމުންދާކަމަށް މައުލޫމާތުލިބެއެވެ.\nކޮލަމްބިއާގައި މާދަމާ ކުޅުމަށް ނިންމާފައި އޮތް ކޮޕަ ސުދަމެރިކާނާ ފައިނަލްގައި ބައްދަލު ކުރުމަށް ހަމަޖެހިފައި އޮތީ ބްރެޒިލްގެ ޝަޕެކޮއެންސޭ ރިއާލްއާއި، ކޮލަމްބިއާގެ އެތުލެޓިކޯ ނޭޝަނަލްއެވެ.\nAuthor ނަޙްފާ މުހައްމަދުPosted on November 29, 2016 November 30, 2016 Categories ދުނިޔެ\nބޭރު ބަނދަރުގެ ކުލި ބޮޑުކޮށްފި\nރާއްޖޭގެ ކަނޑުގެ ބަނދަރަކަށް ވަންނަ ކޮންމެ އުޅަނދަކުން ބަނދަރު ކުލީގެގޮތުގައި ނަގަމުންދިޔަ އަދަދު ބޮޑުކުރުމަށް، ޤާނޫނަށް ގެނެވުނު އިސްލާހު މިއަދު ރައީސުލްޖުމްހޫރިއްޔާ ތަސްދީޤު ކުރެއްވުމާއިގުޅިގެން ބަނދަރުގެ ކުލިބޮޑުވެއްޖެއެވެ.\nބަނދަރު ކުއްޔަށް ގެނެސްފައިވާ ބަދަލާއެކު 200 ގްރޮސް ޓަނު ހަމަނުވާ ކޮންމެ އުޅަނދަކުން 200 ރުފިޔާ، 200 އަށްވުރެ މަތި 1000 އަށްވުރެ ދަށް ގްރޮސް ޓަނު ހުންނަ ކޮންމެ އުޅަނދަކުން 300 ރުފިޔާ، އަދި 1000 ގްރޮސް ޓަނުންފެށިގެން 2000 ހަމަނުވާ ކޮންމެ އުޅަނދަކުން 400 ރުފިޔާ ނެގުމަށް ހަމަޖެހިފައިވެއެވެ.\nބަނދަރު ކުއްޔަށް ގެނައި މި އިސްލާހު މަޖިލީހަށް ހުށައަޅާފައިވަނީ ޕީޕީއެމްއަށް ނިސްބަތްވާ މާވަށު ދާއިރާގެ މެންބަރު އަޒުހާން ފަހުމީއެވެ. މަޖިލީހުގެ ޖަލްސާގައި ބައިވެރިވި 63 މެންބަރުންގެ ތެރެއިން 50 މެންބަރުން އިސްލާހު ފާސްކރުމަށް ވޯޓުދެއްވާފައިވެއެވެ. އިސްލާހާއިދެކޮޅަށް ވޯޓުދެއްވާފައިވަނީ 13 މެންބަރުންނެވެ.\nގާނޫނަށް އިސްލާހު ހުށައެޅުއްވި ސަބަބެއްކަމުގައި، މެންބަރު އަޒުހާން ވިދާޅުވީ، ބަނދަރު ކުއްޔަކީ މީގެ 38 އަހަރު ކުރިން ކަނޑައަޅާފައިވާ ކުއްޔެއްކަމުން، މިހަރު މުދަލާއި ތަކެއްޗަށް އައިސްފައިވާ ބަދަލާއި ނުބައްދަލު އަދަދަކަށް ވާތީކަމަށެވެ.\nAuthor ނަޙްފާ މުހައްމަދުPosted on November 29, 2016 November 29, 2016 Categories ޚަބަރު\nހުރާގައި ފުލުހުންގެ ޚިދުމަތް ފަށައިފި\nކ. ހުރާގައި ޕޮލިސް ޑެސްކެއް ޤާއިމްކޮށް ފުލުހުންގެ ޚިދުމަތް އެރަށުގައި ފަށައިފިއެވެ.\nމިކަމަށްޓަކައި ހުރާ ކައުންސިލް އިދާރާގައި ބޭއްވި ރަސްމިއްޔާތެއްގައި ހުރާގައި ޤާއިމްކުރި ޕޮލިސް ޑެސްކު ރަސްމީކޮށް ހުޅުއްވައިދެއްވީ ފުލުހުންގެ ސަރވިސް ޑެވެލޮޕްމަންޓް ޑައިރެކްޓްރޭޓްގެ ހެޑް އެސިސްޓަންޓް ކޮމިޝަނަރ އޮފް ޕޮލިސް ޢަލީ ރަޝީދުއެވެ.\nމި ރަސްމިއްޔާތުގައި އެސިސްޓަންޓް ކޮމިޝަނަރ އޮފް ޕޮލިސް ޢަލީ ރަޝީދު ދެއްކެވި ވާހަކަފުޅުގައި ހުރައަކީ ގެސްޓް ހައުސްގެ ވިޔަފާރި ފުޅާވަމުންދާ ރަށަކަށްވުމާއެކު ރަށުގައި ފުލުހުންގެ ޚިދުމަތް ފެށިގެން ދިޔުމަކީ މުހިންމުކަމެއްކަމަށެވެ. އަދި ފުލުހުންގެ ޚިދުމަތަށް ރައްޔިތުންގެ އެއްބާރުލުމާއި އެހީތެރިކަން ބޭނުންވާކަމަށާއި ރައްޔިތުންގެ އެއްބާރުލުމާއި އެހީތެރިކަން ނުލިބި އެންމެ އެދެވޭ ޚިދުމަތެއް ނުދެވޭނެކަމަށް ވިދާޅުވިއެވެ.\nނޯތު އޮޕަރޭޝަންސް ކޮމާންޑްގެ ހެޑް އެސިސްޓަންޓް ކޮމިޝަނަރ އޮފް ޕޮލިސް އަޙްމަދު މުޙައްމަދު އާއި ނޯތު އޮޕަރޭޝަންސް ކޮމާންޑްގެ ޑެޕިއުޓީ ހެޑް ޗީފް ސްޕްރިންޓެންޑެންޓް އޮފް ޕޮލިސް ޢަބްދުﷲ ޝަރީފް އާއި ސެންޓްރަލް ޕޮލިސް ޑިވިޜަންގެ ކޮމާންޑަރު ޗީފް އިންސްޕެކްޓަރ އޮފް ޕޮލިސް ޙަސަން ސައީދު އާއި ކ. ހުރާ ކައުންސިލްގެ ރައީސް އާއި އެކައުންސިލް މެމްބަރުންގެ އިތުރުން ކ. އަތޮޅު ކޮމާންޑަރ ސަބް އިންސްޕެކްޓަރ އޮފް ޕޮލިސް ރަޢޫފުއްދީން ސައީދު އާއި ކ. އަތޮޅުގެ ކުރީގެ ކޮމާންޑަރު ސަބް އިންސްޕެކްޓަރ އޮފް ޕޮލިސް ޔޫސުފް ބުޝްރީ އާއި ހުރާގައި އެކި އިދާރާތަކުގެ އިސްވެރިންނާއި ފުލުހުންގެ ސީނިއަރ ބައެއް އޮފިސަރުން ބައިވެރިވެލެއްވިއެވެ.\nAuthor .Posted on November 29, 2016 Categories ޚަބަރު\nމުހީތު މަރާލި2ކުދިން މަރަން އިއްވި ހުކުމަށް ހައިކޯޓުން ތާއީދުކޮށްފި\nގ.ވޭރު، އަބްﷲ މުހީތުގެ މަރުގެ މައްސަލައިގައި ދައުވާ ލިބޭ2ކުއްޖަކު މެރުމަށް ޖުވެނައިލް ކޯޓުން ކޮށްފައިވާ ޙުކުމަށް ހައިކޯޓުންވެސް ތާއީދުކޮށްފިއެވެ.\nހައިކޯޓުގެ ހުކުމް އިސްތިއުނާފު ކުރުމަށް އެކުދިންނަށް ލިބޭނީ 30 ދުވަހެވެ. މި މުއްދަތުގައި އިސްތިއުނާފު ނުކުރާނަމަ، ހުކުމް ރަނގަޅުތޯބެލުމަށް ދައުލަތުގެ ފަރާތުން ސުޕްރީމް ކޯޓަށް ހުށައަޅާނެއެވެ.\n2012ވަނަ އަހަރުގެ ފެބުރުއަރީމަހު ފިނޭންސް މިނިސްޓްރީ ކުރިމަތީގައި އޮންނަ ގޯޅިގަނޑުގައި ތޫނު އެއްޗަކުން ހަމަލާދީ މުހީތު މަރާލި މައްސަލައިގައި ދައުވާ ލިބޭ2ކުދިންނަކީ، ކުށްކުރިއިރު 18 އަހަރު ނުފުރޭ ދެކުދިންނެވެ. އެދެކުދިންގެ މައްޗަށް ކުށް ސާބިތުކުރުމަށް ދެމީހަކު ހެކިބަސް ދީފައިވެއެވެ. އަދި އެދެކުދިން ފޯޏު ކޯލެއްގައި ދައްކާފައިވާ ވާހަކަތަކާއި، އެ ޖަރީމާ ހިންގުމަށްފަހު އެކަމުގައި ބައިވެރިވިކަމަށް ތުހުމަތުކުރެވޭ ބައެއް މީހުންނާއެކު އޭޑިކޭ ހޮސްޕިޓަލުގައި އުޅުނު މަންޒަރުތައްކުގެ ވީޑިއޯ ވެސް ދައުލަތުން ކޯޓަށް ހުށައަޅާފައިވެއެވެ.\nމިހާރު އުމުރުން 18 އަހަރު ފުރިފައިވާ ދެކުދިންގެ މައްޗަށް ޖުވެނައިލް ކޯޓުން އިއްވާފައިވާ މަރުގެ ހުކުމުގައި ބުނެފައިވަނީ އުމުރުން 18 އަހަރު ފުރިފައި ނުވިޔަސް ބާލިޣުވެފައިވާނަމަ އިސްލާމީ ޝަރީޢަތުގައި ކުށުގެ ޒިންމާ އުފުލަން ޖެހޭނެ ކަމަށާއި، ކުށްކުރިއިރު އެދެކުދިންގެ އުމުރުން 15 އަހަރު ވެފައިވާތީ އެދެކުދިންނަކީ ބާލިޣުވެފައިވާ ދެކުދިންކަމަށް ބެލެވޭނެކަމަށެވެ. އެ ޙުކުމަކީ ޖުވަނައިލް ކޯޓުން ފުރަތަމަ ފަހަރަށް އިއްވި މަރުގެ ހުކުމެވެ.